
PÄÄKIRJOITUS 


Tiesittehän... 


Tiesittehän,  mistä  johtuu,  että  päivät  ovat 
kesällä  pidempiä  kuin  talvella?  Aivan: 
lämpölaajenemisesta.  Entä  miksi  maan¬ 
järistyksiä  esiintyy  yhä  enemmän?  Selitys  on 
yksinkertainen.  Maan  kuoren  alla  oleva  öljy 
ei  ole  tarkoitettu  autojen  moottoreihin,  vaan 
voitelemaan  maapallon  sisällä  olevaa  isohkoa 
päälaakeria.  Kun  öljy  pumpataan  pois,  laakeri 
kuivuu  ja  rupeaa  rahisemaan:  siitä  järistyksiä. 
Ja  sahanpurun  tehtävä  on  pitää  puita  pystyssä. 
Kun  puusta  sahataan  puru  pois,  niin  se  kaatuu. 
Mutta  mistä  tuuli  johtuu?  Puiden  heilumisesta, 
tietenkin.  Todiste:  mitä  enemmän  puut  heiluvat 
sitä  enemmän  tuulee. 

Tiesittehän,  että  akkupora  ei  käy  sähköllä,  vaan 
sinisellä  savulla?  Kun  savu  on  vuotanut  porasta, 
ei  laite  toimi.  Savua  ei  muuten  voi  kotikonstein 
jälleenladata  poraan.  Niin,  ja  miinussähkö  on  jää¬ 
kaappeja  ja  plussähkö  mikroaaltouuneja  varten. 
Talvi  taas  johtuu  siitä,  että  asuntoja  lämmitetään. 
Jostain  syystä  aina  elokuusta  alkaen  ihmiset  alka¬ 
vat  lämmittää  taloj  aan  yhä  enemmän  j  a  enemmän. 
Mistäpä  muualta  tämä  lämpö  olisi  peräisin,  ellei 
ulkoilmasta?  Kun  lämpö  siirtyy  ulkoa  sisälle, 
ulkoilma  tietysti  kylmenee,  eikä  kylmeneminen 
lopu  ennen  kuin  vasta  maaliskuussa,  jolloin  ih¬ 
miset  alkavat  vähentää  lämmitystä.  Jos  kaikki 
suomalaiset  päättäisivät  luopua  lämmittämisestä, 
kuten  esimerkiksi  afrikkalaiset  ovat  jo  tehneet,  ei 
talvea  olisi  täälläkään. 

Tiesittehän,  että  maapallo  on  pyöreä?  Mutta 
tiesittekö  sitä,  että  me  elämme  maapallon  sisä¬ 
pinnalla?  Tästä  käy  todisteeksi  esimerkiksi  se, 
että  kengät  kuluvat  eniten  kärjistä  ja  kantapäistä 
eikä  keskeltä,  joka  tapahtuisi,  jos  asuisimme  pal¬ 
lon  ulkopinnalla.  Tiesittehän,  että  tarvitseman¬ 
ne  avain  löytyy  nipusta  aina  viimeisenä,  koska 
telekineettinen  energia  aikaan  saa  erimerkkiset 
varaukset  kätenne  ja  tarvitsemanne  avaimen 
välille?  Tämän  ansiosta  haluttu  avain  siirtyy 
muiden  avainten  taakse.  Testatkaa  teoria:  Olkaa 
ottavinanne  ensimmäinen  avain  ja  siirtykääkin 
yllättäen  ottamaan  nipun  viimeinen  avain.  Näin 
saatte  tarvitsemanne  avaimen  yleensä  jo  ensim¬ 
mäisellä  kerralla  käteenne.  Tämä  taito  on  hyödyl¬ 


linen  esimerkiksi  vartijan  työssä,  jossa  käsitellään 
suuria  avainnippuja. 

Tiesittehän,  että  nämä  olivat  ääriesimerkkejä 
ajattelusta,  jota  skeptikko  joutuu  kohtaamaan? 
Tavallisempia  esimerkkejä  ovat  esimerkiksi  tässä 
lehdessä  esitetyt  ja  kommentoidut  väitteet  kän- 
nykkäsäteilyn  vaarallisuudesta  ja  siitä,  että  mik¬ 
roaaltouunissa  valmistettu  ruoka  aiheuttaa  mm. 
syöpää,  aivovaurioita,  nais-  ja  mieshormonien 
tuotannon  lakkaamista,  immuunijärjestelmän 
heikkenemistä,  hemoglobiiniarvojen  laskemista 
ja  kolesteroliarvojen  nousua. 

Tiesittehän,  että  uusia,  mitä  ihmeellisempiä 
väitteitä  kehittyy  koko  ajan  lisää?  Kullakin  ai¬ 
kakaudella  on  oma  “muotinsa”.  Joulukuun  7. 
National  Post  raportoi  Lontoosta,  että  professo¬ 
rit  Chandra  Wickramasinghe  (University  of 
Wales,  Cardiff)  ja  Fred  Hoyle  (Cambridge  Uni¬ 
versity)  epäilevät  hullun  lehmän  taudin  johtuvan 
maahan  iskeytyneistä  komeetoista,  jotka  ovat 
tuoneet  mukanaan  vieraita  bakteereja.  Talvella 
ulos  jätetty  karja  on  saanut  hullun  lehmän  taudin 
syötyään  ruohoa,  johon  on  joutunut  saastunutta 
komeettapölyä. 

Tiesittehän,  että  jotkut  väitteet  on  helppo  ampua 
alas,  toiset  eivät?  Entä  onko  alasampumisesta 
hyötyä?  Usein  tuntuu,  että  skeptikot  käyvät  jatku¬ 
vaa  taistelua  tuulimyllyjä  vastaan.  Sillä  niin  kuin 
Vesa  Kolhinen  tässä  lehdessä  kirjoittaa:  “Huo¬ 
limatta  siitä,  että  ihmisille  osoitettaisiin  heidän 
päättelynsä  virheet,  monet  jaksavat  ja  haluavat 
edelleenkin  uskoa  omituisiin  asioihin.”  Usko 
lohduttaa.  Ihmiset  haluavat  uskoa  iankaikkiseen 
ja  voittaa  kuoleman.  Ihmiset  haluavat  vastauk¬ 
sen  kysymyksiin  heti,  sillä  tieteelliset  selitykset 
ovat  usein  aivan  liian  monimutkaisia.  Lisäksi 
ajatusvirheillä  on  painolastina  tuhansien  vuosien 
perinteet. 

Tiesittehän,  että  tällaisten  asioiden  kanssa  pai¬ 
niessa  on  skeptikon  syytä  joskus  vetää  henkeä? 
Joulu  on  siihen  sopivaa  aikaa.  Jos  ei  satu  vastus¬ 
tamaan  koko  juhlaa... 

Risto  K.  Järvinen 

Milloin  vuosituhat 
vaihtuu? 


“Ajan  kulkua  eivät  kilometritolpat  tahdita. 
Ukkosmyrsky  tai  torventoitotus  ei  ilmoita 
uuden  kuukauden  tai  vuoden  alkua,  eikä 
uutta  vuosisataa  tunnista  muusta  kuin  siitä 
että  ihmiset  kilisyttävät  kelloja  ja  ampuvat 
ilmaan.  ” 

Thomas  Mann,  Taikavuori 

Viime  vuodenvaihteen  millennium-höl- 
möily  muistuttaa  siitä,  kuinka  ajan  las¬ 
keminen  on  vaikeaa.  Kalenteri  on  ollut 
jossain  määrin  sekaisin  koko  olemassaolonsa 
ajan.  Aikaa  on  laskettu  vasta  vähän  aikaa  uni¬ 
versaalisella  mitalla. 

Ennen  television  keksimistä  ihmisillä  oli  aikaa 
tuijottaa  pimeälle  taivaalle  ja  tarkkailla  kuun  liik¬ 
keitä.  Lienee  ymmärrettävää  että  he  kuvittelivat 
jotenkin  pystyvänsä  laskemaan  johdonmukaisen 
kaavan  ajan  kolmen  luonnollisen  ilmiön,  päivän, 
kuukauden  ja  vuoden,  välille.  On  houkuttelevaa 
kuvitella  että  ne  ovat  keskenään  harmonisessa 
vuorovaikutuksessa  ja  maailmankaikkeus  toimii, 
jotta  ihmisellä  olisi  olemassaololleen  tarkoitus. 
Näin  saataisiin  mukavasti  lomittain  kuun  vaihte¬ 
lun  inspiroimat  uskonnolliset  riitit  ja  vuosittainen 
sadonkorjuu.  Moni  viisas  mies  seonnut  ajanlas¬ 
kua  selittämällä. 

Universumi  ei  toimi  ihmisen  tahtiin  vaan  hä¬ 
nestä  riippumatta. 

Kuukausi 

Vilkaisu  kalenteriin  osoittaa  ettei  kuun  vaihte¬ 
lujen  kirjaaminen  ole  yksinkertaista.  Kuukausia 
on  vuosituhansien  yrityksen  jälkeen  vieläkin  nel¬ 
jää  pituutta:  31,  30,  29  (helmikuu  karkausvuosi¬ 
na)  ja  28  päivää. 

Kalenterikuukaudet  on  mukailtu  sopiviksi 
kompromisseiksi,  jotta  kuunkierrot  edes  suun¬ 
nilleen  seuraisivat  vuodenaikoja.  Kuukaudet 
voidaan  mitata  taivaalta  monella  eri  tavalla.  Sy- 
nodinen  kuu  on  aika  kahden  uuden  kuun  välillä. 
Sen  keskiarvo  on  noin  29,53  päivää  plus  miinus 


jokunen  tunti.  Synodista  kuukautta  on  yritetty 
huonolla  menestyksellä  sovittaa  vuoden  pituu¬ 
teen  muinaisesta  Babyloniasta  alkaen. 

Kuun  kiertorata  on  ellipsin  muotoinen.  Asemaa 
jossa  kuu  on  lähinnä  maata  kutsutaan  perigeu- 
miksi.  Niin  sanottu  anomalistinen  kuu  on  kahden 
perigeumin  välillä  kulunut  aika.  Sen  keskiarvo 
on  27,55  päivää. 

Kuun  rata  on  viisi  astetta  vinossa  maan  radan 
suhteen.  Auringonpimennyksiä  tapahtuu  täyden¬ 
kuun  aikaan  kun  kuu  osuu  auringon  näennäisen 
radan  eteen.  Niin  sanottu  drakooninen  kuukausi 
on  kahden  tällaisen  kohdan  väliaika.  Se  kestää 
keskimäärin  27,21  päivää. 

Lisäksi  voidaan  laskea  vielä  sidereaalinen  täh- 
tikuukausi,  joka  mitataan  siitä  kun  kuu  osuu  sa¬ 
maan  tähtitaivaan  kohtaan. 

Vuosi 

Vuosi  on  aika,  jossa  maa  vaeltaa  auringon 
ympäri.  Tämä  aika  mitataan  erilaisin  suurein. 
Tavallisin  mitta  on  kevätpäiväntasausten  välinen 
aika.  Tämä  niin  sanottu  trooppinen  vuosi  kes¬ 
tää  nyt  365,24  päivää  (365  päivää,  5  tuntia,  48 
minuuttia  ja  46  sekuntia)  ja  se  on  hienokseltaan 
pitenemässä. 

Koska  maan  rata  auringon  ympäri  on  ellipsin 
muotoinen,  lähimmässä  asemassaan  eli  perihelis- 

sä  se  matkaa  nopeammin  kuin  aphelissa  eli  ka- 
uimmillaan  auringosta.  Periheli  on  nyt  jotakuin¬ 
kin  tammikuun  alkupuolella  ja  apheli  heinäkuun 
alussa.  Perihelin  tienoille  osuva  vuodenaika  on 
lyhyempi  kuin  aphelin  aikainen  ja  päiväntasaus¬ 
ten  ja  -seisausten  välit  ovat  epäsäännölliset.  Tällä 
hetkellä  niiden  pituudet  ovat,  alkaen  pohjoisen 
pallonpuoliskon  kevätpäivän  tasauksesta,  noin 
92,7,  93,7,  89,8  ja  89  päivää.  Pohjoinen  pal¬ 
lonpuolisko  saa  pari  ylimääräistä  kesäpäivää  ja 
eteläinen  pari  talvipäivää  enemmän. 

Anomalistinen  vuosi  on  aika  kahden  perihelin 
välillä.  Sen  keskimääräinen  pituus  on  365,3  päi¬ 
vää.  Koska  se  on  pidempi  kuin  trooppinen  vuosi, 
auringon  läheisyys  osuu  joka  vuosi  hieman  myö¬ 
hempään.  Näin  vuodenaikojen  pituuserot  vaihtu¬ 
vat  ajoittain  pallonpuoliskojen  välillä. 

Suhteuttamalla  maan  rata  tähtitaivaaseen  saa¬ 
daan  vielä  sidereaalinen  vuosi.  Tämä  on  hyvin 
lähellä  anomalistisen  vuoden  pituutta,  mutta 
pitenee  hiljalleen.  Koska  anomalistinen  vuosi 
on  trooppista  pitempi,  päiväntasaukset  hiipivät 
länttä  kohti  yhden  asteen  noin  joka  70.  vuosi. 
Hieman  yli  25  000  vuodessa  päiväntasaus  ehtii 
kiertää  maapallon  ympäri. 

Nykyihminen  laskee  vuoden  veroilmoitusten 
jättöpäivistä.  Se  on  aivan  yhtä  hyvä  sapluuna 
kuin  moni  muu. 

Kalenterin  esihistoria 

Ihmisillä  on  taipumus  luottaa  kalenteriin  niin 
kuin  se  perustuisi  lahjomattomiin  luonnonilmi¬ 
öihin  eikä  uskontoon  ja  politiikkaan.  Kalenterin 
historia  on  maanviljelyksen  ja  jumalanpalveluk¬ 
sen  historiaa.  Siihen  liittyy  lukemattomia  sivu¬ 
juonteita,  virheitä  ja  virheiden  korjauksia. 

Maata  ruvettiin  viljelemään  Eufratin  ja  Tigrisin 
suistoissa  noin  6000  vuotta  eKr.  Sumerit  saapui¬ 
vat  alueelle  muutama  tuhatta  vuotta  myöhemmin, 
oppivat  alkuperäisväestön  viljelytaidot  ja  kehit¬ 
tivät  nuolenpääkirjoituksen  sekä  60-järjestelmäi- 
sen  matematiikan.  Emme  tiedä  miksi  he  valitsivat 
tämän  luvun,  mutta  sillä  saattoi  olla  tekemistä  sen 


kanssa,  että  sumerit  jakoivat  vuoden  12  kuukau¬ 
teen,  joissa  oli  kussakin  30  päivää. 

Seemiläiset  kulttuurit  alistivat  sumerit  paritu¬ 
hatta  vuotta  ennen  ajanlaskuamme.  Ne  omaksui¬ 
vat  sumerien  kalenterin,  mutta  joutuivat  muutte¬ 
lemaan  kuukauden  pituutta  29  ja  30  päivän  välillä. 
Vuoden  pituus  oli  354  päivää,  mitä  täytyi  ajoittain 
jatkaa  ylimääräisellä  kuukaudella,  jotta  vuoden¬ 
ajat  pysyisivät  jotakuinkin  paikoillaan. 

Kreikkalainen  tähtitieteilijä  Kallippos  (370 
eKr)  yritti  johdonmukaistaa  kalenterin  etsimäl¬ 
lä  laajempia  lainalaisuuksia.  Hän  laski  että  304 
vuotta  vastaa  3760  kuukautta  ja  27  759  päivää, 
mutta  toiset  tähtien  katselijat  tyrmäsivät  nämä 
epäkäytännölliset  luvut  tuoreeltaan.  Sotkua  lisäsi 
havainto  siitä  että  päiväntausten  ja  -seisausten 
välit  osoittautuivat  epäsuhtaisiksi. 

Rooman  tasavallan  kalenterissa  oli  304  päivän 
vuosi  ja  kymmenen  kuukautta:  martius,  apri- 
lus,  maius,  junius,  quintilis,  sextilis,  september, 
october,  november  ja  december.  Roomalainen 
kuukausi  alkoi  siitä  että  erityinen  huutaja  kul¬ 
ki  katuja  ja  ilmoitti  uuden  kuun  ajasta  (calend 
=  kuukauden  ensimmäinen  päivä).  Vaikka  kah¬ 
deksannella  vuosisadalla  eKr  lisättiin  januarius 
ja  februarius,  vuosi  alkoi  edelleen  martiuksen 
alusta,  mikä  sai  numeroidut  kuut  (quintiliksestä 
decemberiin)  kuulostamaan  hullulta. 

Roomalainen  ajanlasku  toimi  surkeasti.  Suuret 
juhlapäivät  osuivat  milloin  minnekin  ja  vuotta 
täytyi  välillä  jatkaa  ylimääräisillä  kuukausilla. 
Elastisista  vuosista  tuli  poliittinen  kysymys, 
koska  vuoden  pituuden  päättävät  papit  pystyivät 
pidentämään  suosimiensa  politiikkojen  luotta¬ 
mustoimia. 

Kun  Julius  Caesarista  tuli  itsevaltias,  vuosi 
oli  pari  kuukautta  pielessä.  Caesar  löysi  ratkaisun 
pulmaan  käydessään  Egyptissä.  Niilin  tulvimi¬ 
nen  oli  maalle  niin  tärkeä  tapahtuma,  etteivät 
egyptiläiset  piitanneet  epäsäännöllisistä  kuun 
vaihteluista  vaan  pitäytyivät  aurinkokalenterissa. 
Caesar  havaitsi  tämän  menettelyn  edut.  Vuodesta 
tehtiin  365  päivää  pitkä.  Februariukseen  ruvettiin 
joka  neljäs  vuosi  lisäämään  karkauspäivä.  Jotta 
juliaaniseen  kalenteriin  päästiin,  vuonna  46  eKr 
vietettiin  445  päivää  kestänyt  vuosi.  Moderni 
ajanlasku  alkoi  januari uksen  1.  päivänä  45  eKr. 
Tosin  vuotta  kutsuttiin  Rooman  perustamisesta 
laskien  numerolla  753. 

Vaatimattomuudesta  vapaa  Caius  Julius  vaih¬ 
toi  lisäksi  quintiliksen  nimen  omakseen.  Hänen 
veljenpoikansa  Augustus  muutti  sextiliksen  au- 

gustukseksi.  Sittemmin  kuukauden  nimet  ovat 
säilyneet  jotakuinkin  samoina  latinalaisesta  si¬ 
vistyksestä  nauttineessa  maailmassa,  paitsi  että 
suomalaisten  on  tietysti  saatava  nimittää  asioita 
omalla  tavallaan. 

Kristinusko  sotkee  kalenterin 

Kalenteri  toimi  ilman  suuria  ongelmia,  kun¬ 
nes  kristinuskosta  tuli  Rooman  valtionuskonto. 
Kirkkoisät  halusivat  pitää  hajuraon  pakanoihin  ja 
siistiä  pois  sellaiset  synnilliset  käsitykset  kuin  että 
maapallo  on  pyöreä  ja  kiertää  aurinkoa. 

Nikean  kirkolliskokous  päätti  1079  Rooman 
perustamisen  jälkeen  (325  anno  Domini),  että 
pääsiäinen  on  ensimmäisenä  sunnuntaina  kevät¬ 
päiväntasauksen  jälkeisen  ensimmäisen 
täydenkuun  jälkeen.  Ajankohta  osui  sopi¬ 
vasti  erinäisiin  pakanallisiin  hedelmälli- 
syy  sriitteihin.  Pari  sataa  vuotta  myöhem¬ 
min  kirkkoisä  Dionisios  Exiguus  päätti 
että  ajanlasku  alkaa  oikeasti  Kristuksen 
syntymästä  ja  sitä  edeltävä  aika  ilmais¬ 
taan  negatiivisin  järjestysluvuin.  Hän  las¬ 
ki  ajan  vähintään  neljä  vuotta  vikaan  eikä 
huomannut  ottaa  huomioon  nollavuotta. 

Tämä  oli  erittäin  huono  ajatus. 

Kirkkoisien  poliittisesta  tajusta  osoit¬ 
taa  jotakin  se  että  Kristuksen  syntymäpäiväksi 
nimetty  päivä  osui  kuin  sattumalta  vanhaan  pa¬ 
kanalliseen  keskitalven  juhlaan. 

Seitsenpäiväinen  viikko  tuli  yleiseen  käyttöön 
samoihin  aikoihin.  Luku  heijastelee  luomiskerto¬ 
muksesta  tuttua  hebrealais-kaldealaista  viikkoa. 
Aiemmin  roomalaisten  viikko  oli  kahdeksanpäi¬ 
väinen  ja  muissa  kulttuureissa  päivät  oli  jaettu 
miten  mitenkin  neljästä  kymmenen  päivän  jak¬ 
soihin. 

Nykyaikainen  ajanlasku 

Keskiaikaan  mennessä  juliaaninen  kalenteri 
edisti  yli  viikolla.  Paavi  nimitti  1500-luvulla  pul¬ 
man  ratkaisemiseksi  komitean.  Yritys  meni  myt¬ 


tyyn,  koska  komitean  jäsen,  muuan  Kopernikus, 
keksi  helikosentrisen  maailmanjärjestyksen,  josta 
seurasi  kaikenlaista  kerettiläisyyttä.  Puoli  vuosi¬ 
sataa  myöhemmin  yritettiin  uudelleen  Gregorius 
XIII  :n  johdolla.  Reilun  kymmenen  vuoden  työn 
jälkeen  syntyi  gregoriaaninen  ajanlasku. 

Ratkaisu  kalenterin  edistämiseen  oli  jättää  kym¬ 
menen  päivää  väliin  ja  viettää  karkauspäivää  joka 
neljäs  vuosi.  Koska  tämä  on  hienokseltaan  liikaa, 
täysien  vuosisatojen  karkauspäivät  jätetään  vä¬ 
liin.  Tämä  menettely  taas  jätättää  hieman,  joten 
karkauspäivää  vietetään  joka  neljäntenä  täytenä 
vuosisatana. 

Lokakuun  4.  päivästä  1582  hypättiin  suoraan 
lokakuun  15.  päivään.  Tai  oikeammin:  Ranskas¬ 
sa,  Espanjassa,  Italiassa  ja  Portugalissa  hypättiin. 
Muut  Euroopan  katoliset  maat  seurasivat  mallia 
kuka  milloinkin,  mutta  protestantit  sinnittelivät 
vastaan  periaatteen  vuoksi.  Mitään  hyvää  ei  tun¬ 
netusti  tullut  Roomasta. 

Euroopassa  oli  pitkään  kaksi  kalenteria.  Vuon¬ 
na  1700  protestantit  pitivät  epägregoriaanisen 
karkauspäivän,  mikä  venytti  raon  1 1  päivään.  Sit¬ 
ten  protestantitkin  rupesivat  pääsemään  juonesta 
kiinni.  Poikkeus  oli  Ruotsi,  joka  suunnitteli  jättää 
kaikki  karkauspäivät  väliin  vuoteen  1740  asti, 
jolloin  muu  Länsi-Eurooppa  olisi 
saatu  kiinni.  Tämä  jäi  suunnitel¬ 
maksi.  Vuonna  1704  maamme  piti 
jälleen  karkausvuoden.  Individua¬ 
lismi  saavutti  huippunsa  17 12,  kun 
Ruotsi  päätti  uhmakkaasti  palata 
juliaaniseen  kalenteriin  ja  vietti 
karkausvuoden  tuplana.  Gregori¬ 
aaniseen  kalenteriin  päästiin  täällä 
vasta  1753,  jolloin  helmikuun  17. 
päivästä  hypättiin  suoraan  maalis¬ 
kuun  1 .  päivään. 

Muu  maailma  seurasi  vähitellen  perässä,  vii¬ 
meisimpänä  ortodoksikristityt:  Bulgaria  1915, 
Neuvostoliitto  1918  ja  Kreikka  1923. 

Käytännöllisesti  katsoen  koko  maailma  käyttää 
nyt  gregoniaanista  kalenteria.  Tosin  sen  ohella 
sovelletaan  uskonnollisia  ajanlaskuja  kuten  juuta¬ 
laista  jaislamin  kalenteria.  Edellinen  alkaa  maail¬ 
man  luomisesta  (3761  eKr)  ja  jälkimmäinen  siitä 
kun  Muhammed  pakeni  Mekasta  (622  jKr). 

Ku  Ittu  u  r  ivuos  isatoj  envaihtuminen 

Viime  vuodenvaihteen  juhliminen  samppanja¬ 
pullojen  paukuttelulla  ja  ilotulituksilla  ei  muuta 
sitä,  että  21.  vuosisata  alkaa  vuoden  2000  loput¬ 
tua.  Koska  Dionisios  Exiguus  unohti  nollavuo- 

den,  ensimmäinen  vuosisata  kesti  vuodet  1-100, 
toinen  101-200  ja  niin  edelleen.  Vuosi  2000  on 
20.  vuosisadan  viimeinen  ja  sitä  seuraava  vuosi 
21:nnen  ensimmäinen. 

Onko  tällä  mitään  merkitystä?  Ei  tietenkään. 
Kalenterin  historiasta  ei  voi  päätellä  juuri  muuta 
kuin  että  ‘millennium’  on  vain  aikakirjoihin  sattu¬ 
nut  tavallista  pyöreämpi  luku.  Käyhän  se  tietysti 
tekosyyksi  laadukkaan  viinipullon  avaamiseksi. 

Vuosisadat  toimivat  muistin  virkistäjinä  siihen 
tyyliin  että  15.  vuosisata  oli  renesanssin  aikaa, 
16.  vuosisata  uskonpuhdistuksen  ja  löytöretkien 
aikaa,  17.  vuosisata  uskonsotien  aikaa  ja  18.  vuo¬ 
sisata  valistuksen  aikaa.  Historia  ei  kulje  kalente¬ 
rin  mukaan,  vaikka  kuinka  yrittäisimme  tahdittaa 
sitä  kilisyttämällä  kelloja  ja  ampumalla  ilmaan. 
Meillä  ei  ole  aavistustakaan,  milloin  kulttuu¬ 
rin  21.  vuosisata  alkaa.  Perspektiivin  puutteessa 
pystymme  tuskin  edes  aavistamaan,  millaisena 
jälkimaailma  tulee  juuri  päättyvää  vuosisataa  ar¬ 
vostamaan. 

Milloin  alkoi  20.  vuosisata? 

Päättymässä  oleva  vuosisata  oli  kansanvallan, 
verenvuodatuksen  ja  huiman  tieteellis-teollisen 
muutoksen  aikaa.  Sitä  edellinen  vuosisata  sin¬ 
nitteli  pitkään  kalenterin  numeroiden  ohi.  Kun 
kuningatar  Victoria,  yksi  vuosisadan  leimaa-an- 
tavimmista  henkilöistä,  saatettiin  hautaan  vuonna 
1900,  filmi  tallensi  jälkipolville  tarujen  maailmaa: 
sukurutsaisten  kruunupäiden  rintarautoja,  jaloki¬ 
viä,  töyhtökypäröitä,  poskipartaisia  prinssejä  ja 
tyrnuureihinsa  kompastelevia  prinsessoja,  jotka 
kamera  pani  hypähtelemään  filmillä  kuin  huo¬ 
non  marionettimestarin  nuket.  Maailmaa  eivät 
hallinneet  häilähtelevät  kansallisvaltiot  vaan  ku¬ 
ningashuoneet  Jumalan  armosta.  Valuutat  olivat 
kultakannassa.  Rajojen  ylittämiseen  ei  tarvittu 
passia.  Ihmiset  tiesivät  paikkansa. 

Esimakua  uudesta  vuosisadasta  saatiin  Igor 
Stravinskin  Kevätuhrin  ensiesityksessä  Parii¬ 
sissa  29.  toukokuuta  1913.  Niinkin  aistillinen 
koreografia  ja  Stravinskin  musiikin  asymmetriat 


ja  kovat  dissonanssit  saivat  yleisön  raivon  val¬ 
taan.  Kunnon  pariisilaiset  tuhosivat  Theätre  des 
Champs  Elyseetä  ja  pahoinpitelivät  esiintyjiä. 
Paikalle  kutsutut  santarmit  yrittivät  turhaan  saada 
kuriin  joukkoa,  jolle  uuden  vuosisadan  musiikki 
oli  vaikea  hyväksyä. 

Tuberkuloottinen  serbifanaatikko  Cavrilo 
Princip  puristi  pistoolia  hikisessä  kourassaan  Sa¬ 
rajevon  sivukadulla  hikisenä  syyskesän  päivänä 
1914.  Hän  oli  jo  luopunut  attentaattiyrityksestä, 
kun  toisen  salaliittolaisen  pommi  sotki  kruunun¬ 
perillisen  reitin  ja  arkkiherttuan  auto  pysähtyi 
sattumalla  hänen  eteensä.  Principin  ampumat  lau¬ 
kaukset  eivät  tappaneet  ainoastaan  herttuaparia 
vaan  myös  ancient  regimen.  Ennen  suurta  sotaa 
Euroopassa  oli  kaksi  tasavaltaa,  Sveitsi  ja  Ranska. 
Viidettä  vuotta  kestäneen  verilöylyn  jälkeen  kart¬ 
ta  oli  piirretty  20.  vuosisadan  mukaiseksi. 

Vanha  vuosisata  kitui  jonkun  kuukauden  Sara¬ 
jevon  laukausten  jälkeen.  Sitä  edustivat  ratsuväen 
hyökkäykset  ja  Venäjän  loputon  harmaa  sotilas- 
massa,  joka  polvistui  vastaanottamaan  Keisarin 
siunausta  Tannenbergin  taisteluun  mennessään. 
Lopullisesti  vuosisata  päättyi  jouluyönä  1914. 
Belle  epoquen  aikana  syntyneet  sukupolvet  oli¬ 
vat  asettuneet  konetuliaseita  vastaan  ja  laonneet 
toinen  toisensa  jälkeen.  Länsirintama  oli  jähmet¬ 
tynyt  paikalleen.  Britit  ja  ranskalaiset  kuulivat 
joululaulun  säveliä  saksalaisten  taisteluhaudois- 
ta.  Epäröiden  he  nousivat  haudoista  ja  kävelivät 
ei-kenenkään-maan  yli  tapaamaan  vihollista. 
Avattiin  jokunen  pullo,  halailtiin,  näytettiin  valo¬ 
kuvia  omaisista,  otettiin  muutama  valokuva,  pe¬ 
lättiinpä  tuo  kuuluisa  kansainvälinen  jalkapallon 
ystävyysottelu.  Sitten  innostus  laantui  ja  sotilaat 
palasivat  kuoppiinsa.  Kun  ensimmäinen  laukaus 
kajahti,  alkoi  20.  vuosisata.  ■ 


Kirjoittaja  on  helsinkiläinen  eläinlääkäri  ja  toimittaja. 

Paljon  melua 
sähköstä 


TV1:n  MOT-ohjelma  tutki  marraskuussa  ansiokkaasti  sähköyliherkkyyttä.  Ohjelman  toi¬ 
mittajan  Matti  Virtasen  luvalla  Skeptikko  julkaisee  toimitettuja  otteita  ohjelman  käsikirjoi¬ 
tuksesta.  Otteita  on  täydennetty  haastattelutiedoilla,  jotka  eivät  puolen  tunnin  ohjelmaan 
mukaan  mahtuneet. 


Timo  A.  Toivonen  on  28-vuotias  diplomi- 
insinööri.  Hänellä  on  unelmatyöpaikka 
suuren  suomalaisen  elektroniikka-alan 
yrityksen  tutkimuskeskuksessa.  Toivonen  ei  kui¬ 
tenkaan  ole  töissä.  Lääkäri  on  todennut  hänen 
sairastavan  sähköyliherkkyyttä,  minkä  vuoksi 
hänen  on  pysyttävä  poissa  säh¬ 
kömagneettisten  kenttien  ulottu¬ 
vilta.  Niinpä  hän  viettää  syksyä 
ystävänsä  mökillä. 

Toivosella  oli  jo  lukioaikoina 
monenlaisia  oireita:  uupumusta, 
unettomuutta,  sydäntuntemuk- 
sia,  ahdistusta,  särkyjä,  toistuvia 
poskiontelo- ja  nielutulehduksia, 
puutumista  ja  keskittymisvaikeuksia.  Hänellä  oli 
tunne,  ettei  oma  elämä  ollut  kontrollissa. 

Lääketiede  ei  tuonut  pysyvää  apua.  Diagnoo¬ 
siksi  tarjottiin  Gilbertin  oireyhtymää,  harvinaista 
maksavaivaa.  Toivoselle  diagnoosi  ei  kelvannut. 
Hän  luki  amalgaamin  aiheuttamasta  elohopea- 
myrkytyksestä  ja  huomasi  oireidensa  sopivan 
siihen  täsmälleen.  Seitsemän  amalgaamipaikkaa 
poistettiin  syksyllä  2000. 

Paikkojen  poiston  jälkeen  Toivonen  sai  voi¬ 
makkaita  oireita,  joita  hän  kutsuu  “narkomaani- 
siksi”.  Myöhemin  vieroitusoireet  ovat  vähenneet, 
mutta  sähköherkkyysoireet  vastaavasti  “sataker¬ 
taistuneet”. 

Toivonen  on  liittynyt  Sähköyliherkkien  yhdis¬ 
tykseen. 

Tukiasemien  teho  vastaa  joulukuusen 
kynttilöitä 

Sähköyliherkkien  yhdistys  on  viime  aikoina 
keskittynyt  vastustamaan  matkapuhelinten  tuki¬ 
asemien  säteilyä.  Julkisuuskampanjaan  kuuluu 
myös  kirjelmöinti  tasavallan  presidenttiä  ja  YK: 
n  pääsihteeriä  myöten.  Heiltä  on  pyydetty  apua 


kännykkäsäteilyn  alentamiseksi. 

Yhdistyksen  puheenjohtaja  on  Matti  Wirma- 
neva.  Hän  on  koulutukseltaan  mittaus-  ja  sää¬ 
tötekniikan  opistoinsinööri  ja  ammatiltaan  hi- 
venravintoterapeutti.  Hän  ei  ole  itse  sairastanut 
sähköyliherkkyyttä,  mutta  kännykkä  aiheuttaa 
hänellekin  “pieniä  ongelmia  pos¬ 
kipäässä”. 

Yhdistyksen  ensisijainen  tavoi¬ 
te  on  pyrkiä  vähentämään  matka¬ 
puhelinten  tukiasemien  aiheutta¬ 
maa  säteilyaltistusta.  Realistinen 
tason  muutos  voisi  Wirmanevan 
mielestä  olla  samantapainen  kuin 
esimerkiksi  Italiassa  ja  Sveitsissä, 
jossa  arvoja  on  pudotettu  sadanteen  osaan  siitä, 
mikä  Suomessa  on  sallittu. 

Operaattoreiden  mukaan  kaupungeissa  olevien 
tukiasemien  teho  on  luokkaa  2-8  Wattia,  eli  jou¬ 
lukuusen  kynttilöitä  vastaava.  Tähän  Wirmaneva 
toteaa,  että  “jos  nykyiset  kenttävoimakkuudet 
olennaisesti  häiritsevät  ihmisiä,  tulee  niitä  alentaa 
-  olivat  ne  absoluuttisesti  mitä  ta-hansa”. 

Yhdistys  on  esittänyt,  että  sähköyliherkkyys 
pitäisi  hyväksyä  tautiluokitukseen.  Wirmaneva 
kertoo,  että  sähköoireita,  kuten  verenpaineen 
ja  ihon  sähkönjohtokyvyn  muutoksia  on  todet¬ 
tu  mm.  Saksassa  ja  Dallasissa  tehdyissä  tutki¬ 
muksissa.  Dallasin  kokeessa  saatiin  kaksi  kertaa 
kaksoissokkotestillä  tulos,  jonka  mukaan  16% 
koehenkilöistä  reagoi  matkapuhelinaltistukseen 
100%:n  tarkkuudella,  eikä  lainkaan  valealtistuk- 
siin. 

Tieteellisesti  heikkoihin  tutkimuksin 
vedotaan 

Säteilyturvakeskuksen  tutkimusprofessori 
Dariusz  Leszczynski  siteeraa  artikkelia,  joka 
ilmestyi  Duodecim-lehdessä  2000  (116:  941-7); 

kts.  myös  Skeptikko  2/2000,  s.  23.  Kaksi  tampe¬ 
relaista  lääkäriä,  Jukka  Uitti  ja  Rauno  Pääkkö¬ 
nen  kirjoittavat,  että  sähköherkkyyttä  kokevien 
oireet  ovat  todellisia,  mutta  tehtyjen  tutkimusten 
perusteella  ei  ole  näyttöä  siitä,  että  sähkö  tai 
magneettikentät  olisivat  syynä  oireisiin. 

Leszczynski  kertoo,  että  tiedämme  vielä  erittäin 
vähän  kännykkäsäteilyn  terveyshaitoista.  Asiaa 
tutkitaan,  koska  se  aiheuttaa  paljon  huolia.  Teo¬ 
reettisesti  on  olemassa  mahdollisuus,  että  säteily 
vaikuttaa  ihmisiin,  koska  se  aiheuttaa  biologisia 
muutoksia  solutasolla.  On  todettu,  että  solut  tun¬ 
nistavat  säteilyn  ja  käynnistävät  erilaisia  fysio¬ 
logisia  prosesseja,  jotka  vastustavat  sitä,  että  so¬ 
luille  aiheutuisi  jonkinlainen  häiriö.  Mutta  ovatko 
nämä  solujen  toiminnat  haitallisia,  sitä  emme 
Leszczynskin  mukaan  tiedä. 

Matti  Wirmanevan  viittauksista  tieteellisiin  tut¬ 
kimuksin,  joissa  on  todistettu,  että  kännykkäsä- 
teily  aiheuttaa  haitallisia  muutoksia  solutasolla  ja 
erilaisia  vaivoja  ja  sairauksia  Leszczynski  toteaa 
olevan  yleinen  ongelma,  että  jotkut  positiiviset 
tulokset  tulevat  yhdestä  laboratoriosta,  ja  usein 
kukaan  muu  ei  voi  toistaa  niitä.  Niin  kauan  kuin 
kukaan  ei  toista  tulosta,  se  on  epävarma,  eikä 
tieteellinen  tieto. 

Leszczynski  ottaa  esiin  kolme  esimerkkiä  tut¬ 
kimuksista,  joihin  sähköyliherkät  viittaavat,  ja 
joiden  mukaan  kännykkäsäteily  tai  mikroaalto- 
säteily  voi  aiheuttaa  jonkunlaisia  terveyshaittoja. 
Yksi  niistä  on  saksalaisen  tohtori  Braunen  ryh¬ 
män  tutkimus  (Braune,  S.  et.  ai.:  Resting  blood 
pressure  increase  during  exposure  to  a  radio- 
frequency  electromagnetic  field.  The  Lancet. 
Voi.  351.  June  20,  1998.  1857-1858),  joka  on 
julkistettu  arvostetussa  lehdessä.  The  Lancetissa. 
Leszczynski  korostaa,  että  tutkimuksen  tulokset 
ovat  vain  alustavaa  tietoa,  koska  kyseessä  on 
hyvin  lyhyt  artikkeli,  eikä  tutkimuksessa  ole  mi¬ 
tattu  kuin  kymmeneltä  ihmiseltä  verenpainetta 
ja  sitä  kuinka  se  muuttuu  kännykkäsäteilytyksen 
jälkeen.  Kyseessä  on  niin  pieni  ryhmä,  että  sen 
perusteella  ei  voi  sanoa  yhtään,  minkälainen  vai¬ 
kutus  verenpaineeseen  kännykkäsäteilyllä  on. 

Toinen  tutkimus  on  aivoveriesteestä  kertova 


Liiketoimintaa 

sähköyliherkkien 

kustannuksella? 

Sähköyliherkkien  yhdistyksessä  ei  ole  aktiivisesti  mu¬ 
kana  lääkäreitä,  mutta  puheenjohtajaMattiWirmaneva 
aikoo  korjata  puutteen.  Hän  on  opiskellut  lääketiedettä 
Tarton  yliopistossa  vuodesta  1995.  Yliopiston  kansain¬ 
välisen  opiskelijatoimiston  mukaan  hänet  erotettiin 
1997  puutteellisten  suoritusten  ja  maksamattomien 
lukukausimaksujen  vuoksi.  Keväällä  2000  hän  jatkoi 
opintojaan  ja  suorittaa  edelleen  toisen  vuoden  kursseja. 
Keskeneräisistä  opinnoistaan  huolimatta  Wirmaneva  on 
käyttänyt  lääketieteen  kandidaatin  titteliä,  muun  muassa 
kirjeessään  Nokian  pääjohtajalle  Jorma  Ollilalle. 

Wirmaneva  neuvoo  sairaita  Luontaisterveys-lehdes- 
sä,  jossa  hän  myös  poseeraa  valkoinen  takki  päällä, 
verenpainemittari  pöydällä.  Nimimerkki  "Raihnainen” 
saa  neuvon  nauttia  pillereinä  kalsiumia,  magnesiumia, 
sinkkiä,  kuparia,  kromia,  seleeniä,  vitamiineja  ja  vält¬ 
tämättömiä  rasvahappoja.  Monipuolisen  ravinnon  ja 
liikunnan  merkityksestä  ei  ole  mainintaa. 

Kirjoituksen  ohessa  on  Wirmanevan  yrityksen  il¬ 
moitus,  jonka  mukaan  "sairaus  horjuttaa  tasapainoa 
ja  vaatii  analyysiin  perustuvia  korjaustoimenpiteitä". 
Siis  korjaustoimenpiteitä!  Sairauden  hoitoja  hän  ei  voi 
mainostaa,  koska  silloin  voisi  saada  kuluttaja-  ja  lää¬ 
kintäviranomaiset  niskaan.  Ilmoitus  kertoo  myös,  että 
sähköyliherkkien  yhdistyksen  aktiivinen  sihteeri  Erja 
Tamminen  toimii  samassa  osoitteessa. 

Liiketoiminta  ei  Wirmanevan  mukaan  liity  sähkö- 
herkkien  auttamiseen  sen  enempää  kuin  kenen  tahansa 
muunkaan  ihmisen  auttamiseen. 

Sähköyliherkkyyden  korjaustoimenpiteitä  ovat  teh¬ 
neet  myös  eräät  lääkärit.  Tukiyhdistyksen  luottolää- 
kärinä  on  pitkään  ollut  lisensiaatti  Jaakko  Amperla, 
joka  tituleeraa  itseään  "luomulääkäriksi”.  Hän  kuuluu 
koulukuntaan,  joka  suosittelee  amalgaamipaikkojen 
vaihtamista  ja  antioksidanttipillereitä  ratkaisuksi  moniin 
vaivoihin.  Amperlaa  on  sattumalta  haastateltu  samassa 
Luontaisterveys-lehdessä,  jossa  Wirmaneva  mainostaa 
palvelujaan.  Hän  kertoo  esimerkiksi,  että  mahahaava 
on  henkis-sosiaalis-fyysinen  tila,  johon  vaikuttaa  mm. 
maasäteily. 

Timo  A.  Toivonen  sai  omille  oireilleen  selityksen 
lisensiaatti  Kaarlo  Jaakkolan  vastaanotolla.  Jaakkola 
on  kiistelty  lääkäri,  joka  on  saanut  Terveydenhuollon  oi¬ 
keusturvakeskukselta  viisi  kertaa  vakavan  huomautuk¬ 
sen  epätieteellisen  ja  huolimattoman  toiminnan  vuoksi. 
Toivoselle  hän  määräsi  27  erilaista  lääkettä  ja  luontais¬ 
tuotetta.  Jaakkolan  vastaanotto  ja  laboratoriokokeet  ovat 
maksaneet  Toivoselle  muutamia  tuhansia.  Antioksidant- 
tilääkitys  maksaa  hänelle  1500  markkaa  kuussa. 

(Salford,  L.  et.  ai.:  Permeability  of  the  Blood- 
Brain  Barrier  Induced  by  915  MHz  Electromag- 
netic  Radiation,  Continuous  Wave  an  Modulated 
at  8,  16,  50,  and  200  Hz.  Microscopy  Research 
and  Technique  27:535-542,  1994). 

Kolmas  tutkimus,  jonka  Leszczynski  ottaa 
esiin,  on  Ruotsissa  Lundin  yliopiston  tutkijaryh¬ 
män  saavutus  (Persson,  B.  et.  ah:  Blood-brain 
barrier  permeability  in  rats  exposed  to  electro- 
magnetic  fields  used  in  wireless  Communication. 
Wireless  Netvvorks  3,  1997,  455-461). 

Kaikki  edellä  mainitut  artikkelit  ovat  Les- 
zczynskin  mukaan  erittäin  heikkoja  tieteellisesti. 
Menetelmät,  joita  käytetään  ovat  erittäin  epätark¬ 
koja  kyseisiin  tarkoituksiin.  Lisäksi  menetelmät 
on  kuvattu  niin  lyhyesti,  että  kokeita  on  mahdoton 
toistaa  samalla  lailla.  Kaksoissokkokokeita  ei  ole 
tehty  lainkaan. 

Huomioitavaa  on,  että  viimeksi  mainittu  tut¬ 
kimus  on  julkistettu  lehdessä  nimeltä  Wireless 
Netvvorks.  Kyseessä  on  hollantilainen  lehti,  joka 
julkistaa  teknistä  tietoa  kännyköistä.  Leszczynski 
ihmettelee,  kuinka  hyvä  biologinen  asiantunte¬ 
mus  lehdessä  mahtaa  olla.  Hän  olettaa,  että  ensin 
tutkijat  lähettivät  artikkelin  alan  parhaille  lehdille, 
kuten  Bioelectromagneticsiin  tai  Radiation  Rese- 
archiin,  mutta  se  ei  mennyt  siellä  tarkastuksesta 
läpi.  Tästä  syystä  artikkeli  on  julkistettu  missä 
vaan,  ja  nyt  se  on  “julkista  tietoa”. 

Lisäksi  sähköyliherkät  mainitsevat  usein  työn, 
jonka  ovat  tehneet  Lai  ja  Singh  USA:ssa  (Lai,  H. 
&  Narendra  R  Singh:  Acute  Low-Intensity  Micro- 
wave  Exposure  Increases  DNA  Single-Strand 
Breaks  in  Rat  Brain  Cells.  Bioelectromagnetics 
16:  207-210,  1995).  Kyseinen  tutkimus  osoittaa, 
ettämikroaaltosäteilyvoiaiheuttaadna-katkoksia, 
mistä  voi  päätellä,  että  se  saattaa  aiheuttaa  myös 
syöpää  tai  mitä  tahansa.  Se  vain  “unohdetaan” 
usein  mainita,  että  jälkeenpäin  toinen  tutkijaryh¬ 
mä  on  yrittänyt  toistaa  tutkimukset  (Malyapa, 
R.  et.  ah:  DNADamage  in  Rat  Brain  Cells  after 
In  Vivo  Exposure  to  2450  MHz  Electromagnetic 
Radiation  and  Various  Methods  of  Euthanasia. 
Radiation  Research  149.  1998, 637-645).  Toisto- 


Staattiset  kentät 

-  Rikastus,  elektrolyysi  (0  Hz) 

Radiotaajuinen  säteily 

-  Pienitaajuinen  (50  Hz  -  50  kHz): 

•  näyttöpäätteet 

•  sähkölaitteet 

•  voimajohdot 

-  Suurtaajuinen  (13-27  MHz) 

•  liimakuivaimet 

•  muovisaumaajat 

•  UKW-laitteet  g 

-  Mikroaallot  .g, 

•  matkapuhelimet  (900  MHz)  « 

•  antennit  ( 1 800  MHz) 

•  mikroaaltouunit  (2450  MHz) 

Optinen  säteily 
-IR 

•  lämmittimet,  IR-tähtäimet,  laserit 
-  Valo 

•  aurinko,  lamput,  laserit 
-UV 

•  aurinko,  solarium,  hitsaus 


Ionisoimattoman  säteilyn  taajuuksista. 

tutkimus  on  tehty  erittäin  huolellisesti,  eikä  siinä 
saatu  samaa  tulosta.  Siinä  kuitenkin  osoitettiin, 
että  tapa,  miten  eläimet  lopetetaan,  voi  aiheuttaa 
dna-katkoksia,  ja  tämä  voi  olla  syynä,  miksi  Lai 
ja  Singh  ovat  nähneet  dna-katkoksien  lisääntymi¬ 
sen.  Koehiiret  oli  tapettu  eri  tavalla. 

Leszczynski  kummastelee,  kuinka  sähköyli¬ 
herkät  poimivat  julkisuudesta  ne  artikkelit,  mitkä 
sopivat  siihen,  että  jonkinlainen  sähköyliherk- 
kyys  on  olemassa  tai  että  kännykkä  aiheuttaa 
terveyshaittoja.  Päinvastaisen  tuloksen  esittävät 
artikkelit  jäävät  vähemmälle  huomiolle.  Jos  tutki¬ 
ja  tekisi  niin,  että  ottaisi  huomioon  vain  sellaiset 
tulokset,  jotka  sopivat  hänen  hypoteesiinsa  ja 
unohtaisi  ne,  jotka  eivät  sovi,  kyseessä  olisi  tie¬ 
teellinen  vilppi. 

Kännykkäkenttien  olemassaoloa  ei 
pysty  erottamaan 

Timo  A.  Toivosen  tarina  voi  kuulostaa  vakuut¬ 
tavalta,  mutta  yksi  sairaskertomus  ei  riitä  todis¬ 
teeksi  lääketieteessä.  Sähköyliherkkyyttä  ei  ole 
voitu  luokitella  taudiksi,  koska  sille  ei  ole  löydetty 
selvää  syytä  eivätkä  sen  oireet  ole  yhtenäisiä. 
Selitystä  on  haettu  psykologiasta:  tuoreen  sveitsi¬ 
läisen  tutkimuksen  mukaan  itseään  sähköyliherk- 

kina  pitävät  ihmiset  ovat  muita  taipuvaisempia 
uskomaan  taianomaisiin  asioihin. 

Tutkimusprofessori  Maila  Hietanen  johtaa 
Työterveyslaitoksen  fysiikan  osastolla  “Ionisoi- 
mattoman  säteilyn  terveysriskien  ehkäisy”  -ni¬ 
mistä  toimintaohjelmaa.  Toistaiseksi  laitoksella 
on  tutkittu  lähinnä  tavallisten  verkkotaajuuksien 
vaikutusta  syövän  syntyyn.  Hietasen  mukaan 
näyttää  siltä,  että  mitään  varmaa  yhteyttä  ei  ole. 
Lieviä  viitteitä  voidaan  aina  tilastollisesti  saada 
esiin  melkein  mistä  tahansa  tekijästä,  mutta  hyvin 
epätodennäköistä  on,  että  matalataajuuskentillä 
olisi  mitään  syöpävaikutusta. 

Yliherkkyysoireita  taas  on  tutkittu  jo  kymme¬ 
nen  vuoden  ajan,  pääosin  näyttöpäätteen  käyttä¬ 
jien  keskuudessa.  Mitään  sellaista  mekanismia, 
joka  voisi  selittää  oireet,  ei  ole  toistaiseksi  löy¬ 
detty.  Myöskään  matkapuhelinten  radioaaltojen 
säteilyn  ei  ole  selvästi  todettu  aiheuttavan  yliherk¬ 
kyysoireita  tai  syöpää.  Erittäin  laajoja  kansainvä¬ 
lisiä  tutkimuksia  molemmilta  alueilta  on  paljon 
käynnissä  ja  käynnistymässä:  yliherkkyysoireita 
tutkitaan,  epidemiologisia  syöpä-  ja  koe-eläintut- 
kimuksia  tehdään. 

Useissa  sokkotutkimuksissa  on  havaittu,  että 
sähköyliherkät  eivät  todellisuudessa  pysty  erot¬ 
tamaan  kenttien  olemassaoloa.  Näin  kävi  myös 
Työterveyslaitoksen  tutkimuksessa,  jossa  vapaa¬ 
ehtoiset  koehenkilöt  saivat  kuvailla  tuntemuksi¬ 
aan  matkapuhelimen  ollessa  päällä.  Tutkimuksen 
tulokset  olivat  Maila  Hietasen  mukaan  pettymys: 
koehenkilöt  sanoivat  saavansa  oireita  myös  va- 
lealtistuksessa,  eli  silloin  kun  kännykkä  ei  ollut 
päällä. 

Matti  Wirmanevan  mielestä  kyseessä  oli 
nollatutkimus,  koska  tutkimushuoneeseen  oli 
“järjestetty  vajaan  metrin  päähän  verhon  taak¬ 
se  tietokone,  joka  oli  yhteydessä  kännykkään”. 
Henkilöt,  jotka  ovat  niin  herkkiä,  että  reagoivat 
kännykän  kenttiin,  reagoivat  Wirmanevan  mu¬ 
kaan  myöskin  tietokoneen  kenttiin.  Wirmaneva 
epäilee,  että  tietokone  oli  tarkoituksellisesti  jär¬ 
jestetty  paikalle,  jotta  kännykkä  häviää  taustasä¬ 
teilyyn,  oli  se  päällä  tai  poissa. 

Hietanen  kertoo,  että  tietokoneen  kentät  eivät 
voineet  ulottua  testattavaan  saakka.  Kaiken  lisäk¬ 
si  koehenkilöt  olivat  hyväksyneet  koejärjestelyn 
kuvauksen,  jonka  mukaan  puhelinta  ohjataan 
tietokoneella.  Suuri  osa  ihmisistä,  jotka  tulivat 
kokeeseen,  olivat  sellaisia,  jotka  kertoivat  saa¬ 
vansa  oireita  pelkästään  puhelimesta,  ei  mistään 
muusta. 

Jonkin  verran  näyttöä  on  kuitenkin  siitä,  että 


valoherkät  ihmiset  kärsivät  verkkovirran  taajuu¬ 
della  värähtelevistä  loisteputkista.  Myös  amal¬ 
gaamipaikkojen  poiston  yhteydessä  vapautuva 
elohopea  voi  aiheuttaa  myrkytysoireita.  Sähköy- 
liherkkien  vaivoja  ei  ole  syytä  leimata  luulosai¬ 
raudeksi. 

Ympäristön  magneettikentillä  ei 
terveydellistä  vaikutusta 

Sähkömagneettisten  kenttien  vaikutus  elimis¬ 
töön  on  tunnettu  ilmiö. 

Teknillisen  korkeakoulun  neurofysiikan  do¬ 
sentti  Risto  Ilmoniemi  johtaa  Helsingin  yliopis¬ 
tollisen  keskussairaalan  BioMag-laboratoriota. 
Laboratoriossa  tehdään  magneettikuvauksia 
ja  kehitellään  laitteita  hermosairauksien  diag¬ 
nostiikkaa  varten.  Tutkimuskäytössä  on  mm. 
magneettistimulaattori,  jolla  voidaan  saada  koe¬ 
henkilön  lihakset  liikkumaan  antamalla  aivoihin 
voimakkaita,  noin  yhden  Teslan  suuruisia  mag- 
neettipulsseja. 

Ilmoniemi  kertoo,  että  magneettikenttien 
vaikutus  ihmisen  elimistöön  riippuu  kenttien 
voimakkuudesta.  Erittäin  voimakkailla  kentillä, 
kuten  magneettistimulaatiossa,  voidaan  aiheut¬ 
taa  hermosolujen  aktivoitumista  keinotekoisesti. 
Ympäristön  magneettikentät  ovat  yleensä  noin 
miljoona  kertaa  pienempiä  kuin  stimulaattoris- 
sa,  eikä  niillä  ole  mitään  merkittävää  vaikutusta 
ihmiseen.  Esimerkiksi  voimansiirtolinjojen  ala¬ 
puolisilla  Mikroteslojen  luokkaa  olevilla  kentillä 
ei  voi  Ilmoniemen  mukaan  olla  minkäänlaista 
terveydellistä  vaikutusta,  saati  sitten  kotikäytössä 
olevien  sähkölaitteiden  kentillä. 

EU:n  neuvosto  on  antanut  suosituksen,  jonka 
mukaan  yli  sadan  Mikroteslan  magneettikentässä 
ei  pitäisi  oleskella  merkittäviä  aikoja,  mutta  tur¬ 
vallisuuden  vuoksi  ei  näin  pieniin  arvoihin  ole 
syytä  Ilmoniemen  mukaan  mennä.  Sata  Mikro¬ 
teslaa  voidaan  usein  mitata  esimerkiksi  kotitie¬ 
tokoneen  printterin  muuntajan  ympäriltä. 

Kännyköiden  kenttien  merkittävin  vaikutus 
on  lämmitys,  joka  kuitenkin  on  niin  pientä,  että 
pää  lämpiää  enemmän  auringonvalossa.  Ainoa 
ionisoimaton  säteily,  jota  Ilmoniemi  kehottaa¬ 
kin  varomaan,  on  auringon  ultraviolettisäteily. 
Muut  ionisoimattomat  säteilyt  eivät  ole  haitalli¬ 
sia.  Myöskään  väitteelle,  että  sähkömagneettisten 
kenttien  vaikutus  kasaantuu  ihmisen  elimistöön  ja 
aiheuttaa  arvaamattomia  ongelmia  hermostolle, 
ei  ole  mitään  perusteita. 

Ilmoniemi  kertoo,  että  sähkömagneettisten 

kenttien  terveysvaikutuksia  on  tutkittu  runsaasti 
80-luvulta  lähtien.  Varsinkin  em.  voimansiirtolin¬ 
jat  ovat  herättäneet  huolta  eri  puolilla  maailmaa. 
Lisäksi  Ruotsissa  alettiin  yhteen  aikaan  epäillä 
näyttöpäätteiden  aiheuttavan  sairauksia.  Tutki¬ 
muksissa  ei  ole  löytynyt  niin  varmaa  näyttöä,  että 
edes  taudin  olemassaolosta  olisi  päästy  selville. 
Tutkimuksia  jatketaan  edelleen. 

Ilmoniemen  mielestä  kysymys  on  myös  eet¬ 
tisestä  ongelmasta.  Jos  luullaan,  että  magneet¬ 
tikentät  ovat  vaarallisia,  rahoittajat  panostavat 
asian  tutkimiseen.  Silloin  tehdään  myöskin  mää¬ 
räyksiä,  jotka  vaativat,  että  magneettikentiltä 
pitäisi  suojautua  kaivamalla  voimalinjoja  maan 
alle  ja  rakentamalla  näyttöpäätteitä,  joissa  on 
pienemmät  magneettikentät.  Tämä  on  Ilmonie¬ 
men  mukaan  täysin  turhaa  puuhaa.  Siihen  kuluu 
miljardeja  markkoja  tai  dollareita  maailmassa 
vuodessa.  Samalla  rahalla  voitaisiin  torjua  to¬ 
dellisia  ympäristöhaittoja  ja  säästää  tuhansien 
ihmisten  sairastuminen  ja  kuolema. 

Viranomaisten,  teollisuuden  ja 
tutkijoiden  salaliitto? 

Asiantuntijan  mielipide  tuskin  riittää  rauhoit¬ 
tamaan  suurta  yleisöä,  koska  sähkömagneettisten 
kenttien  ja  kännyköiden  vaarallisuudesta  liik¬ 
kuu  paljon  epämääräistä  tietoa.  Sähköyliherkät 
uskovat,  että  raja-arvoja  asettavat  viranomaiset, 
matkapuhelinteollisuus  ja  alan  tutkijat  ovat  sa¬ 
laliitossa. 

Matti  Wirmaneva  ihmettelee  mm. sosiaali-  ja 
terveysministeriötä,  joka  valmistelee  asetusta 
EU:n  neuvoston  antaman  suosituksen  pohjalta. 
Suosituksessa  kehotetaan  rajoittamaan  väestön 
altistamista  sähkömagneettisille  kentille  ja  ra- 
diotaajuussäteilylle,  mutta  ministeriön  asenne  on 
Wirmanevan  mielestä  ollut  sellainen,  että  se  tun¬ 
tuu  toimivan  vain  suurteollisuuden  lakeijana. 

Kännykkäteollisuus  ja  operaattorit  tehtaile¬ 
vat  Wirmanevan  mielestä  tutkimuksia,  joissa  ei 
löydetä  mitään.  Jos  tutkimuksen  rahoittajana  on 
esimerkiksi  Motorola  tai  Nokia,  ei  minkään  sortin 


haitallisia  tuloksia  koskaan  löydetä.  Itsenäiset  ja 
riippumattomat  yliopistojen  tutkijat  ovat  Wir- 
manevan  mukaan  löytäneet  merkittäviä  sähkö¬ 
kenttien  aiheuttamia  biologisia  muutoksia,  jotka 
eivät  vielä  sellaisenaan  välittömästi  sairastuta. 
Huolestunut  pitää  kuitenkin  olla. 

Turun  yliopiston  kognitiivisen  laitoksen  tut¬ 
kimus  ei  Wirmanevan  mukaan  tyydyttänyt  No¬ 
kiaa.  Tutkimuksen  tulos  puettiin  julkisuudessa 
sellaiseksi,  että  sen  mukaan  kännykkä  nopeuttaa 
oppimista. 

Lisäksi  muutamia  tutkijoita  maailmassa,  ku¬ 
ten  Ole  Johanssonia  Ruotsissa  ja  Henry  Laita 
Yhdysvalloissa  on  Wirmanevan  tietojen  mukaan 
jopa  painostettu,  että  he  luopuisivat  tutkimustu¬ 
lostensa  julkaisemisesta.  Wirmanevalle  itselleen 
on  tarjottu  tiettyjä  etuisuuksia,  jotta  sähkökenttä- 
asiat  eivät  enää  häntä  kiinnostaisi. 

Säteilyturvakeskuksen  tutkimusprofessori  Da- 
riusz  Leszczynskille  sähköyliherkkien  väitteet, 
että  teollisuus  ohjaa  tutkijoita,  ovat  tuttuja.  Les- 
zczynski  ihmetteelee,  kuinka  sähköyliherkät  kui¬ 
tenkin  viittaavat  itsekin  tutkimuksiin,  jotka  ovat 
teollisuuden  rahoittamia,  jos  niiden  tulokset  ovat 
heille  sopivia.  Tästä  toimii  esimerkkinä  aikaisem¬ 
min  mainittu  The  Lancet  -lehden  artikkeli,  jonka 
lopussa  esitetään  kiitokset  Deutsche  Telekomille. 
Kyseessä  on  teollisuuden  rahoittama  tutkimus, 
mutta  koska  se  “osoittaa”  kännykkäsäteilyn  vai¬ 
kuttavan  verenpaineeseen,  jää  rahoittaja  usein 
mainitsematta. 

Teollisuus  rahoittaa  myös  Säteilyturvakeskuk¬ 
sen  jaTyöterveyslaitoksen  tutkimuksia  ja  odottaa, 
että  ne  olisivat  uskottavia.  Leszczynskillä  itsel¬ 
lään  ei  ole  sellaista  suhdetta  Nokiaan  tai  muihin 
rahoittajiin,  että  sillä  olisi  vaikutusta  työhön.  Hän 
kertoo,  että  hänellä  on  monta  apurahaa,  mutta  ei 
yhtäkään  suoraan  Nokialta.  Nokia  antaa  rahoitus¬ 
ta  Suomen  Akatemialle  tai  Tekesille.  Leszczyns¬ 
killä  on  kaksi  apurahaa  Akatemialta  kaksi  Teke- 
siltä,  ja  siellä  jossain  takana  osittain  on  Nokia. 

Leszczynski  vetää  myös  EU:n  komission  ra¬ 
hoittamaa  projektia,  jota  monet  valmistajat  ovat 
rahoittaneet.  Rahoittajilla  ei  ole  minkäänlaista 
vaikutusta  hänen  työhönsä.  Sellaiseen  hän  ei 
suostuisi. 

Kahdenlaista  suhtautumista  suureen 
yleisöön 

Martti  Hyvönen  on  Helsingin  Energian  työter¬ 
veyslääkäri.  Hän  toimii  puheenjohtajana  sähkö- 

alan  asiantuntijoista  koostuvassa  magneettifoo- 
rumissa.  Tämä  työryhmä  on  pohtinut  paljon  ns. 
riskikommunikaatiota  eli  sitä,  miten  asiakkaiden 
ja  suuren  yleisön  huoliin  olisi  viisainta  vastata. 

Helsingin  Energiassa  sähköyliherkiksi  ilmoit¬ 
tautuviin  suhtaudutaan  niin,  että  häntä  ei  mollata 
tai  aseteta  hänen  oireitaan  kyseenalaiseksi.  Hänen 
huolensa  on  todellinen,  mutta  Helsingin  Energia 
voi  tarjota  mahdollisesti  muuta  selitystä  tai  sa¬ 
noa,  että  nykykäsityksen  mukaan  sähkökentistä 
ei  seuraa  yliherkkyysoireita. 

Hyvösen  mukaan  Helsingin  Energiassakin  aja¬ 
teltiin  aluksi ,  ettei  nukkuvaa  karhua  kannata  he¬ 
rättää,  eli  asioista  on  hyvä  puhua  mahdollisimman 
vähän  ja  vaieta,  mutta  nykyinen  avoimuuden  linja 
on  osoittautunut  oikeaksi. 

Kännykkäteollisuus  on  toistaiseksi  valinnut 
toisen  tiedotuslinjan.  Esimerkiksi  Nokian  tut¬ 
kimuskeskuksessa  alaa  seuraava  professori  Veli 
Santomaa  on  esiintynyt  Ylen  televisio-ohjelmas¬ 
sa  tasan  yhden  kerran.  Vuonna  -97  hän  kommen¬ 
toi  Työterveyslaitoksen  tutkimusta,  jonka  mukaan 
matkapuhelimet  eivät  aiheuta  terveyshaittoja. 

Televisio-ohjelmaa  varten  ei  haastattelua  jär¬ 
jestynyt  millään.  Säteilyprofessori  Santomaa  sen¬ 
tään  vastasi  puhelimeen  ja  sähköpostiviestiin. 
Hän  ilmoitti,  että  ns.  sähköyliherkkien  ongelmat 
eivät  kuulu  suoranaisesti  Nokialle,  vaan  lääkä¬ 
reille  ja  terveydenhoitoviranomaisille,  joiden 
tehtävänä  on  auttaa  heitä  ja  diagnosoida  mah¬ 
dolliset  sairaudet.  Nokialla  ei  ole  kyseisen  alan 
asiantuntemusta.  Yritys  on  kuitenkin  tukenut 
kahta  tutkimusta  Suomessa  ja  kolmatta,  joka  on 
alkamassa  Saksassa. 

Turva-arvojen  perustana  ei  lääke¬ 
tieteellinen  tai  biologinen  tieto 

Tiede  ei  ole  vielä  sanonut  lopullista  sanaa  kän¬ 
nykän  käytön  ja  aivokasvainten  mahdollisesta 
yhteydestä.  Parhaillaan  on  käynnistymässä  laaja 
kansainvälinen  hanke,  jossa  asiaa  selvitetään.  Tu¬ 
loksia  on  odotettavissa  vuoden  2003  lopulla. 

Työterveyslaitoksen  tutkimusprofessori  Maila 
Hietanen  kertoo,  että  asian  tutkiminen  on  erittäin 
tärkeää,  koska  melkein  jokainen  ihminen  käyttää 
matkapuhelinta.  Koko  maapallon  väki  on  altistet¬ 
tuna  kännykkäsäteilylle  tällä  hetkellä,  joten  on 
välttämätön  selvittää,  onko  yhteyttä  sairauksiin 
olemassa  vai  onko  kyseessä  vain  turha  pelko. 

Sähköyliherkkien  yhdistys  on  jo  valmiiksi  sitä 
mieltä,  että  tämäkin  tutkimus  on  vääristynyt.  Pa¬ 


hinta  on  se,  ettei  siinä  oteta  huomioon  tukiase¬ 
mien  säteilyä,  joka  on  jatkuvaa  ja  jota  tulee  yötä 
päivää. 

Ionisoimattoman  säteilyn  tutkimushankkeita 
Säteilyturvakeskuksessa  johtavan  tutkimuspro¬ 
fessori  Kari  Jokelan  mukaan  kännyköiden  tuki¬ 
asemien  säteilytasot  tunnetaan  hyvin,  ja  ne  jäävät 
kymmenestuhannes-  ja  sadastuhannesosia  alle 
nykyisten  ohjearvojen.  Käytännössä  säteilytaso 
on  samaa  luokkaa  kuin  esimerkiksi  TV-  ja  ULA- 
radioallot,  joilla  ihmisiä  on  jo  vuosikymmeniä 
“säteilytetty”. 

Sveitsissä  ja  Italiassa  kännyköiden  tukiasemien 
ohjearvot  ovat  tiukempia  kuin  muualla  Euroo¬ 
passa,  mutta  Suomessa  mitatut  arvot  mahtuvat 
myös  noiden  maiden  ohjearvojen  sisään.  Eivätkä 
kyseiset  arvot  perustu  Jokelan  mukaan  mihinkään 
lääketieteelliseen  tai  biologiseen  tietoon.  ■ 


Kirjallisuutta: 

-  Kari  Jokela,  Darius  Leszczynski  ym. :  Radiation 
safety  of  handheld  mobile  phones  and  base  sta- 
tions.  Säteilyturvakeskus  A161  (1999). 

-  Maila  Hietanen,  Anna-Maija  Hämäläinen,  Tuula 
Husman:  Matkapuhelimet  ja  yliherkkyysoireet. 
Työterveyslaitos  Fysiikan  osasto  2000. 

-  Korpinen  L,  Hietanen  M,  Jokela  K,  Juutilainen 
J,  Valjus  J:  Voimajohtojen  sähkö-  ja  magneet¬ 
tikentät  ympäristössä.  Kauppa-  ja  teollisuus¬ 
ministeriön  tutkimuksia  ja  raportteja  89/1995. 
Kauppa-  ja  teollisuusministeriö.  Energiaosasto, 
Helsinki  1995. 

-  Assessment  of  health  effects  from  exposure 
to  power-line  frequency  electric  and  magnetic 
fields.  NIEHS  Working  Group  Report.  National 
Institute  of  Environmental  Health  Sciences  of 
the  National  Institutes  of  Health.  USA  (1999). 
Luettavissa  osoitteessa:  www.niehs.nih.gov/em- 
frapid/home.htm 

Lisäksi  MOT:n  sivuilta  (www.yle.fi/mot/index. 
htm)  löytyy  linkkejä  useille  alan  sivuille. 

Risto  k.  järvinen 


Mikroruoasta 
ei  haittaa  terveydelle 


Mikroaallot  ovat  pelottavia.  Kännykät  sätei¬ 
levät  mikroaaltoja  ja  mikroaaltouunissa  val¬ 
mistetun  ruoan  terveellisyydestä  on  käyty 
keskustelua  aika  ajoin.  Kuuminta  keskus¬ 
telu  oli  reilut  kymmenen  vuotta  sitten,  kun 
mikroaaltouunit  alkoivat  yleistyä  vauhdilla, 
mutta  edelleen  maailmalla  kiertää  mitä 
uskomattomimpia  uunien  vaaroihin  liittyviä 

Ihmiskeho  ei  pysty  hajottamaan  tunte¬ 
mattomia  ja  usein  myrkyllisiä  sivutuottei¬ 
ta,  joita  ruokaan  mikroaaltolämmityksen 
aikana  syntyy. 

SM:  Mikroaaltouunin  vaikutus  perustuu  siihen, 
että  mikroaallot  panevat  värähtelemään  ruoan 
niin  sanotut  polaariset  molekyylit,  ennen  kaikkea 
ruoan  sisältämän  veden.  Vesimolekyylissä  happi¬ 
atomin  puoli  on  negatiivisesti  varautunut  ja  siihen 
liittyneet  kaksi  vetyatomia  muodostavat  positiivi¬ 
sen  puolen.  Kun  vesimolekyyli  värähtelee,  syntyy 
kitkaa,  jonka  seurauksena  ruoka  lämpenee. 

Kun  ruoka  lämpenee,  sen  sulavuus  paranee.  Si¬ 
vutuotteita  ei  mikroaaltouunissa  synny  enempää 
kuin  missään  muussakaan  ruoan  lämmitysmuo- 
dossa.  Mikroaallot  eivät  ole  ihmiselle  vaarallisia, 
kuten  vaikka  röntgenaallot,  vaan  samantaajuisia 
kuin  esimerkiksi  tutka-aallot. 

Mikroaaltojen  soveltuvuus  ruokien  kypsentä- 
miseen  keksittiinkin  toisen  maailmansodan  ai¬ 
kana,  kun  tutka-asemien  sotilaat  havaitsivat,  että 
tutkan  mastoihin  lentäneet  linnut  olivat  paistuneet 
valmiiksi. 

Ruoan  sisältämät  mineraalit,  vitamiinit  ja 
ravintoaineet  muuttavat  mikrossa  muoto¬ 
aan  tai  vähenevät  olemattomiin  niin,  ettei 
ihmiskeholle  ole  ruoasta  mitään  hyötyä. 

SM:  Mikroaallot  ovat  sähkömagneettista  aal¬ 
toliikettä,  jonka  aallonpituus  on  radioaaltojen 
ja  infrapuna-aaltojen  välissä.  Näkyvän  valon 
aallonpituus  on  400-780  nanometriä  eli  metrin 
miljoonasosaa,  kun  taas  mikroaallot  ovat  pitkiä; 
niiden  aallonpituus  on  tavallisesti  12,5  senttimet- 


väitteitä. 

Sähköpostissa  on  kiertänyt  seuraava  lista 
kymmenestä  hyvästä  syystä,  minkä  takia 
mikroruokaa  ei  kannata  syödä.  Listan  koh¬ 
tia  on  Skeptikon  pyynnöstä  kommentoinut 
maat.  ja  metsät,  tri  Seija  Mäkinen  Helsingin 
yliopiston  ravitsemustieteen  laitokselta. 


riä.  Mikroaalto  tekee  2450  miljoonaa  värähdystä 
sekunnissa,  eli  värähtelyn  taajuus  on  2450  mega¬ 
hertsiä.  Mikroaallot  eivät  siis  ole  lämpösäteilyä, 
vaan  vaan  lämpö  syntyy  ruoassa  itsestään  kitkan 
vaikutuksesta.  Mikroaaltokuumennuksessa  ruo¬ 
kaan  ei  tule  säteilyä  vaan  aaltoja. 

Ruokaa  lämmitettäessä  syntyy  aina  kuumen¬ 
nus-,  liukoisuus-  ja  haihtuvuustappioita.  Mikro¬ 
aaltouunissa  tappiot  ovat  tavallista  pienemmät, 
koska  ruoka  lämpiää  niin  nopeasti  eikä  keitin¬ 
vettä  tarvita.  Mikroaaltokuumennus  itse  asiassa 
säilyttää  vitamiinit  paremmin  kuin  tavanomaiset 
kypsennysmenetelmät. 

Mikroaaltokuumennuksen  vaikutusta  vita¬ 
miineihin  on  tutkittu  paljon.  Tutkituimmat  vi¬ 
tamiinit  ovat  C-vitamiini,  tiamiini,  riboflaviini, 
B6-vitamiini,  folasiini,  niasiini,  pantoteenihappo, 
karoteeni  ja  A- vitamiini. 

Vesiliuokoisten  vitamiinien  tappiot  näyttävät 
jäävän  vähäisemmiksi  erityisesti  kasvia  kypsen¬ 
nettäessä,  mikä  johtunee  siitä,  ettei  tarvita  kei¬ 
tinvettä. 

Esimerkiksi  tiamiini,  joka  on  kovin  kuumen- 
nusherkkä  vitamiini  ja  jonka  tappiot  voivat  olla 
80  %,  on  uuniperunoita  valmistettaessa  säilynyt 
80  %:sti.  Myös  folasiini  on  vitamiini,  joka  vää¬ 
rillä  ruoanvalmistusmenetelmillä  voidaan  tuhota 
100-prosenttisesti.  Tuoretta  pinaattia  mikroaal¬ 
touunissa  kypsennettäessä  se  on  säilynyt  lähes 
100-prosenttisesti,  kun  liedellä  kypsennettäessä 
tappiot  ovat  olleet  23  %.  Myös  A- vitamiinin  ja 
karoteenin  on  todettu  säilyvän  hyvin  mikroaal¬ 
tokuumennuksessa. 

Mikroaaltokuumennuksessa  ei  edelleenkään  ole  mitään  magiikkaa.  Ruoka  lämpenee  ja  kypsyy  lämmön 
vaikutuksesta  ja  vaikutukset  voidaan  selittää  termodynamiikan  lakien  mukaisesti. 


Vihanneksien  mineraalit  muuttuvat  mik¬ 
roaaltouunissa  syöpää  aiheuttaviksi  va¬ 
paiksi  radikaaleiksi. 

SM:  Mihin  kivennäisaineet  haihtuisivat?  Kuin¬ 
ka  ne  muuttuisivat  vapaiksi  radikaaleiksi  ? 

Mikrokypsennys  näyttää  aiheuttavan  suurem¬ 
pia  yksittäisten  aminohappojen  häviöitä  kuin  ta¬ 
vanomaiset  kypsennysmenetelmät.  Kokonaisuu¬ 
dessaan  tappiot  eivät  kuitenkaan  ole  merkittäviä; 
suurimmillaan  ne  ovat  olleet  noin  20  %. 

Eräässä  mielessä  mikroaaltokypsennys  on 
aminohappojen  suhteen  hellävaraisempi  ruoan¬ 
valmistusmenetelmä  kuin  muut  tavat.  Siinä  ei 
synny  ruskistus-  eli  ns.  Maillard-reaktiota,  johon 
osallistuvat  aminohapot  muuttuvat  elimistölle 
käyttökelvottomiksi . 

Mikroaaltoherkkiä  aminohappoja  ovat  sitä  vas¬ 
toin  histidiini,  glysiini,  kysteiini  ja  metioniini. 
Suomalaisessa  ruokavaliossa  proteiinien  saanti 
on  yleensä  niin  runsasta,  ettei  niiden  vähäinen 
menetys  estä  mikroaaltouunin  käyttöä. 

Syöpää  aiheuttavia  aineita  syntyy  eniten,  kun 
ruokaa  paistetaan  tai  grillataan.  Mikroaaltouunis¬ 
sa  valmistettu  ruoka  on  kuin  keitetty  tai  haudutet¬ 


tu  ruoka,  eli  täysin  karsinogeeneista  vapaa.  Siksi 
pihvin  paistaminen  mikroaaltouunissa  jättää  sen 
mauttomaksi.  Kasvisten,  hedelmien  ja  marjojen 
kypsentäminen  taas  kannattaa  ehdottomasti  tehdä 
mikrossa.  Tuloksena  on  hyvä  rakenne,  herkul¬ 
linen  aromi  ja  houkutteleva  väri.  Mikroaalto- 
kuumennus  ei  myöskään  tuhoa  karotenoideja, 
klorofylliä  eikä  flavonoideja,  vaan  suorastaan 
korostaa  niitä. 

Mikroaaltojen  energia  ei  riitä  synnyttämään 
vapaita  radikaaleja  tai  hajottamaan  kemiallisia  si¬ 
doksia  mutageenisten  yhdisteiden  tuottamizeksi. 
Myös  nitrosamiinien  muodostuminen  on  mikro¬ 
aaltokypsennyksessä  lähes  olematonta. 

Mikroruoka  aiheuttaa  vatsa-  ja  sisäelin- 
syöpää.  Tämä  selittää  nopeasti  nousseet 
paksusuolisyövän  luvut. 

SM:  Paksusuolisyövän  lisääntyminen  johtuu 
aivan  muista  seikoista  kuin  mikroaaltouunista: 
lisääntyneestä  liian  vähäkuituisen  ja  rasvaisen 
ruokavalion  nauttimisesta. 

Eräs  riski  mikroaaltokuumennuksessa  on: 
rasvainen  ruoka  kuumenee  vesipitoista  ruokaa 

nopeammin  ja  voi  saavuttaa  jopa  200  asteen 
lämpötilan.  Jos  ruoassa  on  runsaasti  rasvaa,  voi 
kuuma  rasva  sytyttää  mahdollisesti  käytettävän 
pahviastian  palamaan. 

Vaarallisia  ovat  myös  pussinsulkimet,  joissa 
metallilangan  suojana  on  ohut  paperi  tai  muovi. 
Koska  mikroaaltojen  energia  ei  riitä  läpäisemään 
metallia,  alkavat  metalliset  esineet  kipinöidä  uu¬ 
nissa  ja  saattavat  sytyttää  tulipalon. 

Mikroaaltokypsennyksen  vaikutusta  rasvoihin 
on  ja  rasvahappoihin  on  tutkittu  verrattain  vähän. 
1980-luvulla  tehtyjen  tutkimusten  mukaan  mik¬ 
roaaltokypsennys  ei  aiheuta  muutoksia  rasvoissa 
tai  rasvahapoissa. 


5 Pitkitetty  mikroaaltouunissa  lämmitetty¬ 
jen  ruokien  syöminen  johtaa  syöpäsolu¬ 
jen  lisääntymiseen  veressä. 

SM:  Etenkin  japanilaiset  ja  ruotsalaiset  ovat 
kunnostautuneet  eri  ruoanvalmistusmenetelmien 
vertailussa  niiden  syöpää  synnyttävien  yhdistei¬ 
den  kannalta.  Mikroaaltokuumennus  on  todettu 
tässä  suihteessa  täysin  turvalliseksi.  En  tiedä  yh¬ 
tään  tutkimusta,  joissa  olisi  todettu  mikroaalto- 
kuumennuksessa  syntyneen  syöpää  aiheuttavia 
yhdisteitä. 


ÖMikroruoan  säännöllinen  syöminen  ai¬ 
heuttaa  muistin,  keskittymiskyvyn  ja  tun¬ 
ne-elämän  heikkenemistä  ja  laskee  älyk¬ 
kyysosamäärää. 

SM:  Kuinka  ruoan  syöminen  voisi  laskea  älyk¬ 
kyysosamäärää?  Siihen  tarvitaan  vähintään  vaka¬ 
va  sairaus,  kuten  alzheimerin  tauti. 

Mikroaaltokuumennusta  käytetään  ruoan  pas¬ 
törointiin  ja  sterilointiin  myös  elintarviketeolli¬ 
suudessa,  joten  sinänsä  se  ei  ole  sen  kummempi 
menetelmä  kuumennusvaikutustensa  puolesta 
kuin  muutkaan  menetelmät. 

Mikrokuumennusta  on  myös  käytetty  salmo¬ 
nellojen  tuhoamiseen  munanvalkuaisvaahdossa, 
kalatuotteissa,  keitoissa  ym.  Kanannahan  pin- 
takeroksen  mikrobipitoisuus  on  voitu  vähentää 


lähes  olemattomiin  30  sekunnin  mikroaaltokuu¬ 
mennuksella. 


ZMikroruoka  johtaa  peruuttamattomiin  ai¬ 
vovaurioihin  vähentämällä  aivojen  tuot¬ 
tamia  sähköimpulsseja. 

SM:  Väite  on  samaa  sarjaa  kuin  edellinen. 
Missä  tutkimuksessa  tuo  osoitetaan? 

Vatsatauteja  mikroruoasta  voi  saada  helpommin 
kuin  tavallisessa  uunissa  lämmitetystä  ruoasta. 
Mikrobien  ja  loisten  munien  tuhoutuminen  riip¬ 
puu  ruoassa  saavutetusta  lämpötilasta  jakuumen- 
nusajan  pituudesta.  Mikroaaltokuumennuksessa 
on  ominaista  ruoan  epätasainen  lämpiäminen, 
koska  uunin  seinistä  heijastuvat  aallot  eivät  ole 
tasaisia.  On  siis  olemassa  vaara,  että  jokin  tietty 
kohta  ruoassa  ei  saavuta  tarpeeksi  korkeaa  läm¬ 
pötilaa  tai  ole  siinä  lämpötilassa  tarpeeksi  kauan, 
joten  haitallisia  mikrobeja  voi  jäädä  eläviksi  tai 
loisien  munia  elinkelpoisiksi. 


S  Nais-  ja  mieshormonin  tuotanto  muuttuu 
radikaalisti  tai  lakkaa  kokonaan,  kun  mik- 
roruokaa  syödään  säännöllisesti. 

SM:  Kaikkea  saa  väittää,  mutta  alkoholin  vai¬ 
kutus  kyseisten  hormonien  tuotantoon  taitaa  olla 
miljoonakertainen  verrattuna  mikroaaltoihin. 

Mikroaaltojen  ei  ole  todettu  aiheuttavan  soluis¬ 
sa  kemiallisia  muunnoksia.  Jonkinlainen  riski  on, 
jos  uunin  luukun  tiiviste  vuotaa  tai  luukun  reunat 
ovat  niin  likaiset,  ettei  luukku  sulkeudu  tiiviis¬ 
ti.  Jos  uuni  vuotaa,  se  voi  kypsentää  käyttäjän 
kudoksia  kuin  ruokaa.  Mikroaallot  tuinkeutuvat 
ihmisen  ihon  läpi  niin  nopeasti,  ettei  sitä  ehdi 
tuntea,  ja  tuloksena  on  palovammoja  syvemmällä 
kudoksissa. 


9Mikroruoan  syöminen  heikentää  immuu¬ 
nijärjestelmää.  Hemoglobiiniarvot  laske¬ 
vat  ja  valkosolujen  määrä  ja  kolesteroliar¬ 
vot  nousevat. 

Eräs  arvostetuimmista  lääketieteen  lehdistä, 
Lancet,  julkaisi  joulukuussa  1989  erään  tut¬ 
kijan  lähettämän  kirjeen,  jossa  esitettiin,  että 
kuumennettaessa  laboratoriossa  esikäsiteltyä 
(hydrolysoitua)  äidinmaidon  vastiketta  10  mi¬ 
nuuttia  (huom.  epätavallisen  pitkä  aika!)  mik¬ 
roaaltouunissa  ja  vertailuerää  vastaavasti  80 
asteen  vesihauteessa,  niin  mikroaaltouunissa 
kuumennetusta  vastikkeesta  löytyi  proteiinien 
perusosasten  I-aminohappojen  molekyyliraken¬ 
teeltaan  muuttuneita  niin  sanottuja  d-muotoja. 

Niiden  väitettiin  olevan  myrkyllisiä  ja  aiheutta¬ 
van  immunologisia  ja  rakenteellisia  vaurioita  eli¬ 
mistön  proteiinisynteesissä,  etenkin  kollageenin 
synteesissä.  Artikkeli  synnytti  melkoisen  tieteel¬ 
lisen  väittelyn.  Väitteet  kumottiin.  Todettiin,  että 
ensinnäkin  d-aminohappoja  syntyy  äidinmaidon 
kuumennuksessa  mitättömiä  määriä;  toiseksi  ne 
hajoavat  elimistössä  aineenvaihduntareaktioissa; 
ja  kolmanneksi  ne  eivät  mene  proteiinisyntee¬ 
siin.  Lisäksi  d-aminohappoja  todettiin  löytyvän 
runsaasti  tavanomaisista  elintarvikkeista,  kuten 
juustosta  ja  jogurtista. 

Vuonna  1992  Oklaholmassa  käytiin  oi¬ 
keutta,  jossa  syytettiin  sairaalaa  kuole¬ 
mantuottamuksesta.  Lonkkaleikkaus- 
potilas  NormaLevitt’ n  verensiirrossa  tarvittavan 
veren  lämmittämiseen  oli  käytetty  mikroa.  Uuni 
oli  muuttanut  veren  koostumusta,  ja  potilas  oli 
kuollut. 


SM:  Saattaa  pitää  paikkansa.  Jos  verta  läm¬ 
mitetään  yli  37-asteiseksi,  siitä  tulee  verilettua. 
Vika  ei  ole  lämmitysmetodin,  vaan  ihmisen,  joka 
ei  asiaa  ymmärrä. 

Mikroaaltokuumennuksessa  ei  ole  mitään 
magiikkaa.  Ruoka  lämpenee  ja  kypsyy  lämmön 
vaikutuksesta  ja  vaikutukset  voidaan  selittää  ter¬ 
modynamiikan  lakien  mukaisesti.  ■ 


Kirjoitus  perustuu  Seija  Mäkisen  haastatteluun  sekä 
hänen  julkaisemiinsa  artikkeleihin  seuraavissa  leh¬ 
dissä: 

-  Kotitalous  5-6  1986,  s.  21-22 
-Talomestari  1  1987,  s.  10-12 

-  Terveys,  syyskuu  1986,  s.  410-412 

-  Kotitalous  7-8  1990,  s.  4-7 
-Tiede  2000  6  1991,  s.  22-23 
-Teho  11-12,  1992,  s.  8-9 


Ufo-abduktiot 
eivät  enää  "muodissa" 


Vuonna  1991  liikemies  Robert  Bigelovv 
rahoitti  kyselyn,  jossa  amerikkalaisilta 
kysyttiin,  ovatko  he  kokeneet  ufo-abduk- 
tioita,  eli  sieppauksia.  Kysely  uusittiin  1998, 
jolloin  rahoittajana  toimi  Bigelowin  perustama 
National  Institute  for  Discovery  Science. 

Kuudessa  vuodessa  abduktiot  näyttivät  men¬ 
neen  pois  muodista.  Vuoden  1998  tulokset  osoit¬ 
tivat  merkittävästi  pienempiä  sieppauslukuja  kuin 
vuoden  1991  tulokset. 

Kummankin  kyselyn  kysymykset  olivat  joh¬ 
datelevia;  ei  kysytty  onko  abduktioita  tapahtunut 
vastaajalle,  vaan  kuinka  usein  sellaisia  on  tapah¬ 
tunut.  Vastausvaihtoehdot  olivat  “enemmän  kuin 
kaksi  kertaa”,  “kaksi  kertaa  tai  kerran”,  “ei  ole 
tapahtunut”  ja  “en  osaa  sanoa”. 

Kyselyissä  ei  kysytty,  uskoivatko  henkilöt 
joutuneensa  ufojen  sieppaamiksi.  Kyselijät  yk¬ 
sinkertaisesti  päättelivät  näin  tapahtuneen,  jos 
henkilö  vastasi  myönteisesti  neljään  seuraavasta 
kysymyksestä  (suluissa  vuosien  1991  ja  1998 
kyllä- vastausten  prosentuaalinen  määrä): 

-  Oletko  herännyt  halvaantuneena  tuntien  vie¬ 


raan  henkilön  tai  jonkun  muun  läsnäolon  huo¬ 
neessa?  (18  %/ 11,6  %)? 

-  Oletko  kokenut  yli  tunnin  kestäviä  ajanjakso¬ 
ja,  jolloin  olet  hävinnyt  jonnekin,  mutta  et  osaa 
sanoa  minne  (13  %  /  6,4  %)? 

-  Oletko  tuntenut  lentäväsi  ilmassa,  vaikket 
tiedä  miksi  ja  miten  ( 10  %  /  4,8  %)? 

-  Oletko  nähnyt  huoneessa  valoilmiöitä  tietä¬ 
mättä  niiden  alkuperää  (8  %  /  5,3  %)? 

-  Oletko  löytänyt  kehostasi  arpia  tietämättä 
mistä  ne  ovat  tulleet  (8%  /  4,5  %)? 

Vuoden  1991  kyselyn  mukaan  kaksi  prosenttia 
5947:stä  henkilöstä  oli  joskus  abduktoitu.  Tämä 
merkitsee  yli  3  700  000  amerikkalaista. 

Vuoden  1998  kyselyn  5995  henkilön  abduk- 
toitumisprosentti  oli  noin  puolet  pienempi: 
ufojen  sieppaamia  ihmisiä  on  Amerikassa  enää 
1  850  000. 

Lähde: 

Skeptics  UFO  Newsletter, 

Washington  DC,  heinäkuu  2000 

Vesa  Kolhinen 


Miksi  ihmiset  uskovat 
outoihin  asioihin? 


Nykyinen  maailma  on  hyvin  pitkälle  tek¬ 
nistynyt  ja  toimii  modernin  teknologian 
varassa.  Teknologian  kehitystä  on  ohjan¬ 
nut  tiede,  ja  nimenomaisesti  luonnontiede.  Sen 
kehitys  on  taas  ollut  erityisen  nopeaa  viimeisen 
150  vuoden  aikana. 

Tiede  on  opettanut  meille  paljon  ympäröiväs¬ 
tä  maailmasta,  siinä  vaikuttavista  voimista  ja 
lainalaisuuksista.  Yleensä  luonnontieteen  laina¬ 
laisuudet  ja  niiden  selitykset  joudutaan  ilmaise¬ 
maan  matematiikan  kielellä,  mikä  tekee  niistä 
monille  vaikeasti  ymmärrettäviä.  Se,  miten  nämä 
lait  luonnossa  vaikuttavat,  on  kuitenkin  yleensä 
ymmärrettävissä  tavallisella  maalaisjärjellä. 

Voisi  siis  kuvitella,  että  luonnontieteen  kehitys 
ja  sen  ilmeinen  vaikutus  ympäristöömme  olisi 
auttanut  ihmisiä  ymmärtämään  ympärillä  olevaa 
maailmaa  entistä  paremmin  sekä  myöskin  moti¬ 
voinut  heitä  rationaalisempaan  ajatteluun. 

Kuitenkin  kaikenlaiset  omituiset  uskomukset 
kukoistavat  edelleen,  ja  ihmiset  uskovat  edelleen 
rationaaniselta  kannalta  katsottuna  mitä  omitui¬ 
simpiin  asioihin.  Osa  niistä  on  tuhansia  vuosia 
vanhoja,  osa  taas  nykypäivän  tuotoksia.  Esimerk¬ 
keinä  voisi  mainita  astrologian  ja  horoskoopit 
sekä  ufosieppaukset  ja  ihmisiin  asennettavat, 
heitä  seuraavat  ja  kontrolloivat  mikrosirut. 

Miksi  tällaiset  omituiset  asiat  edelleen  kiinnos¬ 
tavat  ja  miksi  niitä  syntyy  koko  ajan  lisää?  Miksi 
ihmiset  eivät  vaivaudu  ajattelemaan  ja  mikä  ajat¬ 
telussa  voi  mennä  vikaan? 

Menneisyyden  rasitteet 

Ihmisen  kehityskulku  saattaa  selittää,  miksi 
ihminen  on  jossain  tapauksissa  jo  lähtökohdiltaan 
heikoilla.  Ihmiset  ovat  kehittyneet  hahmontunnis- 
taviksi  (“pattern  finding”)  ja  syy-seuraus-suhteita 
etsiviksi  (“causal  finding”)  olennoiksi. 

Ne  esi-isämme,  jotka  ovat  nopeimmin  tehneet 
tarvittavia  assosiaatioita,  ovat  selvinneet  hengis¬ 
sä.  Aivomme  eivät  valitettavasti  ole  sopeutuneet 
erottamaan  oikeita  ja  vääriä  tunnistuksia  toisis¬ 


taan.  Karrikoituna  esimerkkinä  voisi  mainita 
esi-isämme,  joka  on  saattanut  havaita  tumman 
kolmion  pensaan  takana,  tulkinnut  sen  petoeläi¬ 
men  korvaksi  ja  juossut  pakoon.  Kolmio  on  tosin 
saattanut  olla  myöskin  vain  ruskea  lehti,  jollon 
pakeneminen  on  turhaa.  Tilanteesta  johtuen  on 
kuitenkin  parempi  juosta  muutaman  kerran  tur¬ 
haan  kuin  kerran  liian  harvoin. 

Rationaaliseen  ajatteluun  pyrittäessä  tällaiset 
assosiaatiot  saattavat  kuitenkin  johtaa  meidät 
pahasti  harhaan. 

Ajatusvirheitä  on  periaateessa  kahta  lajia:  saa¬ 
tamme  pitää  tosiasiaa  vääränä  tai  väärää  totena. 
Esimerkkinä  ensiksimainitusta  voisimme  kuvi¬ 
tella,  että  karhut  ovat  vaarattomia;  tämä  saattaa 
johtaa  hengenmenetykseen.  Esimerkkinä  toi¬ 
sesta  taas  voisimme  kuvitella,  että  hirvenkuvan 
piirtäminen  kallioon  tuo  metsästysonnea;  tämä 
taas  on  lähinnä  ajanhukkaa.  Ensimmäisen  virhe¬ 
päätelmän  luonteesta  johtuen  virhe  yleensä  tulee 
ennemmin  tai  myöhemmin  esille.  Toisen  tyypin 
virheitä  on  tässä  suhteessa  vaikeampi  havaita  ja 
ne  saattavat  elää  pitkäänkin. 

Ihmiset  ovat  tuhansien  vuosien  ajan  opettaneet 
tietojansa  jälkipolville.  Hyödyllisten  asioiden  lo¬ 
massa  on  siirtynyt  myös  kansantarinoita  ja  legen¬ 
doja.  Vaikka  monet  niistä  on  myöhemmin  tunnis¬ 
tettu  paikkansapitämättömiksi,  ne  ovat  saattaneet 
juurtua  niin  syvälle  kulttuuriin,  että  niistä  eroon 
pääseminen  on  tullut  lähes  mahdottomaksi.  Kos¬ 
ka  osa  tarinoista  on  vielä  lohduttavia  ja  ne  antavat 
toivoa  paremmasta  tulevaisuudesta,  on  helppo 
ymmärtää,  ettei  niistä  haluta  luopua,  jos  vaihto¬ 
ehtona  on  vain  skeptinen  epätietoisuus. 

Miksi  tällaisia  uskomuksia  sitten  kannattaa  ky¬ 
seenalaistaa?  Miksei  ihmisten  voisi  vain  antaa 
uskoa? 

Edellä  mainittiin  että  ajatusvirheitä  on  kahta 
tyyppiä.  Niistä  ensimmäinen  saattaa  pahimmassa 
tapauksessa  johtaa  jopa  kuolemaan.  Esimerkiksi 
henkilö,  joka  luottaa  uskomuslääkintään,  saattaa 
lopettaa  ns.  koululääketieteen  mukaisen  lääkityk¬ 
sen  ja  aiheuttaa  näin  oman  kuolemansa.  Toiseen 

tyyppiin  kuuluvat  virheet  taas  saavat  ihmiset  huk¬ 
kaamaan  aikaa,  energiaa  ja  yleensä  suuret  määrät 
rahaa  mitä  erilaisimpiin  ennustuksiin,  itsensäke- 
hittämiskursseihin  jne. 

Astetta  vakavammaksi  tilanne  muuttuu,  kun 
näin  ajattelevat  ihmiset  pääsevät  asemaan,  (johta¬ 
jaksi,  poliitikoksi),  jossa  he  voivat  päättää  muiden 
ihmisten  asioista. 

Juuri  näistä  syistä  skeptinen  ajatteluja  asioiden 
kyseenalaistaminen  on  tarpeen. 

Skeptisismi  ja  tiede 

Skeptisismi  on  lyhyesti  sanottuna  kyky  ky¬ 
seenalaistaa  asioita,  punnita  argumentien  toden¬ 
peräisyyttä  ja  ottaa  selvää  asioiden  todellisesta 
luonteesta.  Skeptisyys  ei  sinänsä  ole  päämäärä, 
vaan  se  on  työkalu,  jolla  skeptikko  käsittelee 
luontoa  ja  havaintoja. 

Skeptisismi  liittyy  oleellisesti  tieteelliseen  ajat¬ 
teluun;  jokainen  rehellinen  tutkija  soveltaa  skep¬ 
tisyyttä  omassa  ajattelussaan.  Skeptinen  ajattelu 
ei  kuitenkaan  vaadi  minkäänlaista  tieteellistä  pä¬ 
tevyyttä.  Itse  asiassa  lapset  osaavat  sen  luonnos¬ 
taan.  Jossakin  vaiheessa  heiltä  kuitenkin  häviää 
kyky  kysellä  ja  kyseenalaistaa  asiota. 

On  vaikea  määritellä  yksityiskohtaisesti,  mitä 
tiede  on.  Sen  sijaan  on  helpompaa  tarkastella,  miten 
tiede  toimii.  Tiede  lähtee  yleensä  liikkeelle  havain¬ 
nosta.  Sen  selittämiseksi  laaditaan  olettamus,  hy¬ 
poteesi.  Hypoteesin  pohjalle  rakentuu  teoria  ilmi¬ 
östä.  Teorian  taas  tulee  olla  testattavissa.  Sen  tulee 
selittää  jo  havaitut  ilmiöt  sekä  antaa  ennusteita  siitä, 
miten  ilmiö  käyttäytyy  eri  olosuhteissa.  Jos  jokin 
ennuste  on  ristiriidassa  havaitun  kanssa  tai  havainto 
teorian,  on  teoria  joko  väärä  tai  puutteellinen. 

Monille  ihmisille  on  vaikeaa  erottaa  tiede  pseu¬ 
dotieteestä  tai  “epätieteestä”.  Pseudotiede  on  mo¬ 
nesti  saanut  alkunsa  samoista  lähtökohdista  kuin 
tiedekin,  mutta  päinvastoin  kuin  tiede  se  ei  ole 
saanut  riittävästi  kokeellista  vahvistusta.  Joskus 
tällainen  epäonnistunut  hypoteesi  jää  sitten  elä¬ 
mään  tieteen  ulkopuolella,  pseudotieteenä. 


Tieteen  tunnusmerkkeihin  kuuluu  siis  testat¬ 
tavuus.  Lisäksi  tieteelle  ominaista  on  julkisuus, 
kriittisyys  ja  itsensäkorjaavuus:  tieteelliset  me¬ 
netelmät  ja  tulokset  ovat  avoimia  julkiselle  kri¬ 
tiikille.  Näin  teorioiden  virheet  tulevat  esille  ja 
myöskin  korjatuiksi.  Tämä  takaa  tieteen  jatkuvan 
edistyvyyden.  Pseudotieteessä  näin  ei  ole,  vaan 
se  on  pysynyt  asemissaan,  muuttumattomana, 
kritiikistä  ja  puutteistaan  huolimatta. 

Kompastuksia  ajattelussa 

Vaikka  ihminen  pyrkisikin  ajattelemaan  ja 
perustelemaan  näkemyksiään,  voi  ajattelussa  ja 
argumentoinnissa  usein  sortua  virheisiin,  jotka 
johtavat  vääriin  johtopäätöksiin.  Varsin  hyvä  yh¬ 
teenveto  argumentoinnin  virheistä  löytyy  Skepti¬ 
kosta  3/2000,  s.  26. 

Tälläiset  ajatusvirheet  eivät  ole  yksinomaan 
maallikoiden  ongelmana.  Tieteenkin  piirissä 
työskentelevät  saattavat  joskus  eksyä  väärille  po¬ 
luille.  Näin  saattaa  käydä,  jos  esimerkiksi  teoria 
tai  havaitsija  vaikuttaa  havaintoihin,  tai  käytetyt 
välineet  luovat  tulokset. 

Kerrotaan  mm.  että  kun  Kolumbus  saapui 
Amerikkaan,  kaikki  mitä  hän  ympäristöstään  ha¬ 
vaitsi  sopi  hänen  teoriaansa  Intiasta,  missä  hän 
kuvitteli  olevansa.  Edelleen  primitiivistä  heimoa 
tutkivat  antropologit  vaikuttavat  aina  tutkimus¬ 
kohteeseensa.  Tälläiset  tilanteet  saattavat  olla 
väistämättömiä,  mutta  ongelma  ei  välttämättä 
ole  kovin  vakava,  jos  se  tiedostetaan. 

Pseudotieteellisessä  ajattelussa  saattaa  kom¬ 
pastuskiveksi  helposti  nousta  esimerkiksi  riit¬ 
tämätön  aineisto,  sen  väärintulkinta  tai  tulkinta 
mieleisellä  tavalla.  Tilastojen  ja  todennäköisyy¬ 
den  käsitteisiin  perehtymätöntä  maallikkoa  on 
helppo  johtaa  harhaan  havainnoilla,  jotka  eivät 
ole  tilastollisesti  merkittäviä.  Edelleen  todistus¬ 
taakan  käsite  jää  usein  hämäräksi  pseudotieteiden 
edustajille ,  ja  omien  väitteiden  falsifiointi  j ätetään 
vastustajien  tehtäväksi. 

Maailmasta  löytyy  edelleen  asioita,  joita  tämän¬ 
hetkinen  tiedekään  ei  osaa  tyydyttävästi  selittää. 
Tämä  saa  monet  pitämään  niitä  yliluonnollisina. 
Selittämätön  ei  kuitenkaan  ole  käsittämätöntä, 
ja  vaikka  tieteelläkin  on  rajansa,  ne  laajenevat 
kuitenkin  koko  ajan. 

Erilaisista  uskomuksista 

Useimmat  oudut  kokemukset  ja  ilmiöt  pohjau¬ 
tuvat  täysin  realistisiin  asioihin,  jotka  kuitenkin 

tulkitaan  väärin.  Tällaisista  voisi  mainita  esi¬ 
merkkinä  mm.  muuttuneet  tajunnantilat  (ns.  alte- 
red  States),  kuolemankokemukset  eli  “near  death 
experiences”  ja  abduktiokokemukset.  Nämä  ilmi¬ 
öt  liittyvät  toisiinsa,  sillä  ne  aiheutunevat  aivojen 
syystä  tai  toisesta  käsitellessä  tietoa  unenkaltai- 
sessa  tilassa  ja  yhdistäessä  siihen  informaatiota 
todellisesta  maailmasta.  Unenkaltaiseen  tilaan 
voi  syntyä  takaisinkytkentä,  jossa  henkilö  muok- 
kaa  kokemustaan  odotuksiensa  perusteella.  Ilmiö 
voi  siis  olla  osaksi  biologinen  ja  psykologinen. 

Jotkut  uskomukset  perustuvat  vanhoihin,  ai¬ 
kanaan  kenties  järkeviltäkin  vaikuttaneisiin  ole¬ 
tuksiin  luonnon  lainalaisuuksista  ja  toiminnasta. 
Vaikka  nykytietämys  onkin  osoittanut  vääriksi 
vanhat  tulkinnat  luonnosta,  jatkavat  nämä  ilmi¬ 
öt  olemassaoloaan  tieteellisen  maailmankuvan 
ulkopuolella.  Niinpä  esimerkiksi  horoskoopit, 
homeopatia  sekä  monet  nykyisin  uskomuslääkin- 
näksi  luokiteltavat  hoidot  elävät  edelleen,  vaikka 
niiden  alkuperäinen  perusta  olisikin  hylätty  vir¬ 
heellisenä. 

Nykyaika  on  myös  luonut  omat  uskomuksensa. 
Nykyinen  tekniikka  on  niin  kehittynyttä,  että  enää 
vain  harvat  asiaan  perehtyneet  ymmärtävät,  mihin 
se  pystyy.  Ei  siis  ole  mikään  ihme,  että  kehitys 
pelottaa  monia  ja  helposti  nousee  esiin  ajatus 
siitä,  että  meitä  valvotaan  ja  hallitaan  teknologian 
keinoin. 

Yhteenveto:  miksi  ihmiset  uskovat 
outoihin  asioihin 

Huolimatta  siitä,  että  ihmisille  osoitettaisiin 
heidän  päättelynsä  virheet,  monet  jaksavat  ja 
haluavat  edelleenkin  uskoa  omituisiin  asioihin. 
Syitä  lienee  monia,  mutta  tärkeimmät  niistä  voisi 
ehkä  luokitella  seuraavasti: 

-  Usko  lohduttaa.  Tärkein  syy  siihen  miksi 
ihmiset  uskovat  outoihin  asioihin  lienee  se,  että 
he  haluavat  uskoa.  Usko  lohduttaa,  se  tuntuu  hy¬ 
vältä.  Tämä  on  varmasti  tärkein  syy  uskontojen 
olemassaoloon. 

-  V älitön  tyydytys.  Ihmiset  haluavat  vastauksen 


heti.  Miksi  odottaa,  opiskella  ja  ajatella,  kun  voi 
uskoa  saavansa  kaiken  heti? 

-  Yksinkertaisuus.  Tieteelliset  selitykset  ovat 
usein  monimutkaisia  ja  tavallisille  ihmisille  kä¬ 
sittämättömiä.  Ihmiset  haluavat  silti  ymmärtää  ja 
ovat  valmiita  ottamaan  vastaan  vaikka  minkälai¬ 
sen  selityksen  tahansa,  kunhan  se  vain  on  ymmär¬ 
rettävissä.  Taikauskon  ja  pseudotieteen  selityksen 
ovat  yksinkertaisia,  ja  siksi  ne  myyvät. 

-  Moraali  ja  tarkoitus.  Ihmiset  haluavat  elä¬ 
mälleen  tarkoituksen.  He  haluavat  ohjeet  joiden 
mukaan  elää.  Elämä  yksinkertaistuu,  kun  ei  tar¬ 
vitse  itse  miettiä  moraalin  perusteita  ja  tekojensa 
oikeutusta. 

-  Usko  iankaikkiseen.  Ihmiset  haluavat  voittaa 
kuoleman.  Monille  ajatus  kaiken  loppumisesta 
kuolemaan  on  niin  kestämätön,  että  he  haluavat 
ajatella  elämän  jatkuvan  kuoleman  jälkeenkin. 


Lähteet 

Pääasiassa: 

1:  M.  Shermer,  “Why  people  believe  weird 
things”,  W.H.Freeman  and  Company,  New  York, 
1997. 

Lisäksi: 

2:  Paholaisen  asianajajan  paluu,  Ursa  1997. 

3:  Miten  erottaa  tiede  pseudotieteestä:  Skep¬ 
tikko  4/98. 

4:  Arkipäivän  huuhaata:  Skeptikko  4/98. 

5:  Argumentoinnin  virheistä:  Skeptikko  3/00. 
6:  Ufosieppauksista:  Skeptikko  1/95. 


Kirjoitus  perustuu  väljästi  Jyväskylän  Skepsis- 
toimintaryhmän  tapaamisessa  1.11.2000  pidet¬ 
tyyn  alustukseen. 

ÖHTAJAN  PALSTA 


Huuhaa-palkinto 

televisio-ohjelmalle 

"Akuutti" 


Skepsis  ry  myönsi  vuoden  2000  Huuhaa- 
palkinnon  Akuutti-televisio-ohjelmaa  te¬ 
kevälle  työryhmälle.  Palkinto  myönnettiin 
uskomuslääkintää  koskevan  tiedon  yksipuolises¬ 
ta  ja  kritiikittömästä  tarjoamisesta. 

Ohessa  Skepsiksen  hallituksen  palkinnonjako- 
perustelut  kokonaisuudessaan: 

“Akuutin  tekijät  ovat  ohjelmissaan  toistuvasti 
esittäneet  uskomuslääkintään  ja  mystiseen  New 
Age  -maailmankatsomukseen  liittyviä  aiheita  il¬ 
man  asiaan  kuuluvaa  kritiikkiä  tai  varoituksia. 
Tämä  on  erityisen  arveluttavaa,  koska  kyseessä 
on  muutoin  asiallinen  terveyteen  liittyvä  tietoutta 
jakava  ohjelma. 

Ohjelmissa  on  esitelty  esimerkiksi  hivenaine- 
hoitoja,  henkiparantamista,  homeopatiaa,  rosen- 
terapiaa,  reikihoitoa,  shamanismia,  feng  shuita  ja 
monia  muita  kiistanalaisia  hoito-  ja  diagnosointi- 
menetelmiä,  joiden  toimivuutta  ei  ole  luotettavin 
lääketieteellisin  menetelmin  todettu. 

Lisäksi  ohjelmissa  esitetään  väitteitä  epämää¬ 
räisten  energiakenttien,  -meridiaanien  tai  -vir¬ 
tausten  vaikutuksesta  terveyteen.  Tällaisilla  New 
Age  -käsitteillä  ei  ole  lääketieteellistä  vastinetta, 
eikä  niitä  tulisi  asiaohjelmassa  käyttää. 

Akuutti  ei  ole  pyrkinyt  kriittisesti  arvioimaan 
näiden  kyseenalaisten  hoitomuotojen  todellista 
hyötyä,  vaan  on  antanut  yksipuolisesti  puheen¬ 
vuoron  ainoastaan  hoitoa  antaville  tahoille,  mistä 
on  helposti  syntynyt  harhaanjohtava  kuva  hoi¬ 
tomuotojen  antamasta  avusta.  Kuitenkin  monia 
ohjelmassa  esitettyjä  hoitomenetelmiä  on  tieteel¬ 


lisesti  tutkittu,  mutta  tehoa  niillä  ei  ole  ilmennyt 
olevan. 

Terveydenhoidosta  kertovalta  asiaohjelmalta 
edellytetään  kriittistä  suhtautumista  hoitomuo¬ 
toihin,  joiden  todellisesta  vaikutuksesta  ei  ole 
tietoa.  Lääketieteen  asiantuntijoiden  kuuleminen 
uskomuslääkinnästä kerrottaessa  on  välttämätön¬ 
tä,  jotta  lääkintämuodon  vaikutuksista  ei  synny 
väärää  kuvaa.  Jos  uskomushoitoja  esitellään  tu¬ 
keutuen  vain  hoitoja  ja  tarvikkeita  myyvien  taho¬ 
jen  väitteisiin  ja  jopa  näiden  tahojen  osoitetietoja 
levittäen,  syntyy  vaikutelma  mainonnasta. 

Skepsis  ry :  n  mielestä  yleisön  on  voitava  odottaa 
asiaohjelmilta  vastuuntuntoa  ohjelmiensa  sisäl¬ 
lön  suhteen,  erityisesti  kun  liikutaan  niinkin  tär¬ 
keän  kysymyksen  kuin  terveyden  parissa.  Skepsis 
pitää  tärkeänä  sitä,  että  kun  uskomuslääkinnästä 
levitetään  tietoa,  täytyy  se  koostaa  myös  terveyttä 
käsittelevissä  televisio-ohjelmissa  tasapuolisesti 
ja  käytettävissä  olevaan  tieteelliseen  näyttöön 
tukeutuen.  Tämä  auttaisi  ihmisiä  hyödyntämään 
lääketieteellistä  tietämystä  mahdollisia  hoitova- 
lintoja  tehdessään.” 


Jouluisin  terveisin,  Jukka  Häkkinen 

PERTTI  KOLARI 
FT 

Etelä-Karjalan  keskussairaala 

Antioksidanttiparadoksi 


Nea  Malilan  kansanterveystieteen  alaan 
kuuluvan  väitöstutkimuksen  mukaan  an- 
tioksidantit  beetakaroteeni  ja  E-vitamiini 
eivät  ehkäise  paksusuolikasvaimia  eikä 
niiden  käyttö  erillisvalmisteina  ole  suota¬ 
vaa.  Tutkimuksessa  havaittiin  lisääntynyt 
kasvainten  esiasteiden  ilmaantuminen  E- 
vitamiinia  käyttäneillä. 

EU:n  esitettyä  vaatimuksen,  että  Suomen 
tulisi  vapauttaa  vitamiinien  ja  kivennäisai¬ 
neiden  apteekkimyyntiä,  antioksidanttien 
uskomuslääkinnällinen  markkinointi  tullee 
näytöistä  huolimatta  lisääntymään. 


Epidemiologiset  tutkimukset  ovat  osoitta¬ 
neet,  että  väestössä  jonka  ravintoon  sisäl¬ 
tyy  runsaasti  kasviksia,  hedelmiä  ja  mar¬ 
joja  esiintyy  vähemmän  mm.  syöpää.  Ilmiön  on 
arveltu  osin  johtuvan  ravinnon  antioksidanttipi- 
toisuuksista.  Antioksidanttien  ja  syövän  välinen 
yhteys  on  ollut  aktiivisen  tutkimuksen  kohtee¬ 
na  jo  yli  kahden  vuosikymmenen  ajan.  Vuosina 
1990-1999  julkaistiin  yksistään  MEDLINE-tie- 
tokannan  mukaan  2780  tutkimusta  aiheesta.  Sa¬ 
tunnaistettuja  ja  kontrolloituja  potilastutkimuksia 
näistä  oli  124. 

Antioksidantit  -  osa  elimistön 
puolustusmekanismia 

Soluhengityksen  ja  aineenvaihdunnan  moni¬ 
vaiheisissa  biokemiallisissa  prosesseissa  hapen 
pelkistyminen  johtaa  reaktiivisiin  välituottei¬ 
siin  eli  ns.  vapaiden  radikaalien  syntyyn  (Antila 
1994).  Näistä  reaktiivisin  on  superoksidiradikaali 
O, ,  mikä  hapetuskierrossa  muuttuu  edelleen  ve¬ 
typeroksidiksi  ja  hapeksi  (2  02  +  2  H+  ->  H, O, 
+  07).  Vetyperoksidi  ei  ole  radikaali,  vaan  varsin 
pysyvänä  se  voi  diffuntoitua  solussa  ja  solusta 
ulos.  Vetyperoksidin  hajotessa  syntyy  uudelleen 
hydroksyyliradikaaleja  (OH+  +  OH  )  sekä  toi¬ 


saalta  katalaasi  entsyymin  vaikutuksesta  happea 
ja  vettä  (2H,07  ->  2H,0  +  0,).  Vapaat  radikaalit 
voivat  reagoida  solun  DNA:n  kanssa  aiheuttaen 
siinä  muutoksia,  jotka  edelleen  voivat  johtaa  syö¬ 
päsolun  kehittymiseen  ja  syövän  kasvuun. 

Elimistön  antioksidanttijärjestelmän  tehtävä¬ 
nä  on  edistää  vapaiden  radikaalien  pelkistymistä 
oksidatiivisiksi  tuotteiksi  (Alho  1994).  Antiok¬ 
sidantit  kuten  E-vitamiini  ja  beetakaroteeni  ovat 
osa  elimistön  puolustusjärjestelmää  reaktiivisia 
radikaaleja  vastaan  (Mutanen  ja  Vuotilainen 
1999).  E-vitamiini  estää  solun  mitokondrioissa 
ja  mikrosomeissa  reaktiivisten  happiradikaalien 
aiheuttamia  soluvaurioita  sieppaamalla  perok- 
sidiradikaaleja  ja  estäen  näin  mm.  monityydyt- 
tämättömien  rasvahappojen  peroksidoitumista 
eli  härskiintymistä.  Tämä  antioksidanttivaikutus 
lienee  E-vitamiinin  päävaikutusmekanismi. 

Vitamiineilla  ja  hivenaineilla  on  keskeinen 
osuus  uskomuslääketieteen  mukaisessa  syövän 
ehkäisyssä  ja  hoidossa  (Saano  ja  Vertio  1995, 
Arstila  1999,  Flytlie  2000).  Antioksidanttihy- 
poteesin  mukaan  sairauksien  syynä  pidetään 
uskomuslääketieteessä  elimistön  vitamiinien  ja 
hivenaineiden  puutteellisuuksia,  joista  seuraa  po¬ 
tilaan  vastuskyvyn  heikkeneminen  ja  sairauden 
puhkeaminen.  Korjaamalla  elimistön  puutostila 
paraneminen  käynnistyy  ja  potilas  tervehtyy. 

Antioksidantit  eivät  ehkäise 
paksusuolisyöpää 

Nea  Malilan  viime  lokakuussa  tarkastetussa 
väitöskirjassa  selvitettiin  beetakaroteenin  ja  syn¬ 
teettisen  E-vitamiinin  saannin  vaikutusta  paksu- 
suolikasvaimien  esiintyvyyteen.  Hänen  väitöskir¬ 
jatutkimuksessaan  annettiin  päivittäin  kahdeksan 
vuoden  ajan  (mediaani  6.1  vuotta)  29133,  tupa¬ 
koivalle  (vähintään  5  savuketta/päivä)  miehelle 
beetakaroteenia  (20  mg),  E-vitamiinia  (50  mg), 
molempia  aineita  yhdessä  tai  lumevalmistetta. 
Koehenkilöiden  ikä  oli  50-69  vuotta  tutkimuk¬ 
sen  ja  seurannan  alkaessa.  Tutkimusaineisto  oli 

jaettu  siten,  että  kokonaisaineistosta  50  %  sai 
E-vitamiinia  ja  samoin  50  %  beetakaroteenia. 
Tutkimuksessa  seurattiin  suolistosyövän  ja  suo- 
listoadenoomien  ilmaantuvuutta.  Adenoomalla 
eli  limakalvomuutoksella  tarkoitetaan  hyvänlaa¬ 
tuista  solumuutosta,  mikä  kuitenkin  hoitamatto¬ 
mana  voi  kasvaa  ja  muuttua  tyypiltään  karsino¬ 
geeniseksi  (Järvinen  ja  Kouri  1999).  Kehityksen 
adenoomasta  karsinoomaksi  on  arvioitu  kestävän 
vuosia,  jopa  5-10  vuotta,  eivätkä  kaikki  adenoo- 
mat  ehdi  kehittyä  syöväksi. 

Malilan  väitöskirja-aineistossa  havaittiin  E- 
vitamiiniryhmässä  hieman  vähemmän  suolisto- 
syöpää  kuin  ryhmässä,  joka  ei  ollut  nauttinut  E- 
vitamiinia.  Tilastollisesti  ero  ei  kuitenkaan  ollut 
merkitsevä.  Sitävastoin  E-vitamiinia  nauttinei¬ 
den  keskuudessa  oli  tilastollisesti  merkitsevästi 
enemmän  adenoomia,  kuin  niillä,  jotka  eivät  naut¬ 
tineet  E-vitamiinia.  Beetakroteenia  nauttineiden 
ryhmässä  suolistosyöpien  määrässä  ei  ollut  eroa 
vertailuryhmään.  Myöskään  adenoomien  mää¬ 
rässä  ei  ollut  eroa. 

Malilan  väitöskirjan  mukaan  lähtötilanteen  an- 
tioksidanttien  saanti  ei  ennustanut  myöhempää 
paksusuolikasvainten  ilmaantuvuutta.  Myöskään 
alkuvaiheen  seerumin  beetakaroteeni-  tai  E-vita- 
miinipitoisuus  ei  ollut  yhteydessä  paksusuolisyö- 
vän  ilmaantuvuuteen.  Tämän  laajan  ja  pitkäkes¬ 
toisen  tutkimuksen  johtopäätöksenä  oli,  että  nämä 
antioksidantit  eivät  ehkäise  paksusuolikasvaimia, 
eikä  näiden  beetakaroteenin  ja  E- vitamiinien  pit¬ 
käaikaiskäyttöä  voi  suositella. 

Nea  Malilan  väitöskirjatutkimus  on  tehty  osa¬ 
na  laajaa  suomalais-amerikkalaista  syöväneh¬ 
käisytutkimusta  (SETTI).  SETTI-tutkimukses- 
sa  selvitettiin  E-vitamiinin  ja  beetakaroteenin 
saannin  yhteyttä  myös  muihin  syöpämuotoihin 
sekä  sydän-  ja  verisuonitauteihin.  Tutkimukses¬ 
sa  havaittiin,  että  ei  E-vitamiini  eikä  beetakaro¬ 
teeni  pienentänyt  keuhkosyövän  ilmaantuvuutta 
(Albanes  ym.  1994).  Beetakaroteenin  kohdalla 
tulos  oli  jopa  päinvastainen,  sillä  beetakaroteenia 
saaneilla  todettiin  16  %  enemmän  uusia  keuh¬ 


kosyöpätapauksia.  Toisaalta  aineiston  jatkoana- 
lyysi  seuranta-ajan  kasvaessa  on  osoittanut,  että 
E-vitamiinilla  saattaisi  olla  lievä  keuhkosyöpää 
estävä  vaikutus  (Woodson  ym.  1999).  SETTI- 
tutkimuksessa  havaittiin,  että  E-vitamiinia  saa¬ 
neilla  oli  32  %  vähemmän  eturauhasen  syöpää 
kuin  niillä,  jotka  eivät  nauttineet  E-vitamiinia 
(Heinonen  ym.  1998). 

SETTI-tutkimuksessa  seurattiin  myös  sairastu¬ 
vuutta  sydän-  ja  vesisuonitauteihin.  E-vitamiini 
ja  beetakaroteeni  ei  vähentänyt  sydäninfarktin 
ilmaantuvuutta  eikä  sepelvaltimokuolleisuutta 
miehillä,  jotka  eivät  olleet  sairastaneet  sydänin¬ 
farktia  ennen  tutkimuksen  alkua  (Rapola  ym. 
1997).  Sitä  vastoin  miehillä,  jotka  olivat  jo  aiem¬ 
min  sairastaneen  sydäninfarktin,  beetakaroteeni 
näytti  lisäävän  sepelvaltimokuolleisuutta. 

Beetakaroteenin  (50  mg/joka  toinen  päivä)  ei 
havaittu  ehkäisevän  syöpää  tai  sydän-  ja  veri¬ 
suonisairauksia  tutkimusaineistossa  joka  käsitti 
39876  yli  45  vuoden  ikäistä  naista  (Lee  ym.  1 999). 
Tutkimustuloksissa  ei  ollut  eroa  tupakoivien  ja  tu¬ 
pakoimattomien  naisten  välillä.  Tutkimuksessa  ei 
havaittu  beetakaroteenilla  olleen  haittavaikutuk¬ 
sia.  Kohorttitutkimuksessa,  joka  käsitti  miljoona 
aikuista  amerikkalaista,  ei  havaittu  antioksidant- 
tien  A-,  C-  tai  E-vitamiinien  vähentävän  syö¬ 
päkuolleisuutta  tupakoimattomien  keskuudessa 
(Watkins  ym.  2000).  Ainoastaan  naisten  rinta- 
syöpäriski  oli  tilastollisesti  merkitsevästi  alen¬ 
tunut  verrattuna  naisiin,  jotka  eivät  käyttäneet 
vitamiineja.  Tupakoitsijoilla  syöpäriski  lisääntyi 
lievästi  kaikissa  syöpämuodoissa  ja  erityisesti 
miehillä  oli  eturauhassyövän  riski  selvästi  suu¬ 
rentunut.  Tämä  havainto  on  päinvastainen  kuin 
SETTI-tutkimuksessa. 

Antioksidanttiparadoksi 

SETTI-projektia  on  kritisoitu  uskomuslääke- 
tieteen  taholta.  Kirjassa  Voita  Syöpä!  (Arstila 
1999)  todetaan,  että  tutkimustulokset  olisivat 
nähtävästi  olleet  toisenlaisia,  jos  beetakarotee¬ 
nin  sijasta  tutkittaville  olisi  annettu  luonnon¬ 
mukaisia  karotenoideja.  Tätä  alfakaroteenia 
esiintyy  runsaasti  mm.  porkkanoissa.  Samoin 
SETTI-tutkimuksessa  käytetyn  synteettisen  E- 
vitamiinin  sijasta  olisi  tullut  käyttää  luonnollista 
E-vitamiinia  edullisen  vaikutuksen  esille  saami¬ 
seksi.  Nea  Malilan  väitöskirjatutkimuksessa  E- 
vitamiinin  vuorokausiannos  oli  50  mg,  jota  on 
pidetty  pienenä  määränä,  oksidanttihypoteesin 

kumoamiseksi  tai  vahvistamiseksi.  Suositeltava 
päivittäinen  E-vitamiinin  saanti  on  miehillä  10 
mg/vrk,  mikä  määrä  myös  keskimäärin  saadaan 
ruokavaliosta.  Siten  SETTI-tutkimuksessa  E-vi- 
tamiini  lisä  oli  5-kertainen  suositukseen  nähden. 
Uskomuslääkinnässä  mukaan  tautien  ennaltaeh¬ 
käisyssä  suositellaan  käytettävän  200-500  mg: 
n  päivittäisannosta  ja  sairauksien  hoidossa  jopa 
1500  mg:n päiväannoksia (Flytlie 2000).  Suurilla 
E-vitaminiannoksilla  ei  ole  raportoitu  mainittavia 
sivuvaikutuksia,  mutta  suuret  annokset  voivat  ai¬ 
heuttaa  yleensä  lyhytaikaista  vatsakipuja,  ripulia, 
päänsärkyä  ja  kirvelyä  suun  limakalvoilla. 

Tieteellinen  kirjallisuus  viittaa  siihen,  että 
runsaasti  antioksidantteja  sisältävällä  ravinnolla, 
erityisesti  hedelmillä  ja  kasviksilla,  voi  olla  eri¬ 
laisia  sairauksia  ehkäisevä  vaikutus.  Kliinisten 
tutkimusten  tulokset  ravinnon  antioksidantti  lisän 
hyödyistä  sairauksien  ehkäisyssä  ovat  kuitenkin 
ristiriitaisia.  Esimerkiksi  englantilaisessa  CHA- 
OS  tutkimuksessa  havaittiin  luontaisen  E-vita- 
miinin  annoksilla  270  mg/vrk  (400  IU)  tai  540 
(800  IU)  mg/vrk  suojaavan  sydän-  ja  verisuoni¬ 
taudeilta,  mutta  italialaisessa  GlSSI-tutkimuk- 
sessa  (synteettinen  E-vitamiini  300  mg/vrk)  tätä 
vaikutusta  ei  havaittu  (Stephens  ym.  1996,  GISSI- 
Prevenzione  ryhmä  1999).  Amerikkalaisessa  CA- 
RET-projektissa  beetakaroteenilla  (30  mg/vrk)  ja 
A-vitamiinilla  ei  havaittu  olevan  keuhkosyöpää, 
virtsarakon,  rintasyöpää  tai  paksusuolisyöpää  eh¬ 
käisevää  vaikutusta  (Omenn  ym.  1966).  Tieteelli¬ 
nen  näyttö  siitä,  että  antioksidanttien  lisääminen 
ravintoon  yli  sen  mitä  tasapainoinen  ruokavalio 
sisältää,  ehkäisisi  syöpää  on  edelleen  avoin.  Para- 
doksisesti  on  havaittu,  että  antioksidantit  voinevat 
ehkäistä  tiettyä  syöpämuotoa,  mutta  samanaikai¬ 
sesti  riski  sairastua  johonkin  toiseen  syöpämuo¬ 
toon  tai  muuhun  sairauteen  lisääntyy. 

Vitamiini-  ja  kivennäisainepillereitä  koskevaa 
lainsäädäntöä  ei  ole  harmonisoitu  EU:n  alueella, 
vaan  kullakin  jäsenmaalla  on  käytössä  omat  kan¬ 
salliset  säädöksensä.  Suomen  säädökset  ovat  sel¬ 
västi  tiukempia  kuin  esimerkiksi  Ruotsin  ja  Tans¬ 


kan  säädökset.  Suomessa  saa  myydä  luontais-  ja 
päivittäistavarakaupoissa  valmisteita,  joissa  on 
vitamiineja  enintään  päivän  saantisuosituksen 
verran.  Nämä  valmisteet  ovat  elintarvikkeita. 
Tätä  vahvempien  vitamiinivalmisteiden  myynti 
on  sallittua  vain  lääkkeinä  ja  vain  apteekeista. 
Euroopan  Unioni  onkin  esittänyt  Suomelle  vaati¬ 
muksen,  että  vitamiinien  ja  hivenaineiden  kauppa 
tulisi  vapauttaa.  Odotettavissa  onkin,  että  kiistan¬ 
alaisista  terveysvaikutuksista  huolimatta  näiden 
aineiden  markkinointi  lääkinnällisiin  tarkoituk¬ 
siin  tullee  lisääntymään  lähitulevaisuudessa,  g 

Lu  o  nta  i  st  u  ote  ka  u  pa  n 
huolet  -  entä  turvallisuus? 


Taloussanomat  kertoi  EU:n  komission 
vaatineen,  että  Suomen  pitää  sallia  vah¬ 
vojen  vitamiini-  ja  hivenainevalmisteiden 
myynti  myös  muualla  kuin  apteekeissa  (25.10.). 
Uutisessa  kerrotaan  luontaistuotekauppiaiden 
kärsineen  suuria  taloudellisia  menetyksiä  mei¬ 
käläisen  lainsäädännön  vuoksi.  Vitamiinikauppa 
on  siirtynyt  lähes  kokonaan  apteekkeihin,  kos¬ 
ka  luontaistuotekaupoissa  saa  lääketieteellisistä 
syistä  myydä  vain  valmisteita,  joissa  on  enintään 
päivittäisen  saantisuosituksen  verran  vitamiineja 
ja  hivenaineita.  Jos  pitoisuus  ylittää  saantisuo¬ 
situksen,  on  valmiste  rekisteröitävä  lääkkeeksi, 
jolloin  sitä  saa  myydä  vain  apteekissa. 

Kirjoituksessa  haastatellaan  Suomen  Luontais¬ 
tuotekauppiaiden  liiton  edustajaa.  Hän  mainitsee 
toisenkin  asian,  joka  on  haitannut  luontaistuo¬ 
tekauppaa.  Viime  vuonna  todettiin  Chaparral 
-nimisen  luontaistuotteen  käyttöön  liittynyt 
hengenvaarallinen  maksavaurio.  Luontaistuot¬ 
teita  valvova  Elintarvikevirasto  kielsi  tuotteen 
myynnin  ja  viranomaisten  tiedotuskampanjassa 
kuluttajia  kehoitettiin  valppauteen.  Haastattelus¬ 
sa  luontaistuotekaupan  edustaja  pahoittelee  tapa¬ 
uksen  näin  saamaa  julkisuutta,  joka  on  hidastanut 
luontaistuotteiden  myynnin  kasvua.  Hän  väittää, 
että  kyseessä  oli  vain  yksi  henkilö  monista  sa¬ 
maa  tuotetta  ostaneista  ja  että  tämä  henkilö  oli 
yliherkkä. 

Keskustelin  kyseistä  potilasta  hoitaneen  pro¬ 
fessorin  Krister  Höckerstedtin  kanssa.  Hän  ker¬ 
toi  kysymyksessä  olevan  potilaan  kärsineen  käy¬ 
tetyn  luontaistuotteen  aiheuttamasta  toksisesta 
maksavauriosta  ja  korostaa,  ettei  yliherkkyydestä 
missään  tapauksessa  ollut  kysymys.  Professori 
Höckerstedtin  tiedossa  on  kolme  muuta  saman 
tuotteen  käyttöön  Suomessa  liittynyttä  lievempää 
maksavauriota. 

Lääketieteellisessä  kirjallisuudessa  on  kuvattu 
useita  kysymyksessä  olevien  Chaparral-tuottei- 
den  aiheuttamia  maksavaurioita,  ja  mm.  Yhdys¬ 
valtain  lääke-  ja  elintarvikevirasto  PDA  on  va¬ 
roittanut  niiden  käytöstä. 

Uutisesta  saa  sellaisen  (ehkä  ja  toivottavasti 
väärän)  kuvan,  että  luontaistuotealan  maahan¬ 


tuojien  ja  kauppiaiden  edustaja  vähättelee  luon¬ 
taistuotteiden  käyttöön  toisinaan  liittyviä  vaaroja. 
Kenelläkään  ei  kuitenkaan  ole  mitään  syytä  suh¬ 
tautua  negatiivisesti  sen  enempää  näihin  vaa¬ 
roihin  ja  sivuvaikutuksiin  kuin  viranomaisten 
ja  muiden  asiantuntijatahojen  niitä  koskevaan 
informaatiotoimintaankaan. 

Nyt  luontaistuotealan  edustajan  kannanotto 
näyttää  kuvastavan  vain  huolta  myynnin  kas¬ 
vusta.  Tuotteita  käyttävien  kansalaisten  kannalta 
tärkeämpää  on  turvallisuus  ja  luotettavan  tiedon 
saaminen.  Esimerkiksi  puheena  olleet  korkeita 
vitamiini-  tai  hivenainepitoisuuksia  sisältävät 
tuotteet  eivät  suinkaan  ole  riskittömiä.  Epäfy- 
siologisen  suurina  määrinä  niitä  käytetään  vain 
diagnosoitujen  puutostilojen  hoitoon,  siis  lääk¬ 
keinä  -  miksi  niitä  pitäisi  saada  jokapäiväiseen 
käyttöön  luontaistuotekaupoista?  Kyseiset  tuot¬ 
teet  eivät  ole  päivittäistä  ruokaa,  eivätkä  edes 
luonnonmukaisia. 

Luontaistuotteet  markkinoidaan  pääasiassa 
elintarvikkeina,  jolloin  ei  tarvita  erityistä  tarkas¬ 
tusta  eikä  myyntilupaa.  Niitä  ja  niiden  mainontaa 
valvova  Elintarvikevirasto  ei  suorita  ennakko¬ 
tarkastuksia  ja  puuttuu  asiaan  yleensä  vasta  epä¬ 
kohtien  ilmetessä.  Sivu-  ja  haittavaikutuksista 
tietoja  keräävää  ja  niistä  tiedottavaa  rekisteri- 
järjestelmää  ei  meillä  ole  käytettävissä.  Kaiken 
tämän  vuoksi  luontaistuotteita  käyttävän  yleisön 
kaikinpuolinen  valppaus  on  tarpeen. 

Hyvä  yleinen  ohje  on,  että  luontaistuotteen 
käytön  aloittamista  suunnittelevan  henkilön  olisi 
ensin  käytävä  lääkärin  vastaanotolla  varmenta¬ 
massa,  että  voi  haitatta  käyttää  ko.  tuotetta.  Kaikki 
viittaa  siihen,  että  luontaistuotekauppa  tarvitsisi 
nykyistä  tehokkaampaa  viranomaisvalvontaa  ja 
runsaampaa  tuotteiden  ominaisuuksia  ja  niiden 
käyttöön  mahdollisesti  liittyviä  haittoja  ja  vaaroja 
koskevaa  tiedottamista.  Tähän  kaikkeen  maa¬ 
hantuojien  ja  kauppiaiden  ynnä  viranomaisten 
yhteisetkään  resurssit  eivät  nykyisellään  näytä 
riittävän.  Mitä  tulisi  tehdä? 


Veikko  Näntö,  lääkäri 

Uusia  jäseniä 
Skepsiksen  hallitukseen 


Skepsis  ry  :n  syyskokous  pidettiin  1.11.  Port- 
haniassa.  Läsnä  oli  22  henkilöä.  Yhdistyk¬ 
sen  hallituksessa  vuonna  200 1  jatkavat  psy¬ 
kologi  Jukka  Häkkinen  puheenjohtajana  ja  atk- 
suunnittelija  Otto  Mäkelä  varapuheenjohtajana 
sekä  fyysikko  Vesa  Kolhinen,  diplomiekonomi 
Göran  Törnwall  ja  sihteeri  Anna-Liisa  Räihä. 

Uusia  jäseniä  ovat  laboratoriolääkäri,  pro¬ 
fessori  Veikko  Näntö  Turusta  ja  tietotekniikan 
insinööri  Pertti  Laine  Vantaalta.  Hallituksesta 
erosivat  ajanpuutteen  vuoksi  Sami  Tetri  ja  yh¬ 
distyksen  sihteerinä  neljä  vuotta  toiminut  Veikko 
Joutsenlahti. 

Skepsiksen  jäsenmaksut  päätettiin  pitää  enti¬ 
sellään:  120  mk  (60  mk  alle  20-vuotiailta),  500 
mk  yksityisen  henkilön  kannatusjäsenmaksu  sekä 


1000  mk  yhteisön  kannatusjäsenmaksu. 

Helsingissä  päätettiin  järjestää  keväällä  kolme 
ja  syksyllä  neljä  yleisötilaisuutta.  Myös  ainakin 
Jyväskylässä,  Oulussa  ja  Turussa  tullaan  järjes¬ 
tämään  yleisötilaisuuksia. 

Yhdistys  tulee  luomaan  uusia  kontakteja  sekä 
ylläpitämään  vanhoja  kontakteja  Viron  ja  Ruotsin 
sisarjärjestöjen  kanssa.  Yhdistys  pyrkii  myös  ke¬ 
hittämään  keinoja  ECSO:n  (European  Council  of 
Sceptical  Organisations )  j  äsenyyden  paremmaksi 
hyödyntämiseksi. 

Hallitus  jatkaa  yhdistyksen  Science  and  Rea- 
son  -toimintastrategian  käyttämistä.  Myönteistä 
julkisuuskuvaa  pyritään  edelleen  vahvistamaan 
tarjoamalla  selkokielistä  tiedepohjaista  taustama¬ 
teriaalia  paranormaalien  ilmiöiden  alueella.  ■ 

Ma.  professori, 
ylilääkäri  Hannu  Lauerma 
TYKS 


Auttaako  hypnoosi? 


Hypnoosi  on  rentoutukseen  perustuva,  sug¬ 
gestioita  hyväksi  käyttävä  hoitomenetelmä, 
jonka  vaikutuksia  aivoihin  on  vasta  parina 
viime  vuotena  voitu  vakuuttavasti  mitata 
ja  kuvantaa.  Sen  tehosta  on  vakuuttavaa 
tieteellistä  näyttöä  eräiden  ruumiillisten 
sairauksien  hoidossa  ja  psykoterapian  tu¬ 
kena.  Eräissä  käyttötarkoituksissa  se  taas 
vaikuttaa  tutkimustiedon  valossa  tehotto¬ 
malta.  Se  on  yleensä  haitatonta,  mutta 
kuten  muutkaan  tehokkaat  menetelmät, 
se  ei  ole  kokonaan  vailla  sivuvaikutusten 
mahdollisuutta.  Hypnoosia  vailla  tieteel¬ 
listä  koulutusta  ammattinaan  harjoittavat 
“hypnologit”  ovat  levittäneet  menetelmästä 
paljon  harhatietoa,  ja  siihen  on  liitetty  pal¬ 
jon  katteettomiakin  lupauksia. 


Hypnoosi  voidaan  ilman  muita  oletuksia 
määritellä  prosessiksi,  jossa  potilas  tai 
koehenkilö  pyritään  rentouttamaan  ja  an¬ 
tamaan  hänelle  suggestioita,  joiden  tarkoitus  on 
saada  aikaan  psykologisia  tai  fysiologisia  muu¬ 
toksia.  Tulokset  ovat  vertailevissa  tutkimuksissa 
hoidollisin  tai  muin  tuloksin  punnittavissa,  eikä 
niihin  liity  mystiikkaa.  Hypnoosi  ei  ole  unta  eikä 
edes  unen  ja  valveen  rajatila,  kuten  usein  vielä¬ 
kin  saatetaan  väittää.  Kyseessä  on  näennäistie¬ 
teellinen  vetoaminen  tiettyihin  aivosähkökäyrän 
taajuuksiin.  Tosiasiassa  aivosähkökäyrä  vastaa 
hypnoosin  aikana  valvekäyrää,  eivätkä  joskus  ha¬ 
vaittavat  torkkeen  merkit  ole  edellytys  transsiksi 
kutsutulle  kokemukselle.  Kokemuksena  hypnoo¬ 
si  kylläkin  voi  olla  unenomainen,  ja  yleensä  tila  on 
miellyttävä.  Se  saadaan  aikaan  eläytymällä  ren¬ 
touttaviin  mielikuviin.  Lyhyen  harjoittelun  jäl¬ 
keen  useimmat  ihmiset  kykenevät  saavuttamaan 
hypnoositilan.  Perimmältään  kaikki  hypnoosi  on 
itsehypnoosia  eli  perustuu  potilaan  tai  koehen¬ 
kilön  omiin  kykyihin,  jotka  hypnoositilanteessa 
houkutellaan  esiin. 


Näyttöä  tehosta? 

Hypnoosin  tehoa  on  tutkittu  vertailemalla  sitä 
muihin  hoitomuotoihin  kaltaistetuin  potilas- 
aineistoin  (1).  Tehosta  on  erinomaista  näyttöä 
ennen  muuta  eri  syistä  johtuvien  kipujen  hoidos¬ 
sa.  Hyvää  tai  kohtalaista  näyttöä  on  mm.  toimin¬ 
nallisten  ruoansulatuskanavan  häiriöiden  kuten 
ärtyvän  paksusuolen  hoidossa,  synnytysvalmen¬ 
nuksessa,  eräissä  pelko-  ja  jännitystiloissa,  unet¬ 
tomuudessa  ja  yökastelussa.  Viitteitä  tehosta  on 
unissakävelyn,  tinnituksen  eli  korvien  soimisen, 
astman  ja  eräiden  ihosairauksien  hoidossa.  Hyp¬ 
noosia  käytetään  menestyksellä  myös  neurolo¬ 
gisessa  diagnostiikassa,  mm.  tutkittaessa  onko 
tietty  häiriö  epileptinen  vai  ei. 

Hypnoosia  on  laajalti  käytetty  myös  tupakoin¬ 
nin  lopettamisen  tukena,  ja  tuloksia  on  väitetty 
hyviksi.  Yhdeksään  suureen  ja  asianmukaisesti 
järjestettyyn  hoitomenetelmiä  vertailevaan  tut¬ 
kimukseen  pohjaavassa,  hyvin  arvostetussa  ns. 
Cochrane-analyysissä  ei  kuitenkaan  saatu  mitään 
näyttöä  hypnoosin  tehosta  (2).  Moni  muu  hoito, 
esimerkiksi  nikotiinikorvaushoidot,  on  osoitettu 
tehokkaaksi.  Laihduttamisenkaan  apuna  ei  hyp¬ 
noosin  tehosta  ole  näyttöä.  Tupakoijien  ja  laih¬ 
duttajien  onkin  lohdullisempia  tutkimustuloksia 
odotellessaan  parempi  suggeroida  toisiaan  keski¬ 
näisen  vedonlyönnin  keinoin,  ja  säästää  rahansa 
esim.  nikotiinikorvaushoitoon  tai  herkullisiin 
kasviksiin. 

Miksi  sitten  monet  tieteellistä  koulutusta  vailla 
hypnoosia  käyttävät  yrittäjät  mainostavat  hyp¬ 
noosia  nimenomaan  näihin  käyttötarkoituksiin? 
Olisi  kohtuutonta  ajatella,  että  kyse  olisi  aino¬ 
astaan  häikäilemättömästä  markkinoinnista.  To¬ 
dennäköisempänä  syynä  lienee  yksinkertaisesti 
klassinen  kokemusperäisen  ja  tieteellisen  tiedon 
ero.  Hypnoosihoitoon  tulevat  lähinnä  kaikkein 
motivoituneimmat  potilaat,  joista  osa  on  joka 
tapauksessa  valmiita  todella  lopettamaan.  Lisäksi 
hoidon  tehon  seuranta  jää  potilaiden  aktiivisuu¬ 
den  varaan,  eivätkä  useimmat  epäonnistujat  pet¬ 
tymyksen  jälkeen  halua  tai  kehtaa  tulla  vastaan- 

otolle  uudestaan.  Tämä  johtaa  lujaan  kokemuspe¬ 
räiseen  “tietoon”  menetelmän  tehosta  verrattuna 
esimerkiksi  yksinkertaiseen  kehotukseen.  Osa 
hypnoosin  käyttäjistä  lienee  myös  siinä  määrin 
positiivisten  itsesuggestioiden  vallassa,  että  hei¬ 
dän  kykynsä  itsekritiikkiin  on  vaarantunut. 

Vaikutuksia  aivoihin  kuvannettu 

Hypnoosia  on  vasta  aivan  viime  vuosina  kyetty 
vakuuttavasti  tutkimaan  ja  kuvantamaan  aivo¬ 
tutkimuksen  menetelmin.  Turussa  suoritetussa 
kokeessa  todettiin,  että  kun  koehenkilö  meni  hyp¬ 
noosiin,  muuttui  korvan  kautta  kuultavien  äänien 
aiheuttama  aivosähköinen  vaste  hyvin  vaikutta¬ 
valla  tavalla  (3).  Hypnoosilla  kokeellisesti  aiheu¬ 
tetun  halvausoireen  kuvantaminen  positroniemis- 
sio-tomografialla  julkaistiin  hieman  myöhemmin 
(4).  Tuoreimmassa  julkaisussa  todettiin,  että  kun 
koehenkilöille  näytetään  harmaata  kuvaa,  jossa 
heidät  on  suggeroitu  näkemään  värejä,  aktivoitu¬ 
vat  eräät  väriaistimuksista  vastaavat  aivojen  osat 
aivan  kuin  väriaistimuksista  (5 ).  Mikään  muu  me¬ 
netelmä  ei  näytä  tällaisia  muutoksia  aiheuttavan, 
joten  hypnoosin  "olemassaolosta”  eli  tilan  erityis¬ 
luonteesta  verrattuna  esimerkiksi  intensiiviseen 
kuvitteluun  ei  tarvitse  enää  kiistellä. 

Koska  käyttää  hypnoosia? 

Samalla  kun  todetaan,  että  hypnoosi  on  yleensä 
hyvin  haitaton  hoitomuoto,  on  muistettava  ettei 
ole  olemassa  sellaisia  tehokkaita  hoitomuotoja, 
joihin  ei  sisältyisi  joitain  riskejä.  Hypnoosin  käyt¬ 
tö  ei  aina  ole  paras  vaihtoehto,  minkä  lisäksi  on 
tilanteita  joissa  sen  käytöstä  voi  olla  haittaa  (6). 
Esimerkiksi  harhaisen,  sairaalloiseen  epäluuloi¬ 
suuteen  taipuvaisen  tai  vakavasti  masentuneen 
henkilön  hypnoosihoito  voi  olla  vahingollista. 
On  myös  tilanteita,  joissa  hypnoosin  käyttö  on 
aiheetonta  sairauden  ollessa  itsestään  parantuva. 
Tällaisessa  tilanteessa  “hypnologi”  yksinkertai¬ 
sesti  ottaa  itselleen  ansion  luonnollisesta  para¬ 
nemisesta,  esimerkiksi  halvauksen  vähittäisestä 


korjaantumisesta.  Tällaisia  ilmiöitä,  samoin  kuin 
itse  keksittyä  alan  johtavan  asiantuntijan  titteliä, 
“pitkää  kokemusta”  tai  kuviteltuja  johtavan  tason 
henkilösuhteita  voidaan  käyttää  taitavasti  mark¬ 
kinoinnissa. 

Eräissä  tapauksissa  "hypnologit”  ovat  tarjon¬ 
neet  palveluitaan  mm.  henkirikoksista  syytet¬ 
tyjen  hypnotisointiin  tarkoituksena  palauttaa 
näille  "autenttinen  kokemus”,  joka  paljastaisi 
syyllisyyden  tai  syyttömyyden,  vieläpä  täydel¬ 
lä  varmuudella.  Muistikuvat  syntyvät  kuitenkin 
kulloisessakin  muistelutilanteessa,  eikä  ihmisen 
muisti  ole  kuvanauha  jota  voitaisiin  kelata  taak¬ 
sepäin.  Menettely  on  kaiken  kokemuspohjaisen 
ja  kokeelliseen  muistitutkimukseen  pohjaavan 
tiedon  vastainen  (7).  Se  on  omiaan  aiheuttamaan 
virheellisiä,  mutta  todelta  tuntuvia  ns.  valemuis- 
toja,  ja  siten  vaikeuttamaan  asian  oikeudellis¬ 
ta  käsittelyä  (8).  "Hypnologin”  käsityksiin  ei 
välttämättä  vaikuta  lainkaan  se,  että  aiheesta  on 
1800-luvulta  alkaen  kerätty  tietoa,  joka  ei  jätä 
arvailun  varaa  (9). 

“Itseoppineiden”  hypnotisoijien  tarjoamiin 
palveluihin  liittyy  muitakin  ongelmia,  mm.  käy¬ 
tännössä  varsin  estoton  diagnoosien  asettaminen 
ilman  koulutusta.  Mm.  Ruotsissa  on  näytösluon- 
teinen  ns.  lavahypnoosi  kielletty. 

Manipulointia  ja  vallankäyttöä? 

Hypnoosin  käytön  tulisi  olla  aina  sopimuk¬ 
senvaraista  ja  tähdätä  potilaan  hyvinvointiin  ja 
valinnan  mahdollisuuksien  paranemiseen.  Sug¬ 
gestiivisia  menetelmiä  voi  kuitenkin  käyttää 
myös  toisten  ihmisten  manipulointiin,  johdat¬ 
telemiseen  ja  "ylipuhumiseen”,  siten  että  niillä 
tavoitellaan  pelkästään  omaa  etua.  Tällöin  on 
kysymys  pyrkimyksestä  kaventaa  keskustelu¬ 
kumppanin  mahdollisuuksia  tehdä  omaan  etuun 
ja  järkeilyyn  pohjautuvia  valintoja,  ja  saada  hänet 
reagoimaan  tunteenomaisesti  tilanteessa,  jossa 
oma,  vapaa  ja  järkeen  pohjaava  harkinta  olisi 
edullisempaa.  Vaikka  ihminen  ei  hypnoosin  vai¬ 
kutuksesta  teekään  oman  moraalinsa  vastaisia 
tekoja,  on  johdattelu  lievemmissä  muodoissa 
mahdollista.  Onkin  syytä  kysyä,  mitä  mieltä  on 
opettaa  hypnoosia  opettajille,  mainosalan  ammat¬ 
tilaisille,  neuvottelijoille,  liike-elämän  konsul¬ 
teille  tai  ylipäätään  kaikille,  jotka  jostain  syystä 
haluavat  oppia  suggeroimaan. 

Tiedetään,  että  eräillä  maallikkohypnotisoijilla 
on  tapana  käyttää  suggestiivisia  keinoja  varsin 
estottomasti  myös  hoitotilanteiden  ulkopuolella. 

Tätä  ei  myöskään  aina  lainkaan  häpeillä.  Erään 
yleisölle  avoimen  hypnoosikurssin  mainoksessa¬ 
kin  lukee  suoraan  hypnoosia  ja  suggestiota  voita¬ 
van  käyttää  "työkaluina  kaikkialla,  missä  ollaan 
ihmisten  kanssa  tekemisissä".  Pohtimatta  jää,  että 
joutuminen  suggestiivisen  manipuloinnin  koh¬ 
teeksi  ilman  oman  valinnan  mahdollisuutta  voi 
olla  äärimmäisen  epämiellyttävää.  Olisi  outoa, 
jos  tällaisille  kursseille  ei  hakeutuisi  henkilöitä, 
joilla  on  suuri  tarve  manipuloida  ja  kontrolloida 
toisia.  Kokemusperäisesti  tiedetään,  että  heillä  on 
joskus  taipumus  käyttää  oppimaansa  henkiseen 
väkivaltaan.  Myös  rikollisia  hakeutuu  hypnoo- 
sikursseille. 

Varmentamattomien  tietojen  mukaan  “hyp¬ 
noottiseksi  persoonaksi"  usein  luonnehdittua 
Adolf  Hitleriä  olisi  ensimmäisen  maailmanso¬ 
dan  lopussa  hoidettu  hypnoosilla,  ja  on  esitetty 
että  hänen  saamansa  suggestiot  olisivat  saatta¬ 
neet  vaikuttaa  historian  kulkuun  (10).  On  jopa 
väitetty,  että  hän  olisi  kärsinyt  psykogeenisestä 
sokeudesta  eikä  sokeutunut  sinappikaasusta,  saa¬ 
nut  suggestiohoidosta  eväät  myöhemmälle  toi¬ 
minnalleen,  ja  surmauttanut  1930-luvun  alussa 
hoitoonsa  osallistuneet  henkilöt.  Näitä  tietoja  on 
pidettävä  kyseenalaisina,  mutta  näkökulma  on 
mielenkiintoinen. 

Tieteellinen  Hypnoosi  ry  on  lähtenyt  siitä,  että 
koulutusta  annetaan  vain  lääkäreille,  hammas¬ 
lääkäreille  ja  psykologeille  siinä  tarkoituksessa, 
että  hypnoosia  käytetään  oman  alan  tehtävissä  ja 
sen  eettisten  periaatteiden  mukaan.  Soveltuvaa 
yliopistollista  tutkintoa  ei  siis  ole  pidetty  riittä¬ 
vänä  perusteluna,  jos  sovellutusalueena  on  ollut 
vain  esim.  markkinointi.  Yhdistyksen  hallitus  on 
kuitenkin  yksimielisessä  kannanotossaan  esittä¬ 
nyt,  että  terveydenhuollon  ammattihenkilöiden 
toimintaa  määrittelevässä  lainsäädännössä  hyp¬ 
noosin  käyttäjiksi  voitaisiin  asettaa  myös  ter¬ 
veydenhuollon  oikeusturvakeskuksen  määritte¬ 
lemät  muut  psykoterapeutit,  sillä  heillä  on  joka 
tapauksessa  riittävä  peruskoulutus.  Israelissa, 
jossa  hypnoosilla  on  paljon  sotilaslääketieteel¬ 
listä  käyttöä,  menetelmä  on  tätä  huomattavas¬ 


ti  tiukemmin  rajattu  ainoastaan  erikseen  siihen 
koulutetuille  lääkäreille,  hammaslääkäreille  ja 
psykologeille.  Tämän  on  katsottu  kohentaneen 
merkittävästi  hypnoosin  asianmukaisen  käytön 
mahdollisuuksia.  Suomessa  lakia  hypnoosin  ase¬ 
masta  ei  vielä  ole,  joten  sitä  voi  markkinoida  ja 
opettaa  kuka  hyvänsä.  ■ 


Viitteet: 

1.  Kallio  S,LauermaH,  Revonsuo  A:  Hypnoosi 
tieteellisenä  tutkimuskohteena  ja  terapeuttisena 
menetelmänä.  Suomen  Lääkärilehti  52:297-302, 
1997. 

2 .  Abbot  NC ,  S  te  ad  LF,  White  AR,  B  arne  s  J ,  Ernst 
E:  Hypnotherapy  for  smoking  cessation.  Cochrane 
Database  Systematic  Review  CD001008,  2000. 

3.  Kallio  S,  Revonsuo  A,  Lauerma  H,  Hämäläi¬ 
nen  H,  Lang  H:  The  mismatch  negativity  amplitude 
increases  in  hypnosis  -  a  case  study.  NeuroReport 
10:3579-3582,  1999. 

4.  Halligan  P  W,  Athwal  BS ,  Oakley  DA,  Fracko- 
wiak  RSJ:  Imaging  hypnotic  paralysis:  implica- 
tions  for  Conversion  hysteria.  Lancet  355 :986-987, 
2000. 

5.  Kosslyn  SM,  Thompson  WL,  Constantini- 
Ferrando  MF,  Alpert  NM,  Spiegel  D:  Hypnotic 
visual  illusion  alters  color  processing  in  the  brain. 
American  Journal  of  Psychiatry  157:1279-1284, 
2000. 

6.  Peltola  P,  Lauerma  H,  Korkeila  JA:  Dissosi- 
atiivinen  identiteettihäiriö  -  tarua  vai  totta?  Suo¬ 
men  Lääkärilehti  52:1421-1424,  1997. 

7.  Revonsuo  A,  Lauerma  H,  Kallio  S:  Muistiku¬ 
vat,  valemuistot  ja  muistin  manipulointi  I.  Suomen 
Lääkärilehti  53:559-562,  1998. 

8.  Lauerma  H,  Kallio  S,  Revonsuo  A:  Muis¬ 
tikuvat,  valemuistot  ja  muistin  manipulointi  II. 
Suomen  Lääkärilehti  53:691-695,  1998. 

9.  Scheflin  AW,  Frischholz  EJ:  Significant  dates 
in  the  history  of  forensic  hypnosis.  American  Jour¬ 
nal  of  Clinical  Hypnosis  42:84-107,  1999. 

10.  Post  D-E:  The  hypnosis  of  Adolf  Hitler.  Jour¬ 
nal  of  Forensic  Sciences  43:1127-1132,  1998. 


Kirjoittaja  työskentelee  psykiatrian  professorina 
Turun  yliopistossa  ja  ylilääkärinä  Turun  yliopistol¬ 
lisen  keskussairaalan  psykiatrian  klinikassa  olles¬ 
saan  virkavapaalla  Vankimielisairaalan  ylilääkärin 
virasta. 


30 


SKEPTIKKO  4/2000 


Huippulahjakkuuksien  mukana 


Pitkään  mietittyäni  päätin  ojentaa  aut¬ 
tavan  käden.  Kyseessä  ei  ollut  mikä 
tahansa  kädenojennus.  Ei  alkuunkaan 
sellainen,  joita  näytettiin  linnan  juhlil¬ 
la.  Niitä  jonossa  yksi  toisensa  jälkeen 
tulevia  ylös-alas  vatkaavia  sormenpidikkeitä,  jot¬ 
ka  nihkeästi  tarttuvat  toisiin  samanlaisiin  vain 
irrotakseen  soveliaan  ajan  kuluttua. 

Ei,  oma  ojennukseni  oli  jotenkin  syvällisempi. 
Melkein  kuin  ne  takavuosien  kultaiset  kädenpu¬ 
ristukset,  joita  liike-elämässä  tarjoiltiin  silloin 
kuin  duunarit  saivat  kenkää.  Ote  vain  oli  jotenkin 
hellempi,  kuin  Midaksen  kosketus. 

Tunsin  sormissani  jonkinlaista  vipinää.  Tunnet¬ 
ta  oli  vaikea  kuvailla.  Jotain  vastaavaa  voi  kokea 
vain  hyväillessään  virheettömän  sileän  setelin 
pintaa  juuri  ja  juuri  aistien  vain  korkeimmat  ko¬ 
houmat  paperin  pinnasta.  Tällä  kädellä,  näillä 
sormilla,  sen  tiesin,  tekisin  minkä  haluaisin. 

“Siihen  tutkijat  eivät  ota  kantaa  voiko  käsil¬ 
lä  tosiaan  parantaa.  Alustavat  tulokset  osoitta¬ 
vat  kuitenkin,  että  parantajilla  näyttää  olevan 
poikkeuksellinen  taito  hallita  tietoisesti  käsiensä 
energioita.” 

Monet  kaikkien  aikojen  suosikeistani,  sankaril¬ 
lisista,  koko  maailman  ihailemista  ihmisistä  ovat 
osoittaneet  tämän  todeksi.  Wayne  Gretzky,  Björn 
Borg  ja  kirkkaimpana  kaikista  Muhammed  Ali 
hallitsivat  käsiensä  energioita  mestarillisesti.  He 
siirsivät  niitä  lukemattomiin  kiekkoihin,  palloihin 
ja  lähimmäisiin.  Taidolla  ja  tehokkaasti. 

Mutta  tätä  en  tarkoita.  Ei.  Kyseessä  on  hieno¬ 
varaisempi  kosketus.  Enemmän  kuin  Linda  ja 
viulu  tai  Eric  Clapton  ja  kitara.  Mutta  sekin  on 
karkeaa  ja  kovaa  kun  katsoo  kuinka  shakinpelaaja 
ratkaisusiirtoon  valmistautuessaan  ensin  hyväi¬ 
lee  ajatuksen  säikeillä  nappuloitaan  ja  lopuksi 
hennosti  töytäisee  mitättömimmällä  sotilaallaan 
shakkimatin. 


“Erityislahjan  omaavat  ihmiset  näyttävät  pys¬ 
tyvän  tietoisesti  muuttamaan  sormenpäästään 
mitattavaa  vastetta,  kun  tavalliset  pulliaiset  eivät 
siihen  pysty.” 

Tästäkö  on  kyse?  Sormenpäiden  sähkönjohto¬ 
kyvyn  tietoisesta  muutoksesta.  Siitä  fantastises¬ 
ta  seikasta  että  äärimmäisen  lahjakkaat  ihmiset 
pystyvät  kontrolloimaan  myös  keskisormensa 
kosteutta,  siinä  missä  tavalliset  pulliaiset  voivat 
päättää  vain  sen  koukistamisesta  ja  oikaisusta,  to¬ 
sin  rytmikkäästi,  ohikulkevan  liikenteen  tahtiin. 

Tiesin,  että  juuri  tässä  täytyy  piillä  myös  oma 
vahvuuteni.  Epäröimättä  otin  ratkaisevan  aske¬ 
leen  ja  ojensin  sormeni.  Oikealla  kädelläni  hamu¬ 
sin  rahan  lokeroon.  Keskityin.  Vaivuin  itsesug- 
gestioon,  tunsin  tajunnantilani  muuttuvan. 

“Keskittymiseen  näyttää  myös  liittyvän  kyky 
hallita  tahdonvoimalla  kehon  reaktioita.  Syvää 
keskittymistä  nimitetään  myös  muuntuneeksi  ta¬ 
junnantilaksi  tai  itsesuggestioksi.” 

Tietoisena  omasta  huippulahjakkuudestani,  ää- 
reisperspiraatiosta,  käskin  sormeni  kostumaan, 
välittämään  koneen  levylle  energiaa. 

“...ihmiset,  joilla  on  ...  erityislahjakkuus,  pys¬ 
tyvät  keskittymään  muita  tehokkaammin  omaan 
huippusuoritukseensa  ja  sulkemaan  pois  häirit¬ 
sevät  ärsykkeet.” 

Suoritukseni  oli  ohi.  Lamppu  syttyi  ja  osoitti: 
hot  lover!  Lahjomaton  rakkaustestikone  oli  jäl¬ 
leen  joutunut  taipumaan  edessäni.  Pyyhin  sor¬ 
meni  ja  keräsin  ihailevalta  kaveriporukalta  kal- 
jakolikot  parempaan  talteen.  Kunnes  olisi  uusien 
näyttöjen  aika. 

Sitaatit:  Sanomalehti 
Länsi-Savon  Tänään-liite  4.12.2000 

Eriävä  näkemys 
kognitiivisesta  dissonanssista 


Skeptikko-lehden  numerossa  3/2000 
julkaistiin  keskustelua-palstalla  kirjoitus 
“Tieteen  aikakausi  ja  yliluonnollinen  kogni¬ 
tiivisen  dissonanssiteorian  valossa".  Kirjoit¬ 
tajina  on  kolme  kuopiolaista  herraa,  joista 
varsinkin  THT  Markku  Myllykankaan  osuus 
ihmetyttää.  Itsekin  kuopiolaisena  haluaisin 
tuoda  julki  eriävän  näkemykseni. 

Mihin  kirjoittajat  pyrkivät?  Kirjoitus 
puolustaa  yliluonnollisen  olemassa¬ 
oloa,  puolustaa  myös  sen  tutkimista,  jo¬ 
ten  onko  yksi  motiiveista  yrittää  lievittää  ihmetys¬ 
tä  siitä,  miksi  Sergei  Kolmakow  -niminen  herra 
tekee  tutkimustyötä  Kuopion  yliopistossa? 

Kirjoittajien  taktiikka 

Kirjoittajat  asettavat  vastakkain  länsimaisen 
tieteellisen  ajattelun,  joka  heidän  mielestään  kiel¬ 
tää  yliluonnollisen  olemassaolon  ja  “uudemman 
ajattelutavan”,  joka  näyttäisi  olevan  jonkinlaista 
vanhan  itämaisen  uskonnollisen  ajattelutavan 
perimää.  He  syyttävät  tieteellistä  ajattelutapaa 
yksisilmäisyydestä  ja  väittävät,  että  sen  menette¬ 
lytavat  eivät  yksinkertaisesti  kelpaa  korkeamman 
henkisyyden  tutkimiseen.  (“Maailma  on  pullol¬ 
laan  asioita,  joihin  tieteellä  ei  käytännössä  voi 
olla  rahtusenkaan  vertaa  sanottavaa.”)  Heidän 
oma  tiedonhankintamenetelmänsä  jää  epäselväk¬ 
si.  Onko  se  itämaisen  filosofian  mallin  mukainen 
mietiskely? 

Kirjoittajat  todistelevat,  että  tiede  on  ennenkin 
erehtynyt.  He  vertaavat  tieteilijöitä  uskovaisiin 
ja  väittävät,  että  näiden  asenne  ei  juuri  poikkea 
uskovaisten  asenteesta. 

Tieteellisen  menetelmän  kannattajien  yksisil¬ 
mäistä  ajattelua  selitetään  kognitiivisen  disso¬ 
nanssiteorian  pohjalta.  Se  on  mörkö,  joka  estää 
ihmistä  ajattelemasta  vapaasti.  Pahin  virhe  on 
nähtävästi  se,  että  se  estää  uskon  paranormaalei- 
hin  ilmiöihin. 


Siellä  täällä  kirjoittavat  pujauttavat  mukaan 
ilmiöitä  jotka  he  esittävät  ikään  kuin  ne  olisivat 
täysin  varmennettuja  ja  todellisia,  kuten  telepaat¬ 
tinen  tiedonsiirto,  aistien  ulkopuolinen  havait¬ 
seminen  ja  ylipersoonallisuus.  Väliin  heitetään 
käsiterunoutta,  puhutaan  kauneudesta,  harmoni¬ 
asta  ja  muista  myönteisiä  mielikuvia  herättävistä 
asioista  ja  vihjataan,  että  tieteellinen  ajattelu  ei 
näitä  ymmärrä  (“sokean  luonnon  kylmä  syleily, 
kauneuden,  harmonian  ja  pyhyyden  taso,  oman 
mielemme  rajattomat  mysteerit.”). 

Tieteellistä  ajattelutapaa  puolestaan  syytetään 
sokeudesta.  Sen  kannattajat  ovat  tieteisuskovai- 
sia,  jotka  kieltävät  kaiken,  mikä  ei  antaudu  tie¬ 
teellisen  kokeen  armoille.  Heitä  verrataan  kristin- 
uskontyyppiseen  uskovaisuuteen  tyyliin  “tieteel¬ 
lisen  maailmankuvan  keskustasta,  sen  sokeasta 
pisteestä,  löytyy  yllättäen  vanhatestamentillinen 
pikkumies,  jolle  kaikki  persoonallisuuden  rajat 
ylittävät  kokemukset  ovat  kauhistus”. 

Lopuksi  vielä  sorrutaan  vanhaan  strategiaan. 
Väitetään,  että  kyseiset  herkät  ilmiöt  eivät  viih¬ 
dy  tieteen  vihamielisessä  ilmapiirissä:  psi-ilmiö 
katoaa  kun,  koejärjestelyjä  tiukennetaan;  pol- 
tergeistin  henki  yksinkertaisesti  kieltäytyy  kop- 
suttelemasta,  kun  läsnä  on  skeptinen  tieteilijä; 
kaiken  lisäksi  kokeen  johtaja  saattaa  tietämättään 
vaikuttaa  telepaattisesti  koehenkilöihin,  mikä  on 
vahingoksi  kokeen  luotettavuudelle. 

Kirjoittajat  itse  eivät  joudu  kokemaan  kognitii¬ 
vista  dissonanssia  yliluonnollisen  ja  tieteellisyy¬ 
den  suhteen,  koska  he  toteavat,  että  “saattaa  olla 
niin,  ettei  paranormaaleja  ilmiöitä  ehkä  koskaan 
pystytä  tieteellisesti  todistamaan”.  Se  siitä. 

“Uuteen  ihmiskuvaan”  -luvussa  puhutaan 
kauniisti  henkisestä  kehityksestä.  Se  tarkoittaa 
luopumista  subjektin  ja  objektin  erottamisesta, 
uskomista  siihen,  että  “maailmankaikkeus  on 
elävä  kokonaisuus  ja  että  tajuntamme  kuuluu¬ 
kin  tälle  kokonaisuudelle  eikä  omalle  turvalli¬ 
selle  pikkuminällemme”.  Uusi  ihminen  syntyy, 
kun  persoonallisuus  kehittyy  ylipersoonallisel- 
le  tasolle,  joille  pyhimykset  ja  mystikot  ovat 

jo  näyttäneet  tietä.  Ikävä  vain,  että  tieteellisen 
ajattelun  pakkopaita  on  hävittänyt  maailmasta 
merkityksellisyyden  ja  mysteerin  tunnun.  Tässä 
vaiheessa  tieteellisesti  ajatteleva  lukija  tuntee  toki 
omantunnon  pistoksen. 

Takana  lymyää  taas  sama  vastakkainasettelu 
pahan  reduktionismin  ja  hyvän  holismin  välillä. 

Voiko  olla  maailmankatsomusta  ilman 
kognitiivista  dissonanssia? 

Myönnän,  että  en  tunne  sosiaalipsykologiaa, 
jonka  piiristä  kognitiivisen  dissonanssin  teoria  on 
peräisin.  Rakennan  siis  vastalauseeni  kirjoituksen 
pohjalta  saamaani  käsitykseen. 

Kirjoittajat  selittävät,  että  ihmisen  kognitio 
rakentuu  kognitiivisista  elementeistä  (tiedot,  us¬ 
komukset,  arvot  ja  asenteet),  ja  ihminen  hakee 
tasapainoa  siinä  mielessä,  että  keskenään  ristirii¬ 
dassa  olevat  kognitiiviset  elementit  ovat  häiritse¬ 
viä  ja  tuollaisesta  tilanteesta  pyritään  eroon.  Tästä 
seuraa  pahoja  asioita.  “Kun  ihminen  sitoo  itsensä 
tiukasti  tietyn  elämänkatsomuksen  ylläpitäjäksi, 
niin  havainnoitava  maailma  on  tällaiselle  hen¬ 
kilölle  jatkuva  sensuroinnin  kohde.  Jos  yksilön 
tiedot  tulevat  liian  ilmeiseen  ristiriitaan  yksilön 
käsitysten  kanssa,  rationaalinen  yksilö  muuttaa 
ristiriidan  vähentämiseksi  käsityksiään.  Ihmisen 
perusmotivaatiot  ovat  kuitenkin  irrationaalisia; 
sellaista  käytöstä  suositaan,  joka  johtaa  disso¬ 
nanssin  vähenemiseen,  olipa  käytöksellä  muuten 
järkeä  tai  ei.  Ihminen  voi  dissonanssin  häivyttä¬ 
miseksi  paitsi  muuttaa  maailmaa  myös  muokata 
havainnointiaan  (sekä  itsestä  että  maailmasta), 
mikä  on  ominaista  uskonnoille.” 

Kun  kirjoittajat  kerta  toisensa  jälkeen  vertaa- 
vat  tieteellisen  ajattelun  kannattajia  uskovaisiin, 
niin  onko  tarkoitus  väittää,  että  myös  tieteellisen 
ajattelun  kannattajat  syyllistyvät  juuri  noihin  kog¬ 
nitiivisesta  dissonanssista  johtuviin  virheisiin  tai, 
vielä  jyrkemmin,  että  se  heille  nimenomaan  on 
ominaista? 

Mitä  meidän  tulisi  sanoa  ihmisestä,  joka  ei  anna 


kognitiivisen  dissonanssin  häiritä  itseään  ja  pyri 
siitä  eroon?  Hän  on  opportunisti,  tuuliviirimäinen 
käsitystensä  muuttaja.  Pysyäkseen  edes  jotenkin 
järkevien  kirjoissa  on  jokaisen  ihmisen  pakko 
sensuroida  valtavasta  tietomateriaalista  osa  pois 
ja  yrittää  asettaa  havaintojaan  tuttuun  viiteke¬ 
hykseen.  Kyse  ei  ole  siis  siitä,  pitäisikö  havain¬ 
toja  sensuroida,  vaan  siitä,  miten  niitä  järkevällä 
tavalla  sensuroidaan.  Asioiden  luokittelemiseksi 
täytyy  olla  teorioita  ja  jonkinmoinen  käsitys  siitä, 
mikä  voi  olla  totta  ja  mikä  ei. 

Kirjoittajien  syytösten  kohde,  länsimainen  tie¬ 
de,  käyttää,  nähtävästi  ainoana  lajissaan,  juuri 
niitä  rationaaliseen  ajatteluun  ja  tiedonhankin¬ 
taan  perustuvia  menetelmiä,  joiden  perusteella 
tiedemies,  kun  tiedot  tulevat  ilmeiseen  ristiriitaan 
hänen  käsitystensä  kanssa,  todella  joutuu  muut¬ 
tamaan  käsityksiään. 

Koska  toistaiseksi  ei  tieteellisesti  ole  pystyt¬ 
ty  toteamaan  ainuttakaan  paranormaalia  ilmiötä 
(kirjoittajat  ovat  varmaan  eri  mieltä),  niin  tuskin¬ 
pa  tieteilijät  sen  suhteen  kovin  suurta  dissonanssia 
kokevat.  En  tiedä,  kuinka  suuri  osa  tiedemiehistä 
todella  viitsii  kieltää  niiden  olemassaolon.  He 
ajattelevat  vain,  että  kun  yliluonnollinen  on  yli¬ 
luonnollista,  niin  niiden  tutkimiseen  tarvitaan  yli¬ 
luonnollisia  menetelmiä,  joita  ei  määritelmänsä 
mukaan  ole  olemassa. 

Jos  siis  joku  uskoo  paranormaaliin  ilmiöön  ja 
kuulee  kertomuksia  niistä,  hän  on  dissonanssin 
suhteen  mukavassa  asemassa.  Kun  semmoisia 
ilmiöitä  ei  esiinny,  tilanne  on  neutraali,  ei  siis  risti¬ 
riitaa.  Kun  väitettyä  ilmiötä  tutkitaan  tieteellisesti 
eikä  sitä  enää  esiinnykään,  kas,  se  pakenee  tieteel¬ 
listä  tutkimusta.  Ilmiö  kuitenkin  on,  siitä  uskova 
on  varma.  Onko  tämä  yliluonnolliseen  uskovan 
dissonanssista  eroon  pyrkimistä?  Se  ei  tietysti  ole 
niin  paha  mörkö  kuin  edellinen  versio. 

Tieteen  paradoksi 

Länsimainen  tiede  on  kirjoittajien  mielestä  pa¬ 
radoksaalista  siinä  mielessä,  että  tieteenharjoittaja 
joutuu  asettamaan  itsensä  maailmankaikkeuden 
ulkopuolelle  sen  puolueettomaksi  tarkkailijaksi. 
He  sanovat,  että  paranormaalit  ilmiöt  torjutaan, 
koska  ne  viittaavat  olemuksemme  siihen  puo¬ 
leen,  joka  ei  ole  koskaan  eronnut  universumin 
kokonaisuudesta  ja  jota  sen  vuoksi  käsitteellinen 
ajattelu  ei  tavoita. 

Tieteen  harjoittajien  luulisi  pikemminkin  ko¬ 
kevan  paradoksina  sen,  että  pyrkiessään  saamaan 
tietoa  on  samalla  koko  ajan  pakko  myöntää,  että 

kaikki  varmuus  on  suhteellista.  Mitä  syvemmälle 
ulottuvaan  tietoon  pyritään,  sitä  epävarmemmiksi 
saavutetut  tulokset  ja  teoriat  käyvät.  Lukemat¬ 
tomat  puoltavat  koetulokset  eivät  koskaan  tuo 
absoluuttista  varmuutta  siitä,  että  totuus  on  saavu¬ 
tettu,  mutta  yksi  ainoa  kielteinen  koetulos  riittää 
romahduttamaan  rakennelman. 

Voit  kieltää  varmasti,  mutta  et  voi  koskaan  julis¬ 
taa  varmaa  totuutta.  Tieteilijän  on  pakko  olla  poh¬ 
jimmaltaan  enemmän  kieltäjä  ja  korkealentoisten 
ajatusrönsyjen  sensuroija.  Tikkala  ja  kumppanit 
voivat  vapaasti  uskoa  ylipersoonallisiin  tasoihin¬ 
sa,  jos  eivät  vaadi  niille  muuta  todistetta  kuin 
aivoissa  pyörivät  ajatuksensa  ja  tunteensa. 

Artikkelin  kirjoittavat  vertaavat  tieteilijöitä  us¬ 


kovaisiin.  He  sanovat  myös,  että  tieteen  lopulliset 
totuudet  on  rakennettu  kognitiivisen  dissonanssin 
ehkäisemiseksi.  Mitkä  ihmeen  lopulliset  totuu¬ 
det?  Jos  vertausta  uskoviin  halutaan  käyttää,  niin 
kognitiivisen  dissonanssin  piinaama  tieteilijä  ver¬ 
tautuu  tässä  totuuden  kilvoittelussa  epäuskonsa 
piinaamiin  jumalan  etsijöihin.  Jumalan  etsijät 
yleensä  ilmoittavat  löytäneensä  lopulta  varmuu¬ 
den.  Voihan  olla,  että  se,  joka  ei  sitä  saavuta,  on 
vähemmän  halukas  sitä  julistamaan.  Mutta  tietei¬ 
lijä  joutuu  elämään  koko  ajan  epäuskon  vallas¬ 
sa,  ainakin  ollessaan  todella  suurten  kysymysten 
äärellä.  Niinpä  he  taatusti  kokevat  olevansa  yhtä 
vahvoilla  ihmisenä  elämisessä  kuin  muutkin.  ■ 


Kirjoittaja  on  peruskoulun 
matematiikan,  fysiikan  ja  kemian  lehtori. 

Keskustelua 


Tyhmiä  kysymyksiä  evoluutiosta 

Lyhyehkönä  Skeptikon  lukijakau tenäni  en  ole  huomannut  lehdessä  kirjoituksia,  joissa  lähestyt 
täisiin  evoluutioteoriaa  skeptisestä  näkökulmasta.  Ja  kuitenkin  -  mihin  lehteen  sellainen 
paremmin  sopisikaan! 

Tieteessä  minkään  teorian  ei  pitäisi  nauttia  erityissuojelua  kritiikin  suhteen.  Paitsi  että  kriittistä 
ajattelua  suositaan  tieteen  sisällä,  siihen  tulisi  kai  kyetä  suhtautumaan  periaatteessa  hyväksyvästi  myös 
ulkopuolelta  tulevana.  Tyhmät  mielipiteet  tieteenalansa  ulkopuolelta  kehitysopin  edustajat  voivat  toki 
jättää  omaan  arvoonsa,  mutta  sietänevät  oppimestarin  kärsivällisyydellä  kuitenkin  muutamia  tyhmiä 
kysymyksiä: 


1.  Mikä  on  sattuman  alkuperä? 

Kehitysoppineet  sälyttävät  vastausta  vailla  ole¬ 
vat  kysymyksensä  sattuma-nimisen  tekijäoletta- 
man  harteille.  Elämäkin  syntyi  heidän  mukaansa 
sattumasta.  Tiedemiehet  ovat  lisäksi  selvittäneet 
että  moinen  sattuma  on  luonteeltaan  käsittämättö¬ 
män  suuressa  määrin  epätodennäköinen. 

Onko  sattuma  tosiolevainen?  Ellei  se  ole  sitä,  se 
ei  voi  kaiketi  todellisuudessa  vaikuttaakaan  mihin¬ 
kään.  Eikö  se  ole  silloin  vain  arkikokemuksellinen 
selitys  inhimilliselle  kyvyttömyydelle  ennakoida 
kausaaliketjujen  väistämättömiä  tapahtumia?  Mil¬ 
lainen  olisikaan  fysikaalinen  sattuma?  Voidaanko 
tehokkaimpiinkaan  tietokoneisiin  luoda  ohjelmaa, 
joka  tuottaisi  aitoja  sattumia?  Eikö  ole  niin,  ettäjos 
yritämme  lähestyä  sattuman  varsinaista  olemusta, 
se  pakenee  kuin  kangastus? 

Vapauttaakseen  aineen  syyn  ja  seurauksen  vaih¬ 
toehdottomuuden  kahleesta  sattuma  ei  tietenkään 
voi  itse  olla  osa  kausaaliketjua.  Jos  sattuma  syntyy 
siis  omasta  itsestään,  se  pitäisi  kai  alkaa  kirjoittaa 
isolla  alkukirjaimella!  Entäpä  jos  kehitysoppinei- 
den  teoriassaan  niin  ratkaisevaan  rooliin  asettamaa 
sattumaa  ei  ole  olemassakaan? 

2.  Eikö  kausaliteetti  ole  totaalinen? 

Aikajanan  suuntaisen  kaikkeuden  ulottuvuuden 
havaitsemme  rakenteeltaan  kausaaliseksi.  Eikö 
siis  syyn  ja  seurauksen  laki  vallitse  totaalisesti 
ajassamme  jatkuvaa  prosessia? 

Suuressa  pamauksessahan  aine-energia  luon- 
nonlakeineen  alkoi  muotoutua.  Oliko  tuleva  ke¬ 
hitys  pakattuna  ohjelmana  alun  perin  niissä,  vai 
puuttuiko  prosessiin  myöhemmin  kausaaliketju¬ 
jen  ulkopuolinen  muovaaja?  Jos  puuttui,  niin  mistä 


se  oli  peräisin? 

Eikö  logiikka  pakota  ajattelemaan,  että  kausaa¬ 
liketjujen  keskinäinen  vuorovaikutus  on  niiden 
yhteisen  alkutapahtuman  eli  tekijän  määräämä  ja 
vaihtoehdoton?  Tarvittaisiin  kai  kaksi  itsenäistä 
alkuräjähdystä  kyseisen  ennaltamääräytymisen 
häiritsemiseksi  niiden  välisin  prosessein? 

3.  Mitä  on  evoluutio? 

Puhuessaan  luonnonvalinnasta  tyypillisen  epä¬ 
selvällä  tavallaan  kehitysopin  edustajat  jättävät 
usein  kuulijan  sellaisen  kehäpäätelmän  valtaan, 
että  valinta  on  tuottanut  luonnon  oliot.  Valitse¬ 
minen  ja  tuottaminen  ovat  tietenkin  kaksi  eri  toi¬ 
mintoa.  Valittavia  muotoja  tuottavatkin  evoluu¬ 
tioteorian  mukaan  mutaatiot.  Mutaatioita  tuottaa 
taas  sattuma  itse! 

Eivätkö  todennetut  mutaatiot,  eli  epämuodostu¬ 
mat  ole  tuottaneet  suvun  jatkumisen  ja  selviyty¬ 
misen  kannalta  epäedullisia  ominaisuuksia?  Ei  kai 
hyödyllisten  mutaatioiden  teoria  vain  ole  vedetty 
hihasta  korvaamaan  hankittujen  ominaisuuksien 
periytymisen  teoria,  jonka  tiede  kumosi?  Silloin 
evoluutioteoria  johdettaisiin  hyödyllisten  mutaa¬ 
tioiden  teoriasta,  joka  on  johdettu  evoluutioteo¬ 
riasta. 

Eikö  luonnon  itsevalinnan  teoria  ole  vain  to¬ 
taalisen  kausaliteetin  inhimillinen  tulkinta?  Vai 
lymyääkö  luonnossa,  tieteen  tavoittamattomissa 
sittenkin  salaperäinen  Sattuma  mystisille  epäto- 
dennäköisyyksineen?  Mihin  tarvitsemme  sellaista 
olettamaa? 

Reijo  Siipola 

Tarinoita 

erilaisista  huijauksista 


Vanha  sanonta  “ei  se  ole  tyhmä  joka  pyy¬ 
tää,  vaan  se  joka  maksaa”  pitää  täysin 
paikkansa.  Ihmisten  huijaaminen  on  todella 
helppoa.  Maailmassa  on  meitä  jo  yli  viisi 
miljardia  ja  joukossa  on  kaikenlaisia  herkkä¬ 
uskoisia  tai  epätoivoisia  ylipainoisia.  Jopa 
tavallisia  ja  fiksujakin  ihmisiä  pystyy  huijaa¬ 
maan,  kunhan  vain  keksii  oikeat  keinot. 
Internet  lisää  huijarien  määrää,  koska  mark¬ 
kinointi  on  halpaa  ja  helppoa  ja  näkyvyys 
erittäin  laaja. 

“Täytä  kirjekuoria  kotonasi” 

Finalta-nimisen  yrityksen  toiminta  on  täyttä 
huijausta,  verrattavissa  lähinnä  ketjukirjeisiin. 
Yritys  levittää  ilmaista  infopakettia,  jossa  kau¬ 
pataan  liikeideoita,  eli  mm.  seuraavanlaisia  aloi- 
tuspakkauksia: 

-  Täytä  kirjekuoria  kotonasi,  180  mk 

-  Ostamme  postimerkkejä,  260  mk 

-  Bensa  Club,  280  mk 

-  Tienaa  videolla,  360  mk 

-  TV-Shop-Market,  200  mk 

-  Tienaa  Internetillä,  200  mk 

Tuotteet  ja  hinnat  vaihtelevat  ajoittain.  Kun 
lähetät  pyydetyn  rahasumman  yritykselle,  saat 
aloituspakkauksen,  jossa  on  neuvot  rahan  tienaa¬ 
miseen  kotona.  Esimerkiksi  “Täytä  kirjekuoria 
kotonasi”  -paketin  idea  on  yksinkertaisesti  se, 
että  mainostat  samaista  ilmaista  infopakettia  ja 
lähettelet  sitä  kiinnostuneille.  Jokaisesta  uudesta 
systeemiin  mukaan  tulijasta  saa  provision. 

Muut  aloituspakkaukset  ovat  ilmeisesti  sa¬ 
mansisältöisiä.  Lainaus  ilmaisesta  infopaketista 
Bensa  Clubin  kohdalta:  “Sen  lisäksi,  että  Sinä 
myyt  meille  bensakuittejasi,  on  Sinun  kartutetta¬ 
va  Bensa  Clubin  jäsenmäärää...”.  Eli  samaketju- 
kirjemäinen  toiminta  tässäkin. 

Firma  ei  sinänsä  lupaa  mahdottomia,  vaan 
rahaa  voi  todella  tienata  kotona  olettaen,  että 
firma  maksaa  lupaamansa  provisiot.  Asiassa  ei 
kuitenkaan  ole  mitään  mieltä.  Paketin  hankkija 


Joku  voi  kysyä,  onko  huijaamisessa  lop¬ 
pujen  lopuksi  mitään  pahaa?  “Bisneshän 
maailmaa  pyörittää,  pääasia  että  raha  liik¬ 
kuu."  Muistettakoon,  että  huijarit  eivät  tee 
mitään  tuottavaa  työtä,  joka  viime  kädessä 
kuitenkin  on  kaiken  hyvinvoinnin  perusta. 

Ohessa  elektroniikka-alan  yksityisyrittäjä 
ja  huijareiden  kiusaaja  Jukka  Pöyryn  ko¬ 
koamia  enemmän  tai  vähemmän  tuttuja 
tarinoita  erilaisista  huijauksista. 

joutuu  itse  kustantamaan  mainonnan,  kirjekuoret, 
monisteet,  postimerkit  jne.  Tulopuolella  on  fir¬ 
man  oman  ilmoituksen  mukaan  3  US$:n  provisio 
jokaisesta  uudesta  ketjuun  liittyvästä.  Ja  tämän 
lisäksi  1  US$  jokaisesta  ketjussa  alempana  ole¬ 
vasta  uudesta  asiakkaasta.  Jokainen,  jolle  asian 
saa  myytyä,  on  kilpailija  samoilla  markkinoilla. 
Eli  mitä  enemmän  tekee  bisnestä,  sitä  enemmän 
yrittäjiä  on  jakamassa  samaa  kakkua.  Ei  tällainen 
bisnes  voi  kauaa  pyöriä. 

Ketjukirjeet 

-  Ketjukirjeitä  on  ollut  liikkeellä  lukematto¬ 
mia  iät  ajat.  Osa  niistä  on  harmittomia  ja  jopa 
hauskojakin,  erilaisia  onnentoivotuksia  ja  “lähetä 
vaimosi,  saat  sata  uutta  tilalle”  -juttuja.  Suurin  osa 
niistä  on  kuitenkin  rahaan  liittyviä  ja  laittomia. 
Jotkut  ovat  niillä  todellakin  tienanneet,  useimmat 
kuitenkin  vain  menettäneet  rahansa. 

Ketjukirjeiden  matematiikka  toimii  annettujen 
lupausten  mukaisesti,  yhtä  pientä  yksityiskohtaa 
lukuunottamatta:  maapallolla  asuu  vain  rajalli¬ 
nen  määrä  ihmisiä  ja  vielä  rajallisempi  määrä 
hölmöjä,  jotka  eivät  ymmärrä,  ettei  rahaa  synny 
tyhjästä!  Jos  jotkut  tienaavat  ketjukirjeillä,  niin 
jotkut  muut  vastaavasti  menettävät  täsmälleen 
saman  summan.  Tuotto  määräytyy  sen  mukaan, 
missä  kohdassa  henkilö  tulee  mukaan.  Jos  hän 
on  listan  kärkipäässä,  hän  saattaa  jopa  todellakin 
tienata  jotain.  Mutta  huomattavasti  suuremmalla 

todennäköisyydellä  hän  on  ketjun  häntäpäässä,  eli 
hölmöjen  maksajien  suuressa  joukossa.  Lisäksi 
ketjukirjeet  ovat  laittomia. 

Ketjukirjeet  ovat  siirtyneet  myös  Internetiin. 
Useimmat  uutisryhmiä  seuraavat  ovat  nähneet 
niitä  kyllästymiseen  asti  lähes  kaikissa  ryhmissä. 
Idea  on  seuraavanlainen: 

1 .  Lähetä  yksi  dollari  jokaiselle  viidelle  listalla 
olijalle. 

2.  Poista  listan  ylimmäinen  nimi  ja  lisää  omasi 
alimmaiseksi. 

3.  Lähetä  viesti  vähintään  kahteensataan  uu¬ 
tisryhmään. 

Oletetaan,  että  ketjua  jatkaa  sinun  jälkeesi  viisi 
uutta  ihmistä  ja  aina  joka  portaassa  viisi  uutta 
jne...  Lähetät  listalla  olijoille  5  dollaria  ja  uutis¬ 
ryhmiin  200  viestiä,  joissa  niinesi  on  sijalla  5.  5 
uutta  osallistujaa  lähettää  sinulle  5  dollaria  ja  uu¬ 
tisryhmiin  1000  viestiä,  joissa  niinesi  on  sijalla  4. 
25  uutta  osallistujaa  lähettää  sinulle  25  dollaria  ja 
uutisryhmiin  5000  viestiä,  joissa  niinesi  on  sijalla 
3.  125  uutta  osallistujaa  lähettää  sinulle  125  dol¬ 
laria  ja  uutisryhmiin  25000  viestiä,  joissa  niinesi 
on  sijalla  2.  625  uutta  osallistujaa  lähettää  sinulle 
625  dollaria  ja  uutisryhmiin  125000  viestiä,  joissa 
niinesi  on  sijalla  1.  3125  uutta  osallistujaa  lähet¬ 
tää  sinulle  3125  dollaria  ja  uutisryhmiin  625000 
viestiä,  joista  niinesi  poistunut.  Olet  siis  viiden 
dollarin  sijoituksella  saanut  3905  dollaria  -  tai 
ainakin  muutaman  dollarin.  Sen  verran  monta 
kertaa  tämänkaltainen  ketjukirje  on  jo  planeet¬ 
tamme  kiertänyt,  että  kovin  montaa  uutta  hölmöä 
eivät  200  viestiäsi  varmasti  tavoita. 

Verkostomarkkinointi 

Tunnetaan  myös  nimillä  monitasomarkkinoin- 
ti  ja  MLM  (Multi  Level  Marketing).  Ensin  on 
tietysti  mainittava,  että  verkostomarkkinointia 
on  monenlaista:  rehellistä,  huijausta  ja  kaikkea 
kahden  edellä  mainitun  väliltä. 

Verkostomarkkinoinnin  ideana  on,  että  valmis¬ 
taja  valmistaa  jotakin  tuotetta  ja  myy  sitä  jäl¬ 
leenmyyjille,  jotka  myyvät  tuotetta  kuluttajille  ja 


yrittävät  houkutella  mukaan  uusia  jälleenmyyjiä, 
jotka  edelleen  myyvät  tuotetta  kuluttajille  ja  yrit¬ 
tävät  houkutella  mukaan  uusia  jälleenmyyjiä... 
Tunnettuja  yrityksiä  ovat  mm.  GNLD  (ent.  Gol¬ 
den  Products),  Herbalife,  Oy  Natures  Own  Ab, 
Oy  Bestlife  Ltd,  Green  Family  Oy,  Positiivarit 
Ky,  Prendimi  Markkinointi  Oy,  Suomen  Verkos¬ 
tomarkkinointi  Oy,  United  Feelings  Oy,  Destiny, 
Streamline,  Nefernet,  NWI.  Myytäviä  tuotteita 
ovat  erilaiset  muovit,  laihdutusmenetelmät,  kos¬ 
metiikka,  pesuaineet,  puhelinkortit... 

Verkostomarkkinoinnin  puolustajat  perustele¬ 
vat  menetelmää  mm.  sillä,  että  tuotteita  ei  tarvitse 
mainostaa,  myyntiä  varten  ei  tarvitse  kustantaa 
liiketiloja  eikä  palkata  henkilökuntaa.  Eli  kulut 
ovat  pienemmät  ja  sitä  kautta  tuotetta  ostavien 
pitäisi  muka  saada  hyöty  halvempina  hintoina. 
Mutta  jostain  syystä  tuotteet  ovat  kuitenkin  lä¬ 
hes  aina  kalliimpia  kuin  vastaavat  muut  tuotteet 
lähimarketin  hyllyllä. 

Yksi  asia,  joka  kaikessa  verkostomarkkinoin¬ 
nissa  tuo  väkisinkin  mieleen  laittoman  pyrami- 
disysteemin,  on  se,  että  jokaisen  myyjän  sijainti 
verkoston  eri  tasoilla  vaikuttaa  hänen  provisioi- 
densa  määrään.  Lähellä  huippua  oleva  voi  saada 
hyvätkin  tulot  tekemättä  juurikaan  mitään  hankit¬ 
tuaan  ensin  suuren  määrän  omia  jälleenmyyjiään. 
Haaran  loppupäässä  oleva  jälleenmyyjä  sensijaan 
saattaa  saada  rankasta  myyntityöstään  vain  hy¬ 
vinkin  vaatimattoman  korvauksen. 

Jos  ketjussa  liikkuu  rahaa  millään  muulla  pe¬ 
rusteella  kuin  vain  myytäviä  tuotteita  vastaan  tai 
jos  pelkästään  systeemiin  mukaan  pääsemiseksi 
pitää  maksaa  jotain  ketjussa  ylempänä  oleville, 
mennään  jo  pahasti  laittoman  pyramidisysteemin 
puolelle.  Pyramidisysteemeissäkin  usein  välite¬ 
tään  jotakin  tuotetta,  esimerkiksi  puhelukortte¬ 
ja  tai  vastaavaa,  jotta  systeemi  näyttäisi  vähän 
laillisemmalta.  Päätarkoitus  on  kuitenkin  rahan 
kerääminen  pyramidin  juurelta  huippua  kohti. 
Huipulla  istuva  voi  saada  huikeat  summat,  hie¬ 
man  alempana  olevat  jotakin,  kaikkien  muiden 
joutuessa  pelkästään  maksumiehen  asemaan. 

Hakurobottien  hämääminen 

Tiedon  hakeminen  Internetistä  tapahtuu  yleen¬ 
sä  hakurobotteja  käyttämällä.  Hakurobotit  käy¬ 
vät  lukemassa  WWW-sivuja  indeksoiden  niiden 
sisällön  omiin  tietokantoihinsa  ja  antavat  sitten 
käyttäjille  linkkilistan  sivuista  joilla  haettu  sana 
esiintyy.  Monet  ovat  keksineet  oivan  tavan  hä¬ 
mätä  robotteja  ja  sitä  kautta  saada  paljon  lisää 

kävijöitä  sivuilleen.  Laittamalla  omalle  sivulle 
piiloon  tai  jopa  näkyviin  paljon  useimmin  haet¬ 
tuja  sanoja,  löytyy  linkki  omalle  sivulle  aina  noita 
yleisimpiä  hakusanoja  käytettäessä. 

Itsekin  kokeilin  samaa  omalla  kotisivullani. 
Suomen  suosituimman  hakupalvelun  Ihmemaan 
haun  TOPlOO-listalta  otin  100  haetuinta  sanaa 
ja  monistin  niitä  kotisivuni  loppuun.  Laitoin 
sanat  mustalla  tekstillä  mustalle  pohjalle,  joten 
ne  eivät  olleet  suoranaisesti  sivuani  katsoneiden 
näkyvissä.  Pyysin  Ihmemaan  hakurobottia  käy¬ 
mään  indeksoimassa  sivuni.  Kohta  alkoi  sivuni 
kävijämäärälaskuri  pyöriä  villisti.  Viikon  aikana 
kävi  noin  1000  vierasta  normaalin  määrän  oltua 
aikaisemmin  noin  50-100  viikossa. 

Yksi  tapa  parantaa  hakujen  osuvuutta  olisi 
pisteyttää  sanoja  esimerkiksi  seuraavasti:  1000 
pistettä,  jos  sana  esiintyy  domain-nimessä;  100 
pistettä,  jos  koko  osoitteessa  tai  sivun  otsikossa; 
10  pistettä,  jos  alaotsikoissa;  1  piste,  jos  muualla 
tekstissä 

Pelisysteemit 

Kuponkivihkojen  vakioantia  ovat  mainokset, 
joissa  joku  yritys  kauppaa  lähes  varmaa  systee- 
miään  rahapeleissä  voittamiseksi.  Systeemejä  on 
kaupiteltu  vaikka  minkälaisia  ja  lähes  kaikkiin  eri 
rahapeleihin  sovellettuina.  Tässä  eräs  malli: 

“Uusi  käänteentekevä  uutuus  vakio-veikkaa¬ 
jille.  Veikkaa  kaksi  kotivoittoa  ja  voita  vähintään 
6000  mk  viiden  viikon  sisällälTällä  systeemillä 
sinun  tarvitsee  veikata  vain  kaksi  varmaa  koti- 
voittoa  ja  voit  keskimäärin  saada  jopa  lxl  2+3x1 1 
oikein!  Sellainen  tulos  vastaa  yleensä  yli  6000 
markan  voittoa!  Lisäksi  systeemillä  voit  saada 
13  oikein  lähes  joka  kerta,  mikäli  kierroksel¬ 
la  toteutuu  viidestä  kymmeneen  kotivoittoa.  Ja 
mikä  parasta,  panoksesi  on  vain  64  markkaa 
viikossa!” 

“On  myös  mahdollista,  että  et  voita  systeemillä, 
mutta  se  ei  ole  sinun  ongelmasi.  Takaamme,  että 
käytettyäsi  systeemiä  viisi  viikkoa  olet  voittanut 
vähintään  6000  markkaa.  Mikäli  et  ole  voittanut. 


maksamme  systeemin  hinnan  sekä  veikkaukseen 
käyttämäsi  summan  takaisin.  Ainoa  vaatimuk¬ 
semme  on,  että  valitsemasi  kaksi  kotivoittoa  ovat 
olleet  oikein  tämän  viiden  viikon  ajan.” 

Homman  juju  kätkeytyy  tietysti  mainoksen 
kahdessa  viimeisessä  lauseessa  olevaan  ehtoon. 
Lauseita  ei  ole  edes  tarvinnut  painaa  kovin  pienel¬ 
lä  tekstillä,  koska  keskiverto  ihminen  ei  yleensä 
paneudu  niiden  sisältöön  niin  paljoa,  että  ymmär¬ 
täisi  kuinka  häntä  huijataan. 

Kuka  tahansa  matemaatikko  laatii  hetkessä 
vastaavanlaisen  systeemin,  jossa  luotetaan  muu¬ 
tamaan  varmaan.  Jos  varmaksi  veikatut  pitävät, 
niin  systeemillä  todellakin  voittaa.  Mutta  kun  ne 
niinsanotut  “varmat”  eivät  ikinä  kuitenkaan  ole 
aivan  varmoja!  Jos  yhdenkin  kerran  jompikumpi 
niistä  kahdesta  varmasta  pettää  viiden  viikon 
aikana,  et  voi  vaatia  rahojasi  takaisin!  Tarkastel¬ 
laanpa  tätä  lähemmin: 

Oletetaan,  että  joka  toinen  veikkauksen  jalka¬ 
pallo-  tai  jääkiekko-otteluista  päättyy  kotivoit- 
toon.  Tällöin  todennäköisyys  sille,  että  näin  käy 
kahdessa  satunnaisesti  valitussa  ottelussa  kum¬ 
massakin  on  1 :4.  Todennäköisyys  sille,  että  sama 
tapahtuisi  kahtena  viikkona  peräkkäin  on  1:16, 
kolmena  viikkona  1:64,  neljänä  viikkona  1:256 
ja  viitenä  viikkona  jo  peräti  1:1024.  Eli,  yhdel¬ 
lä  systeemin  ostaneista  1024:stä  on  todellakin 
hyvä  mahdollisuus  voittaa  suurehko  summa,  eikä 
hän  siinä  tapauksessa  mene  vaatimaan  rahojaan 
takaisin.  Jos  hän  ei  kuitenkaan  voita,  palauttaa 
firma  mukisematta  hänelle  rahat  takaisin.  Loppu¬ 
jen  1023:n  varmat  eivät  pidä,  eikä  ilmoituksessa 
mainittu  ehto  täyty,  eivätkä  he  voi  vaatia  rahojaan 
takaisin! 

Nämä  1024  systeemin  ostanutta  ovat  tuoneet 
firman  kassaan  202752  markkaa,  joista  yhdelle 
pitää  palauttaa  alle  600  markkaa  takaisin. 

Lomaosakebisnes 

Teneriffalla  kaupunkien  kaduilla  kävellessä  on 
pahimmillaan  ollut  50  metrin  välein  joku  lupaa¬ 
massa  hienoja  palkintoja  vain  siitä  hyvästä,  että 
lähtisi  pariksi  tunniksi  tutustumaan  uuteen  erin¬ 
omaiseen  tapaan  “omistaa”  lomansa,  sensijaan 
että  “vuokraisi”  sen  joka  kerta  erikseen.  Kerran 
vastasimme  kutsuun  vaimoni  kanssa  myöntäväs¬ 
ti. 

Ajoimme  taksilla  juuri  valmistuneen  näköi¬ 
sen  lomaparatiisin  pihaan.  Siellä  meidät  ohjat¬ 
tiin  uima-altaan  äärelle  ja  tarjottiin  ensin  vähän 
limonaatia  ja  pikkupurtavaa.  Sitten  yksi  toimitsija 

otti  meidät  haastatteluun  ja  kyseli  olemmeko  nai¬ 
misissa,  ammatit,  tulot  yms.  Joku  toinen  toimit¬ 
sija  kuljetti  meitä  ympäriinsä  esitellen  paikkoja, 
huoneistoja,  palveluja  ja  kaikkea  muuta  hienoa, 
mitä  alueelta  löytyi. 

Lopuksi  meidät  vietiin  ravintolasalin  puolelle, 
jossa  taas  tarjottiin  juotavaa  ja  pientä  syötävää, 
ja  varsinainen  lopullinen  myyntimies  istui  seu¬ 
raamme  allekirjoitusta  vailla  olevat  kauppakirjat 
mukanaan.  Hän  kertoi,  kuinka  lomaosake  pitäisi 
nyt  ehdottomasti  ostaa,  kuinka  sen  hankittuamme 
lomailu  olisi  helppoa  ja  edullista,  lomaviikon 
voisi  pientä  korvausta  vastaan  vaihtaa  eri  viikolle 
tai  jopa  kokonaan  eri  kohteeseen,  osakkeen  arvo 
säilyisi  hyvin  ja  jopa  kasvaisi... 

Tarkoituksena  oli  siis  myydä  meille  yhden  vii¬ 
kon  omistusosuus  noin  40  neliömetrin  kokoiseen 
kaksioon.  Hintaa  pyydettiin  noin  40  000  mk, 
jonka  lisäksi  vuosittainen  hoitovastike  olisi  noin 
300  mk.  Kauppakirjat  pitäisi  allekirjoittaa  heti, 
sillä  toista  tilaisuutta  ei  enää  tulisi. 

POKS!  Naapuripöydästä  kuului  kova  poksah- 
dus  ja  totesimme,  kuinka  kuohujuoma  virtasi 
siellä  juuri  tehdyn  kaupan  kunniaksi.  “Kas  kas, 
näyttää  tyytyväinen  pariskunta  juhlistavan  te¬ 
kemäänsä  hyvää  päätöstä.  Teillekin  on  jo  pullo 
jäissä  valmiina,  nimi  vain  tuohon  niin  pääsemme 
korkkaamaan.” 

Sanoimme  myyjälle,  että  emme  halua  tehdä 
ostopäätöstä  hätäisesti  nyt,  vaan  haluamme  har¬ 
kita  asiaa.  Pyysimme  esitteitä  ja  yhteystietoja 
mukaamme.  Myyjä  ilmoitti,  että  se  ei  käy,  vaan 
kauppa  pitää  tehdä  nyt  heti  tai  sitten  ei  ollenkaan. 
Niinpä  ilmoitimme,  että  sitten  ei  tule  kauppo¬ 
ja.  Vielä  hetken  jatkuneen  kinaamisen  jälkeen 
myyntimies  lopulta  uskoi  meitä  ja  ohjasi  meidät 
tylysti  ulko-ovelle.  Vaadin  luvatun  taksimatkan 
takaisin  keskustaan  ja  pitkin  hampain  se  lopulta 
järjestyi.  Koko  hommaan  kului  aikaa  noin  4-5 
tuntia  luvatun  kahden  sijasta. 

Palkinto,  yksi  kahden  hengen  kahden  viikon 
Englannin  loma,  tuli  myöhemmin  kotiosoittee¬ 
seen  postitse.  Ilmeni,  että  matkat  kohteeseen  pi¬ 
täisi  itse  maksaa,  mutta  majoitus  on  “ilmainen”. 
Hotellin  saa  valita  hienosta  värillisestä  vihko¬ 
sesta  suuresta  valikoimasta.  “Ilmainen”  majoitus 
edellyttää  ruokailua  kyseisessä  hotellissa  kerran 
päivässä  hintaan  200-300  mk.  Hinta  on  suunnil¬ 
leen  sama  kuin  vastaavantasoisissa  englantilai¬ 
sissa  hotelleissa  majoituksen  ja  ruokailun  hinta 
yhteensä. 

Mikä  mättää?  Ensinnäkin  edullisuudesta. 
Olisimme  saaneet  kieltämättä  hienon  kaksion 


käyttöömme  loppuiäksemme  joka  vuosi  tietyllä 
viikolla,  vain  matkat  olisi  pitänyt  maksaa.  Ei 
tarvitse  kuitenkaan  kauaa  asiaa  tutkia,  kun  to¬ 
teaa  että  lennot+viikko  hotellissa,  eli  normaalin 
pakettimatkan  hinta  Kanarialle  on  keskimäärin 
noin  2000  mk.  Pelkät  lennot  voi  saada  noin  1600 
markalla,  jos  sattuu  saamaan  paikan  joltain  tilaus¬ 
lennolta.  Lomaosakkeesta  olisi  lisäksi  pitänyt 
maksaa  300  mk  hoitovastiketta  joka  ikinen  vuosi, 
vaikka  ei  olisi  viikkoaan  käyttänytkään.  Mitä 
tässä  siis  olisi  säästänyt? 

Lomaosake  sijoituskohteena  ei  myöskään  olisi 
tuottanut  useiden  prosenttien  arvonnousua  vuo¬ 
sittain  lupausten  mukaisesti.  Esimerkiksi  Keltai¬ 
sessa  Pörssissä  kaupitellaan  kymmeniä  tuhansia 
maksaneita  lomaosakkeita  5-15  000  markalla, 
joka  siis  on  todellinen  kysynnän  ja  tarjonnan 
määrittämä  hintataso. 

40  neliömetrin  kaksio  myydään  siis  noin  50 
x  40  000  mk,  joka  tekee  2  miljoonaa.  Katetta 
on  kovasti.  Lomaosakkaat  kustantavat  kaiken 
jälkeenpäin  tapahtuvan  huoneiston  ylläpidon  hoi¬ 
tovastikkeellaan:  50  viikkoa  a  300  mk  =  15  000 
mk/kaksio,  kyllä  pitäisi  riittää. 

Kaiken  kaikkiaan  homma  on  täysin  laillista, 
eikä  sinänsä  ole  mitään  pahaa,  jos  joku  yrit¬ 
tää  myydä  tavaraansa  tai  palveluaan  ylihinnalla. 
Arveluttavaksi  ja  suorastaan  huijaukseksi  asian 
tekee  myyntitapa,  eli  hyökkäävä  ja  päällekäyvä 
menetelmä,  josta  kaikenlainen  moraali  on  kau¬ 
kana.  Kaikki  psykologiset  keinot  on  otettu  käyt¬ 
töön,  ensin  asiakasta  suorastaan  aivopestään  ja 
sitten  kaikenlaisin  metkuin  yritetään  saada  hänet 
allekirjoittamaan  kauppakirja  kovalla  kiireellä 
ilman,  että  hänelle  jää  aikaa  harkita  päätöstään. 
Moni  muukin  on  kertonut  mainitsemastani  kuo- 
hujuomapullon  poksahduksesta  naapuripöydässä 
juuri  kaupanteon  kriittisellä  hetkellä;  silkkaa  hui¬ 
jaustako  siis  kaikki? 

Suomessa  samaa  harrastetaan  paljon  esimer¬ 
kiksi  myymällä  Lapissa  sijaitseviin  mökkeihin 
viikko-osakkeita.  Jos  saa  myytyä  300  000  markan 
mökin  50  kertaa  ä  20  000  mk,  eli  miljoonalla 
markalla,  niin  onhan  se  hyvä  bisnes.  Myyjälle 
nimittäin.  ■ 


Lisää  huijauksia:  www.sci.fi/~jpoyry/jpoyry.html 

Miksi  seitin  harrastaja  on 
usein  skeptikko? 


Tämän  lehden  päätoimittaja  pyysi  minua 
kirjoittamaan  jutun  siitä,  miksi  niin  moni 
science  fictionin  harrastaja  on  skeptikko.  Ky¬ 
symys  hämmästytti  minua  hieman,  koska  se  oli 
niin  asiantuntevasti  ja  osuvasti  esitetty.  Moinen 
ei  ole  kovin  yleistä,  kun  kyse  on  “scifi-nörttien 
rakkaasta  harrastuksesta”.  Jokainen  maamme 
scifi-fandomin  aktiivi  on  havainnut  saman  kuin 
päätoimittajakin. 

Silti  minuakin  on  kutsuttu  niin  ufouskovai- 
seksi  kuin  scientologiankin  palvojaksi.  Muu¬ 
tamilla  scifi-pienlehdillä  on  ollut  vaikeuksia 
päästä  pois  rajatietoihmisten  nettilinkkilistoil- 
ta,  sillä  “samalla  asiallahan  me  loppujen  lopuk¬ 
si  olemme”.  Tottahan  toki,  ja  scifikirjallisuuden 
tyypillisin  henkilö  on  vihreä  marsilainen  ja 
dekkareissa  hovimestari  on  aina  syyllinen. 

Päätoimittajan  kysymys  osoittaa,  että  hän 
tuntee  science  fictionin  todellisen  sisällön.  Tai 
paremminkin  pitäisi  nykyään  puhua  spekula¬ 
tiivisesta  fiktiosta,  sillä  tyylilajin  rajoittaminen 
pelkästään  tieteellisiin  tarinoihin  on  yksinker¬ 
taisesti  virhe. 

Kun  puhutaan  varsinaisista  seitin  harrasta¬ 
jista,  ei  puhuta  ihmisistä,  jotka  käyvät  kat¬ 
somassa  kaikki  Hollywoodin  suuren  budjetin 
avaruusleffat.  Seitin  varsinainen  harrastaminen 
on  syvällisempää.  Se  on  lukemista,  hyvin  usein 
se  on  kirjoittamista,  minulle  ja  monille  muille 
se  on  ennen  kaikkea  “entä  jos?”  -kysymysten 
pohtimista. 

Poikkeuksia  löytyy  helpostikin,  mutta  hie¬ 
man  liioitellen  ja  ilman  suurta  valehtelua  voi¬ 
daan  sanoa,  että  1960-luvulta  alkaen  scifi  on 
ollut  tämän  planeetan  älykkäintä  kirjallisuut¬ 
ta.  Hän  ken  lukee  todellista  science  fictionia, 
joutuu  rassaamaan  aivojaan.  Tekstit  eivät  ole 
yleensä  vaikeatajuisia,  mutta  ne  pistävät  mielen 


liikkeelle. 

Kun  on  lukenut  fiktiivistä  älykästä  tekstiä, 
alkaa  väkisinkin  epäillä  faktaksi  väitettyjä 
teorioita,  jotka  eivät  ole  edes  yhtä  vedenpitä¬ 
viä  kuin  fiktio.  Yritin  itse  lukea  scientologien 
Dianetiikkaa,  mutta  tunsin  älyäni  aliarvioita¬ 
van  hieman  liian  räikeästi.  Ehkä  parin  viikon 
aivopesukurssin  jälkeen  olisin  päässyt  samalle 
aaltopituudelle  Hubbardin  kanssa. 

Science  fictionin  kirjoittajilla  on  usein  tie¬ 
teellinen  tausta  tai  ainakin  he  ovat  hyvin  kou¬ 
lutettuja  tai  laaja-alaisesti  itseoppineita  ihmi¬ 
siä.  On  loogista,  että  heidän  lukijansa  ovat 
usein  samankaltaisia.  Tämä  porukka  epäilee  jo 
luonnostaan.  Tieto  ei  lisää  tuskaa,  vaan  kykyä 
epäillä. 

Science  fictionin  tarjoamat  vaihtoehtoiset 
ratkaisut  tai  peräti  kokonaiset  vaihtoehtomaa- 
ilmankaikkeudet  ovat  koko  tyylilajin  perusta. 
Vaihtoehtoisuudesta  on  mahdotonta  nauttia, 
ellei  itse  ole  kiinni  todellisuudessa.  Ja  kun  on 
kiinni  todellisuudessa,  on  vaikea  uskoa  sel¬ 
vänäkijöihin  ja  käsilläparantajiin. 

Viimeinen  pisara  scifi-fandomin  skeptisyy¬ 
delle  on  harrastajien  ylireagointi.  Kun  on  usein 
kuullut,  miten  kuulemma  odotamme  alienien 
valloituksen  alkavan  hetkenä  minä  hyvänsä, 
luonnollinen  reaktio  on  ottaa  täysin  vastak¬ 
kainen  kanta.  “Työntäkää  te  ne  satuolentonne 
syvälle...” 

Scifisti  ajattelee  luonnostaan  “liikaa”.  Tällai¬ 
set  ihmiset  ovat  hyvin  usein  skeptikkoja.  Näin 
yksinkertaista  se  pohjimmiltaan  on. 

Marko  Ahonen 
Jyväskylän  Science  Fiction  -seura  42 


Lyhyet 


Ihmisten  tekemiä 
viljaympyröitä 

Viime  heinäkuussa  ilmestyi  Espoon  keskuk¬ 
sen  läheisille  pelloille  Söderskogiin  kaksi 
viljaympyrää.  Mielenkiintoista  asiassa  oli,  että 
ufotutkijat  sanoivat  kuvioiden  olevan  ihmisten 
tekemiä. 

Kritiikin  poikanen  on  siis  hiipinyt  myös  vil- 
jaympyrätutkimukseen.  Noinkohan  Skeptikko- 
lehden  artikkeleilla  olisi  jotain  tekemistä  asian 
kanssa? 

Myöskään  Ilta-Lehti  ei  uskonut  humanoidien 
vierailleen  pellossa,  sillä  lehden  mukaan  ympy¬ 
röiden  läheltä  löytyi  ihmisten  tekemä  polku. 

Nobelisti 
puhuu  huuhaan 
puolesta 

Puolipopulaarisen  Physics  World-  lehden  lo¬ 
kakuun  numerossa  muuan  Brian  Josephson 
(fysiikan  nobelisti  1973,  Cambridgen  yliopiston 
tutkijana  edelleen)  puhuu  huuhaan  puolesta. 

Josephson  esittää,  että  parapsykologian  tutki¬ 
musta  tulisi  lisätä;  ESPynnä  muut  parapsykologi¬ 
set  ilmiöt  saattavat  selittyä  sillä,  että  eläville  orga¬ 
nismeille  on  kehittynyt  kyky  käyttää  hyväkseen 
“ei-lokaalejakvanttikorrelaatioita”,  eli  ulkomaan 
kielellä  “entanglementejä”.  Suomennosta  kysei¬ 
selle  termille  ei  ole,  mutta  suunnilleen  kyseessä 
on  ympäristöstään  erillään  olevan  kvanttisystee- 
min  eri  osien  väliset  “haamuvuorovaikutukset”, 
jotka  kyllä  ovat  myös  kokeellisesti  todennettu 
asia  (näiden  EPR-kokeiden  tekijät  ovat  muuten 
muiden  joukossa  Nobel-komitean  listoilla). 

Lähinnä  asiassa  ihmetyttää  tämän  aika  tuulesta 
temmatun  väitteen  täydellinen  perustelematto- 
muus  tuossa  lyhyessä  kirjoituksessa.  Mutta  toi¬ 
saalta  voisi  kuvitella  että  nobelisti  tietää  mistä 
puhuu,  ellei  ole  vanhemmiten  tullut  täysin  se¬ 
niiliksi. 

Mika  Sillanpää 


Espoon  pelloilla  outuja  vifiavmpvTiörtä 


Asiasta  teki  jutun  myös  MTV3:n  kymmenen 
uutiset  -  loppukevennyksessään. 

Uudelleensyntymis- 
terapia  tappoi 
pikkutytön 

Skeptical  Inquirer  -lehti  kertoo  syys-/loka 
kuun  numerossaan  10-vuotiaasta  tytöstä,  joka 
tukehtui  kuoliaaksi  uudelleensyntymisterapian 
aikana  huhtikuussa  Coloradossa. 

Terapiassa  tyttö  sidottiin  kokonaan  flanellihuo- 
van  sisään  ja  hänen  päänsä  ympärille  asetettiin 
isoja  tyynyjä.  Istunto  kesti  reilut  puoli  tuntia  ja 
kun  huopa  poistettiin  tyttö  makasi  omassa  oksen¬ 
nuksessaan  eikä  enää  hengittänyt. 

Tapahtumasta  kuvattu  videonauha  osoittaa,  että 
tyttö  huusi  useitakertoja,  ettei  pysty  hengittämään 
ja  että  hän  kuolee.  Tutkijoiden  mukaan  terapeutti 
painoi  silloin  tyynyjä  tyttöä  vasten  ja  sanoi:  “Ha¬ 
luat  kuolla?  Selvä,  kuole  sitten.” 

Terapeutti  ja  neljä  muuta  henkilöä  joutuvat 
vastaamaan  teoistaan  oikeudessa. 

Tytön  äiti  oli  hakenut  terapiasta  apua  tytön  ma¬ 
sennukseen.  Kahden  viikon  terapiakuurin  hinta 
oli  7000  dollaria. 

Uudelleensyntymisterapian  kehitti  Leonard 
Orr  vuonna  1970.  Vuoden  1993  jälkeen  on  myös 
kaksi  muuta  lasta  kuollut  tukehtumiseen. 

Huopa  edustaa  terapiassa  äidin  kohtua  ja  tyy¬ 
nyjen  paineleminen  synnytyssupistuksia. 

Keskustelua 


Ärtynyt  paksusuoli 
on  myös  soomaa 


Kunnioitettu  opettajani  ja  vuosientakai- 
nen  työtoverini  professori  Veikko  Näntö 
referoi  Skeptikko-lehden  numerossa 
2/2000  Duodecimin  kirjoitusta  sähköherkkyy- 
destä.  Eräässä  epäkeskeisessä  lauseessa  hän  mai¬ 
nitsee:  “Somatisointi?  Ajatellaan,  että  näissä  oi¬ 
reiden  syy  haetaan. ..ympäristötekijöistä...  Monia 
ympäristö-oireyhtymiäon  kuvattu  (kuten)  ärtynyt 
paksusuoli.  ‘Näissä  potilaat  ja  heitä  hoitaneet 
lääkärit  alkavat  mieltää  yleiset  oireet  oireyhty¬ 
miksi  ilman,  että  syy-yhteydestä  on  tieteellistä 
näyttöä.’” 

Ärtynyt  paksusuoli  (irritable  bowel  syndrome  = 
IBD)  ei  kuitenkaan  näytä  olevan  pelkkää  psyko- 
somatisointia.  Tutkimus  sen  tiimoilta  on  nykyään 
varsin  vilkasta,  sillä  näyttää  olevan  mahdollista 
kehittää  patofysiologiaan  perustuvia  lääkkeitä 
tähän  tautiin.  On  näet  todettu,  että  suolistossa 
sijaitsevien  serotoniini-  eli  5-hydroksitryptamii- 
nireseptoreiden  stimuloituminen  laukaisee  pe- 
ristalttisen  refleksin  ja  ylläpitää  suolensisäistä 
jännitystä  ja  painetta,  millä  on  selitetty  IBH:hen 
kuuluva  vatsakipu. 

Suolistossa  on  jo  pitkään  tiedetty  olevan  ai¬ 
nakin  neljä  eri  serotiniinireseptorin  alatyyppiä 
(5-HT, ,  5-HT, ,  5-HT,  ja  5-HT,)  (Bradley  et  ah, 
1986;  Bockaert  et  ah,  1992,  Humphrey  et  ah, 
1993,  Hoyer  et  ah,  1994).  Näistä  tiedetään,  että 
5-HT,-  ja  5-HT4  -reseptorit  vaikuttavat  keskei¬ 
sesti  suoliston  tonuksen  säätelyyn,  mutta  koska 
sopivia  farmakologisia  vaikuttajia  5-HT,  ja  5-HT, 
-reseptoreille  ei  ole,  on  näiden  alatyyppien  mer¬ 
kitys  ihmisen  IBD:n  patofysiologiassa  epäselvä. 
Näiden  neljän  reseptorialatyypin  lisäksi  on  tun¬ 
nistettu  5-HT,  (Erlander  et  ah,  1993;  Wisden  et 
ah,  1993),  5-HT6  (Monsma  et  ah,  1993)  ja  5-HT, 
(Shen  et  ah,  1993),  joista  ainakin  5-HT  -rcscpto- 
rilla  on  merkitystä  suolen  motiliteetille,  koska  se 
ekspressoituu  ihmisen  mahalaukussa,  ileumissa 
ja  paksussasuolessa  (Bard  et  ah,  1993). 


Vanhastaan  tiedetään,  että  kliinisessä  käytössä 
olevat  selektiiviset  5-HT,  reseptoriantagonistit 
tropisetroni  ja  ondansetroni,  joita  käytetään  pa¬ 
hoinvoinnin  ehkäisyyn  ja  hoitoon,  aiheuttavat 
haittavaikutuksina  mm.  ummetusta.  Tämänta¬ 
paisten  tietojen  pohjalta  on  käymässä  yhä  ilmei¬ 
semmäksi,  että  IBD  -  vaikka  siihen  liittyy  selkeä 
psyykkinen  komponentti  -  on  osin  somaattinen 
tauti,  jossa  5-HT-  eli  serotoniinireseptoreiden 
toiminta  tai  säätely  on  viallista. 

USA:n  markkinoille  on  vastikään  rekisteröity 
lääke,  alosetroni,  jonka  käyttöaiheena  on  ripuli- 
painotteinen  IBD.  Kyseinen  lääke  vaikuttaa  juuri 
serotoniinireseptoreiden  kautta.  Lisää  lääkkeitä 
ollaan  kehittämässä  rationaalisen  lääkekehittelyn 
konseptilla  IBD:n  hoitoon,  ja  näille  on  yhteistä 
juuri  5-HT-reseptorin  moduloiminen. 

On  siis  tärkeää,  että  olemme  avoimia  sillekin 
mahdollisuudelle,  että  epämääräisiä  oireyhtymiä 
yhdistää  sittenkin  jokin  patofysiologinen  tekijä, 
kuten  IBDissa  serotoniinireseptori.  Itse  asiassa 
valveutunut  kliinikko  voi  hyvin  yhdistellä  ha¬ 
vaintojensa  perusteella  erilaisia  oireita  syndroo¬ 
miksi  ja  kuinka  ollakaan,  syyksi  saattaa  paljastua 
hoidettava  yhteinen  nimittäjä. 

Juuri  nyt  on  matka  moiseen  pitkä  mitä  tulee 
esim.  sähköherkkyyteen,  amalgaamisyndroo- 
maan  tai  vaikkapa  hiivasyndroomaan,  mutta 
tiedä  häntä,  jos  tulevaisuus  avaisi  näidenkin  oi¬ 
reyhtymien  ymmärtämistä  älyllisesti  kahlitsevan 
Gordionin  solmun. 

Robert  Paul 
Sisätautien  dosentti 

Kevyet 


Skeptismin  Uhrien  Tuki 
-  yhdistys  kaipaa 
jäseniä  ja  varoja 


SkUTu  eli  Skeptismin  Uhrien  Tuki  on  tois¬ 
taiseksi  rekisteröimätön  yhdistys,  jonka 
tavoitteena  on  tukea  tieteellisen  maail¬ 
mankuvan  uhreiksi  joutuneita  viattomia  ihmisiä. 
SkUTu  järjestää  uhreille  lahjoitusvaroin  terapiaa, 
jolla  heidät  pyritään  parantamaan  entiselleen.  Yh¬ 
distyksen  toiminta  alkaa  heti,  kun  jäseniä  ja  varoja 
on  riittävästi. 

SkUTu-terapia  alkaa  siten,  että  uhri  ottaa  yhdis¬ 
tykseen  yhteyttä  ja  haluaa  parantua  skeptismis- 
tään.  Tärkeintä  on  nimenomaan  halu  parantua, 
ilman  sitä  ei  saada  pysyviä  tuloksia,  vaan  uhri 
vajoaa  takaisin  tieteelliseen,  ateistiseen  maail¬ 
mankuvaan  ja  evopimeyteen. 

Skeptismin  uhri  on  usein  tuskainen  ja  ahdistu¬ 
nut.  Häneltä  on  riistetty  uskontonsa,  ystävämme 
avaruudesta,  ehkä  hänen  rakas  Urantia-kirjansa- 
kin  on  osoitettu  muka  perättömäksi,  ehkä  hänen 
kaivonkatsomistaitonsa  on  romutettu  “rehellises¬ 
sä”  kokeessa,  ehkä  evouskovaiset  ovat  väkival¬ 
taisesti  käännyttäneet  häntä  jne. 

Terapian  kulku 

1 .  Ensimmäinen  asia  on  tietysti  tilanteen  kartoi¬ 
tus.  SkUTu:n  luotettava  asiantuntija  haastattelee 
uhria  E-mittaria  apuna  käyttäen  mahdollisten  en- 
grammien  selvittämiseksi.  Astrologi  laatii  tarkan 
ja  täydellisen  astrologisen  kartan  ja  selonteon 
siitä.  Uhrista  otetaan  täydelliset  aura-  ja  kirlian- 
valokuvat.  Selvänäkijä  ja  astraalimatkaaja  hank¬ 
kivat  tietoa  uhrin  sielusta  ja  astraaliruumiista.  Yh¬ 
distys  käyttää  myös  hypnoosihaastattelua,  jossa 
tarkistetaan  mm.  uhrin  aikaisemmissa  elämissä 
kokemat  traumat. 

2.  Kun  tilanne  on  selvitetty,  valitaan  sopiva 
lääkehoito  ja  terapia,  jotka  palauttavat  mm.  ke¬ 
hon,  astraaliruumiin,  chakrat,  auran,  tonaalin 
ja  naguaalin,  etiäisen,  sielun  ja  thetanin  niiden 
alkuperäiseen  vetreään  kuntoon.  Homeopatia- 


lääkkeet  muodostavat  SkUTu: n  lääkehoidon  pe¬ 
rustan.  Erilaiset  fyysiset  terapiat  ovat  hoidossa 
myös  vahvasti  mukana:  akuhieronta,  akupainelu, 
akupunktio,  aromaterapia,  kuhnekylvyt,  moksa, 
vyöhyketerapia  ja  väriterapia. 

3.  Uhrin  sielun  hoito  on  toki  myös  tärkeätä. 
Yhdistyksen  OOBE-asiantuntija  neuvoo,  kuin¬ 
ka  tehdään  tervehdyttäviä  astraalimatkoja.  Päi¬ 
vystämässä  on  myös  mm.  evankelis-luterilaisia, 
ortodokseja,  katolisia,  mormoni-  yms.  pappeja, 
Jehovan  todistajia,  lestadiolaisia,  iriadamant-in- 
tiaaneja,  teosofeja,  vapaamuurareita,  kelttiläisiä 
druideja,  saatananpalvojapappeja,  satanisteja, 
suomalaiseen  muinaisuskoon  perehtyneitä  sha¬ 
maaneja,  kansanedustajia,  skientologeja,  Chris¬ 
tian  scientistejä,  muslimeja,  juutalaisia,  kreatio¬ 
nisteja,  amisheja,  wiccoja,  velhoja,  noitia,  mustia 
maagikkoja,  valkoisia  maagikkoja,  joulupukiste- 
ja  ja  buddhalaismunkkeja,  mikäli  uskonnollinen 
maailmankuva  kaipaa  vahvistusta. 

4.  Mikäli  skeptikkojen  “järjelliset  perustelut” 
ovat  saaneet  tosiasiat  hiipumaan  mielestä,  uhrille 
järjestetään  apua  yhdistyksen  päivystäviltä  ufo¬ 
tutkijoilta,  vampyyrin-  ja  kummitustenmetsäs- 
täjiltä,  meedioilta,  selvänäkijöiltä,  astrologeilta, 
kreationisteilta,  grafologeilta,  ESP-tutkijoilta, 
salaliittoteoreetikoilta  ja  lukemattomilta  muilta 
rajatiedon  asiantuntijoilta.  Uhreille  järjestetään 
yhdessä  muiden  skeptismistä  parantuneiden  ih¬ 
misten  kanssa  myös  mm.  kaivonkatsomis- ja  ast- 
raalimatkailukursseja.  Tervetuloa  mukaan! 

5.  Terapia  on  luonnollisesti  ilmaista  poislukien 

yhdistyksen  jäsenmaksut,  kurssimaksut  ja  vapaa¬ 
ehtoiset  lahjoitukset.  ■ 

Lisätietoja 

Niilo  Paasivirta,  np@co.jyu.fi 

English  summary 


When  does  the 
millennium  change? 

By  Jouko  Koppinen 

The  foolishness  in  connection  with  the  last 
millennium-change  reminds  you  of  the  diffi- 
culties  in  determining  the  flight  of  time.  The 
calendar  has  been  more  or  less  confused  from 
the  beginning.  For  a  very  short  time  only  time 
has  been  calculated  with  a  universal  measure.  In 
the  times  before  TV  people  had  time  to  observe 
the  nightly  heaven  and  the  motions  of  the  moon. 
It  is  easily  understandabie  that  they  imagined 
the  possibility  of  calculating  a  iogical  formula 
to  connect  the  three  phenomena  of  time;  the 
day,  the  month  and  the  year.  It  is  tempting  to 
suppose  that  they  interact  harmonically  and  that 
the  universe  works  in  order  to  show  that  the 
humanity  is  the  purpose  of  it  ali.  Unfortunately, 
though,  the  universe  works  not  in  concert  with, 
but  regardless  of  humanity. 

The  antioxidant  paradox 

By  Pertti  Kolari 

According  to  a  study  dealing  with  popular  health 
by  Nea  Malila  the  antioxidants  beta-carotene 
and  vitamin  E  do  not  prevent  malign  growths 
in  the  colon,  and  their  use  as  such  is  not  to  be 
recommended.  The  study  indicated  that  users  of 
E-vitamin  had  an  increased  incidence  of  initial 
stages  of  growths.  After  EU  presented  demands 
that  Finland  should  allow  free  sales  of  vitamins 
and  mineral  supplements,  the  belief-based  mar- 
keting  of  antioxidants  can  be  expected  to  grow 
in  spite  of  warning  indications. 

Does  hypnosis  help? 

By  Hannu  Lauerma 

Hypnosis  is  a  method  of  care  based  on  relaxati- 
on  and  suggestion  and  only  in  the  last  few  years 
it  has  been  possible  to  measure  and  describe  its 
influence  on  the  human  brain  in  a  convincing 
way.  There  is  convincing  Scientific  evidence  of 
its  efficacy  in  the  treatment  of  certain  somatic 
disorders  and  as  an  aid  in  psychotherapy.  But 


for  certain  purposes  it  appears,  on  the  other 
hand,  in  the  light  of  Studies,  to  be  inefficient. 
It  is  usually  harmless,  but,  like  other  wor- 
king  methods,  it  is  not  totally  without  possible 
side  effects.  “Hypnologists”  working  without 
Scientific  education  have  spread  a  lot  of  false 
information  and  unsubstantiated  promises. 

Why  are  SciFi  readers 
usually  skeptics? 

By  Marko  Ahonen 

Talking  about  real  SciFi  fans  you  do  not  taik 
about  people  who  watch  each  and  every  big- 
budget  Hollywood  space  movie.  Real  appre- 
ciation  of  SciFi  goes  much  deeper.  It  is  about 
reading,  often  about  writing.  For  me  and  many 
others  it  is  mainly  about  pondering  “What 
if...?”  questions. 

Much  ado  about  electricity 

By  Matti  Virtanen 

We  still  know  very  little  about  health  risks 
caused  by  radiation  from  mobile  phones.  The 
matter  is  under  much  investigation  since  it  is 
an  object  of  much  worry.  Since  this  radiation 
causes  biological  changes  on  the  cell  level  it 
is  theoretically  possible  that  the  radiation  can 
damage  the  human  body.  It  has  been  confirmed 
that  cells  recognize  the  radiation  and  initiate 
various  physiological  processes  that  aim  to 
prevent  any  damage  to  the  cells.  But  we  do 
not  know  whether  or  not  this  cell  activity  could 
also  be  harmful.  The  association  of  people 
hypersensitive  to  electricity  refers  to  Scientific 
research  proving  that  radiation  from  mobile 
phones  causes  various  complaints  and  illnes- 
ses.  A  common  problem  is  the  fact  that  some 
positive  results  come  from  only  one  laboratory, 
and  that  as  often  as  not  nobody  else  can  repeat 
these  results.  As  long  as  nobody  can  do  this 
the  results  must  be  considered  uncertain,  not 
Scientific. 


Käännös:  Göran  Törnvvall 

LIITY  SKEPSIKSEN  JÄSENEKSI! 


Jos  haluat  liittyä  Skepsiksen  jäseneksi,  lähetä  oheinen  lomake  tai  sen  kopio  täytettynä 
Skepsiksen  jäsenasioista  vastaavalle  osoitteella: 


r 

v 


Anna-Liisa  Räihä 
Borgströminkuja  1  B  19 
00840  Helsinki 
e-mail:  alraiha@csc.fi 


A 

J 


Yhdistyksen  jäsenmaksu  vuodelle  2000  (sisältää  Skeptikko-lehden  tilauksen)  on  120  mk 
tai  alle  20-vuotiailta  60  mk  (jos  olet  alle  20-vuotias,  ilmoita  syntymäaikasi). 

Voit  myös  tilata  Skeptikko-lehden  liittymättä  jäseneksi.  Tilausmaksu  on  140  mk/vuosi. 
Lehtitilausta  tehdessä  tiedoksi  liittävät  nimi  ja  osoite. 
Jäsenhakemus/tilauskaavake  löytyy  myös  Internetistä  Skepsiksen  kotisivuilta:  www.skepsis.fi 


JÄSENHAKEMUS 

Haluan  liittyä  jäseneksi  □  vain  lehtitilaajaksi  □ 


Nimi: 


Ammatti  ja  koulutus: 


Lähiosoite: 


Postinumero  ja  -toimipaikka: 


Puhelin  ja  mahdollinen  sähköpostiosoite 


Haluan  Skepsiksen  sähköpostituslistalle  □ 


Kokemus  Skepsiksen  toimialaan  liittyvistä  asioista,  mahdollisesti  aihetta  sivuavat  julkaisut,  jäse¬ 
nyys  muissa  tieteellisissä  yhdistyksissä,  erityiset  mielenkiinnon  kohteet  ym. 

(käytä  tarvittaessa  erillistä  paperia): 


Korostamme  kuitenkin,  että  kuka  tahansa  kiinnostunut  voi  hakea  jäsenyyttä 
yhdistyksen  hallitukselta  koulutustaustasta  ja  elämänkokemuksesta  riippumatta. 

Hyväksyn  Skepsis-yhdistyksen  säännöissä  määritellyn  tarkoituksen  ja  toimintaperiaatteet 
ja  haluan  liittyä  yhdistyksen  jäseneksi. 

Päiväys  ja  allekirjoitus 


SKEPSIS 

Skepsis  ry  on  vuonna  1987  perustettu  suomalaisten  skeptik¬ 
kojen  yhdistys.  Mallia  yhdistykselle  haettiin  Yhdysvalloissa 
1976  perustetusta  CSICOPista  (Committee  for  the  Scientific 
Investigation  of  Claims  of  the  Paranormal),  mikä  ilmenee  mm. 
yhdistysten  samankaltaisina  toimintaperiaatteina. 

Skepsis  ry  toimii  kuitenkin  itsenäisesti,  vaikkakin  yhteistyössä 
CSICOPin  ja  muiden  vastaavien  järjestöjen  kanssa.  Yhdistys 
on  ECSOn  (European  Council  of  Skeptical  Organisations)  ja 
Tieteellisten  seurain  valtuuskunnan  jäsenjärjestö. 

Skepsiksen  sääntöjen  mukaan  yhdistyksen  tarkoitus  on: 

-  Edistää  paranormaaleja  ilmiöitä  koskevien  väitteiden  objek¬ 
tiivista  ja  puolueetonta  tieteellistä  tutkimusta  ottamatta  näiden 
väitteiden  paikkansapitävyyteen  kantaa  apriorisin,  tutkimusta 
edeltävin  perustein. 

-  Ylläpitää  tällaisesta  tutkimuksesta  kiinnostuneiden  ihmisten 
verkostoa  sekä  pitää  yhteyttä  vastaavanlaisiin  yhteisöihin  ko¬ 
timaassa  ja  ulkomailla. 

-  Julkaista  paranormaaleja  ilmiöitä  koskevia  väitteitä  tutkivia 
artikkeleja  ja  kirjoja  sekä  laatia  tällaisia  väitteitä  sisältävien 
julkaisujen  bibliografioita. 

-  Järjestää  alaan  liittyviä  kokouksia  ja  konferensseja  sekä  har¬ 
joittaa  valistus-  ja  tiedotustoimintaa. 

Yhdistys  on  poliittisesti,  aatteellisesti  ja  uskonnollisesti  sitou¬ 
tumaton. 

Yhdistyksen  hallitus  voi  hyväksyä  hakemuksesta  yhdistyksen 
jäseneksi  yksityishenkilöitä  ja  oikeuskelpoisia  yhteisöjä,  jotka 
hyväksyvät  edellä  mainitut  yhdistyksen  periaatteet. 

Yhdistys  julkaisee  neljä  kertaa  vuodessa  ilmestyvää  Skeptik- 
ko-lehteä. 


Seuraava  Skeptikko  ilmestyy  maaliskuussa. 

Lehteen  tarkoitettu  aineisto  tulisi  olla  toimituksessa  1. helmikuuta  mennessä. 


Skepsis  ry:n  yhteystiedot 

Puhelinpalvelu:  0208  -  355  455 
Postiosoite:  PL  483,  00101  HELSINKI 
Internet:  http://www.skepsis.fi 
Pankkiyhteys:  Leonia  800011  -  465  302 

Jäsenasioista  ja  lehtitilauksista  pyydetään  neu¬ 
vottelemaan  yhdistyksen  jäsenasioista  vastaavan 
kanssa.  Hänelle  toimitetaan  myös  osoitteenmuu¬ 
tokset: 

Anna-Liisa  Räihä 

Borgströminkuja  1  B  19 
00840  Helsinki 
puh.  (09)  698  1976 
membership  @  skepsis,  fi 

Skepsis  ry:n  hallitus  vuonna  2000 

Puheenjohtaja  Jukka  Häkkinen 
Varapuheenjohtaja  Otto  J.  Mäkelä 
Sihteeri  Veikko  Joutsenlahti 
Vesa  Kolhinen 
Sami  Tetri 
Göran  Törnwall 
Anna-Liisa  Räihä 
Taloudenhoitaja  Jukka  O.  Vuori 

Alueyhteyshenkilöt 

Joensuu:  Vesa  Tenhunen, 

puh.  (013)  123  254;  vesat@online.tietokone.fi 

Jyväskylä:  Matias  Aunola, 

puh.  koti  (014)  642  547,  työ  (014)  260  2379 

mimaau@cc.jyu.fi 

Oulu:  Sami  Tetri,  puh.  040-586  3099 
stetri@  mail.  student.  oulu .  fi 
Tampere:  Lassi  Kurkijärvi, 
puh.  040-736  1120;  lassi@iki.fi 


Turku:  Minna  Suhonen, 

puh.  040-581  0921;  minnasu@kolumbus.fi 

Yhdistys  toivoo,  että  alueilla  asuvat  ilmoittaisivat 
yhdyshenkilöille  yhteystietonsa,  jotta  he  voisivat 
tiedottaa  omalla  alueellaan  tapahtuvasta  toimin¬ 
nassa.  Yhteyshenkilöille  voi  myös  ilmoittaa  ha¬ 
lukkuutensa  osallistua  yhdistyksen  toimintaan 
omalla  alueellaan. 


Skepsis  ry: n  tieteellinen  neuvottelukunta 

dosentti  Kari  Enqvist  (puheenjohtaja) 

professori  Nils  Edelman 

professori  Pertti  Hemänus 

assistentti  Virpi  Kalakoski 

dosentti  Raimo  Keskinen 

dosentti  S.Albert  Kivinen 

professori  Kirsti  Lagerspetz 

professori  Raimo  Lehti 

professori  Anto  Leikola 

dosentti  Marjaana  Lindeman- Viitasalo 

professori  Ilmari  Lindgren 

professori  Nils  Mustelin 

professori  Ilkka  Niiniluoto 

dosentti  Heikki  Oja 

professori  Jeja  Pekka  Roos 

VTM  Jan  Rydman 

professori  Heikki  Räisänen 

dosentti  Veijo  Saano 

professori  Lauri  Saxen 

professori  Anssi  Saura 

professori  Raija  Sollamo 

yliassistentti  Lauri  Tarkkonen 

akatemiaprofessori  Raimo  Tuomela 

FL  Tytti  Varmavuo 

professori  Johan  von  Wright 

professori  Risto  Vuorinen 


Skepsiksen  haaste 

40  000  mk  (6730  euroa)  puhtaana  käteen  sille,  joka  tuottaa  valvotuissa  olosuhteissa  paranor¬ 
maalin  ilmiön. 

Tähtitieteen  tohtori  Hannu  Karttunen  ja  taikuri  Iiro  Seppänen  ovat  lupautuneet  maksamaan 
kumpikin  10  000  markkaa  edellä  mainitusta  kokonaissummasta.  Haastesumma  voidaan  maksaa 
myös  humanoidistipendinä  -  40  000  markkaa  puhtaana  ulottuneen  sille  humanoidille,  joka  itse 
noutaa  stipendin  ja  antaa  samalla  DNA-  (tai  vastaavan)  näytteen.  Poikkeustapauksessa  summa 
voidaan  myös  maksaa  (mikäli  esimerkiksi  henkilötunnuksen  tai  pankkikortin  saanti  on  osoittautunut 
humanoidille  vaikeaksi)  mukana  seuraavalle  ihmiskontaktiseuralaiselle. 


Paholaisen  asianajajan  paluu 
-teos  jälleen  saatavilla 


Risto  Selin,  Marketta  Ollikainen  ja  Ilpo  V.  Salmi  (toim.) 

Paholaisen  asianajajan  paluu 
Opaskirja  skeptikoille 
Ursa  1997,  Sid.  208  s,  149  mk 


Skepsiksen  julkaisemasta  ja  Ursan  kustantamasta  Paholaisen  asian¬ 
ajajan  paluu  -teoksesta  on  otettu  uusi  painos,  joten  kirjaa  on  jälleen 
saatavilla  kaikista  hyvin  varustetuista  kirjakaupoista.  Teosta  myydään 
myös  muun  muassa  Skepsiksen  yleisötilaisuuksissa,  joissa  Skepsiksen 
ja  Ursan  jäsenet  voivat  hankkia  kirjan  jäsenkuntaan  120  markkaa. 

Vuonna  1989  julkaistu  ensimmäinen  Paholaisen  asianajaja  oli 
vuoden  tiedekirja.  Siinä  kuten  Paholaisen  asianajon  paluu  -teokses¬ 
sakin  suomalaiset  tiedemiehet  käyvät  taikauskon  ja  humpuukioppien 
kimppuun  sanojaan  säästämättä. 

Kirjan  vironkielistä  laitosta  Teine  Maailm  on  saatavissa  Helsingissä 
toimivasta  Viro-Instituutista  puhelin  09  -  669  805  hintaan  100  mk. 


SAPgf4€ 


A°0& 


SAPGR6  AUDG! 


USKALLA  AJATELLA! 


Paitatilaukset  voi  toimittaa  Anna-Liisa  Räihälle 


osoite  Borgströminkuja  1  B  19,  00840  Helsinki 
puhelin  (09)  69 8  1976 
sähköposti  alraiha@csc.fi 


Hanki  Skepsiksen 
oma  t-paita ! 

Skepsis  on  valmistuttanut  oman  t-paidan,  jota 
myydään  yhdistyksen  järjestämien  tilaisuuksi¬ 
en  yhteydessä.  Paidan  hinta  on  60  markkaa,  ja 
sitä  on  saatavina  S,  M,  L  ja  XL  -kokoina. 

Paidan  voi  myös  tilata  postitse,  jolloin  hin¬ 
taan  lisätään  10  markkaa  postikuluja. 


